Hithi Loabi | Vaahaka\nސާންބެ June 28, 2020\t7 Comments\nޔަޝްމީ އާއި ރުޝްދާން ވަކިވިތާ ދެތިން އަހަރު ވެދާނެއެވެ. އެކުގައި ހޭދަކުރެވުނު ދުވަސްތައް މަތިން ދެމީހުންވެސް ވަނީ ހަނދާން ނެތިފަ ކަހަލައެވެ. ދިގުލަމުން ދިޔަ ފޮނިމީރު ހަޔާތުގެ ފަލްސަފާ މުޅިން ތަފާތު ދިރިއުޅުމަކަށް މިސްރާބު ބަދަލުކޮށްލީ ތަޤުދީރޭ ބުނެ ނިންމާލެވިދާނެ ހެއްޔެވެ؟ ނޫނީ އެއީ ދެމީހުންވެސް ބޭނުންވެގެން ނިންމި ގޮތެއްކަމަށް ބެލިދާނެހެއްޔެވެ؟ ޔަޝްމީއާއި ރުޝްދާން ދިމާވީ ކިހިނެތް ހެއްޔެވެ؟ އެކަކު އަނެކަކާއި ބައްދަލުވިއިރު ކުޑަމިނުން ނަންވެސް ނޭނގެއެވެ. ރުޝްދާންއަކީ ރަށުން ބޭރުން ޔަޝްމީގެ ރަށަށް ވަޒީފާއަދާކުރުމަށް އައިސްހުރި މީހެކެވެ. އެއްރަށެއްގައި އުޅޭނަމަ ކޮންމެވެސް ގޮތަކުން ދިމާވާނެ ނޫންހެއްޔެވެ؟ ފުރަތަމަ ފެނިލުމުންވެސް އެކަކުއަނެކަކަށް ހިތް ކިޔާފިއެވެ. ގުޅުން ދުވަހެއް ދުވަހަކަށް ބަދަހިވެ ކުރި ޖަހަމުން ދިޔައެވެ.\nޔަޝްމީ ދެކެމުން އައި ހުވަފެންތަކުގައި ކުލަޖައްސަމުންދަނީ އުމުރުން 26 އަހަރުގެ ޒުވާން ރުޝްދާންއެވެ. އެނާގެ ފިރުމުންތަކުން ޔަޝްމީއަށް ނުހަނު އުފާވެރިކަން ގެނެސްދެއެވެ. އެފަދަ ލޭފަވެތި ލޯތްބެއް އެދެމެދުގައި މީގެ ކުރިން ތަޖުރިބާ ކުރެވިފައެއް ނެތެވެ. އެ ހަންހާރަ ލޯބި ފަތަޙަ ކުރުމަށް ކިތަންމެ ހަނގުރާމައެއް ކުރަންވެސް ރުޝްދާން ފަހެއް ނުޖެހެއެވެ. އޭނާއަކީ ޙަޤީޤަތުގައިވެސް ރީތީގެ ލާމަސީލު ނަމޫނާއެކެވެ. އެއީ ހަމައެކަނި ޔަޝްމީއަށް އޭނާ ސިފަވާ ގޮތެއް ނޫނެވެ. ދުވަސްތައް ވަގުތާއި އެކު ފާއިތުވެދަނީ އެކިއެކި ވަޢުދުތަކާއި އެކުގައެވެ.\nޤުދުރަތުން ރުޝްދާނަށް ލިބިފައިވާ ރީތި ސިފައިގެ ސަބަބުން އޭނާގެ ހިތް އެކިދިމަދިމާއަށް އެނބުރެމުން ދިޔައެވެ. އޭނާގެ ހިތްދެނީ އެންމެ ކުއްޖެއް ނުވަތަ ދެކުއްޖަކަށް ނޫނެވެ. އެތައް އަންހެން ކުދިންނެއްގެ ފަރާތުން ސިއްރުން ލޯބި ހޯދަމުން ދިޔައެވެ. ޔަޝްމީއަށް ވީ ވަޢުދުތައް މަތިން ހަނދާންވެސް ނެތް ފަދައެވެ. ރުޝްދާންގެ ބޭނުމަށް އޮތީ އޭނައަށް ލިބޭ ހަމައެކަނި ހުސް ވަގުތުތައް ފޫހިކަމެއް ނެތި މަޖާކޮށް ހޭދަކޮށްލުމެވެ. ސަބަބެއް ނެތިއެއް ނޫނެވެ. ކޮންމެ ކުއްޖަކަށްވެސް އެތަށް ހުވަފެންތަކެއް ދައްކަމުން ދިޔަ އިރު ޔަޝްމީގެ އިހްސާސްތަކާއި މެދު އޭނާ ކުޑަކޮށްވެސް ފިކުރުކޮށް ނުލައެވެ. އަންހެން ކުދިންގެ ހިތް ހޯދުމުގައި އޭނާގެ މޮޅު އުކުޅުތައް ދައްކަމުން ދިޔައެވެ. މާ ޝަކުވާ ބޮޑުވާނަމަ ނޫނީ ފޫހިވާ ގޮތަކަށް އުޅޭނަމަ ކޮންމެވެސް ބަހަނާއެއް ދެއްކުމަށްފަހު އެކުއްޖަކާއި އޭނާ ގުޅުން ކަނޑާލައެވެ. ޔަޝްމީއަށް މިއިން އެއްވެސް ކަމެއް އޭރު ރެއަކާވެސް ނުލައެވެ.\nދުވަސްތައް ވަގުތާއި އެކު ފާއިތުވެދަނީ އެކިއެކި ވަޢުދުތަކާއި އެކުގައެވެ.\n“މިދުވަސްކޮޅު މިއުޅެނީވަރަށް ބިޒީކޮށް ފްރީވީމަ ގުޅާނަން.” އެ ބުނާ ބަހުގެ އިންތިޒާރުގައި އެތަށް ދުވަސްތަކެއް އެކުދިން ހޭދަކުރުމަށްފަހު ރުޝްދާން ޚަބަރެއް ނުވުމުން އެކުދިން އޭނާއާއި ގުޅުން ކަނޑާލައި އެހެން ބިޓެއް ހޯދައެވެ.\nއޭނާ އެކަމަކާ ނުވިސްނައެވެ. ވިސްނަންވީ ކީއްކުރަން ހެއްޔެވެ؟ އެނާ ދެކެ ހެސްކިޔާފަ ލޯބިވާ ބިޓެއް އެބަހުއްޓެވެ. އޭނާ އެގޮތަށް އުޅެމުންވެސް، އުންމީދު ކުރަމުން ދިޔައީ ޔަޝްމީއާއި އެކު އުފާވެރި ހަޔާތެއް އުޅެވޭނެ ކަމަށެވެ. ރުޝްދާން ހުރީ ޔަޝްމީއާއި ކައިވެނި ކުރެވުމުން އޭނާގެ އެ އުޅުން ބަދަލުކޮށް ތެދުވެރިކަމާއެކު އުޅުމަށް އަމިއްލައަށް ވަޢުދު ވެގެންނެވެ.\nއަންހެން ކުއްޖެއްކަށް ދެރައެއް ދިނުމަކީ ރުޝްދާނަށް މާބޮޑު ކަމެއް ނޫނެވެ. ހަޔާތުގެ ކޮންމެ ދުވަހަކާއެކު ޔަޝްމީ ދިޔައީ އޭނާގެ ލޯބިވެރިޔާއަށް ކުރާ އިތުބާރު ބޮޑުވަމުންނެވެ. ރުޝްދާނަކީ ނިކަން ބުރަކޮށް މަސައްކަތް ކުރާ މީހެކެވެ. އެހެނަސް އޭނާ ޔަޝްމީއާއި ޗެޓް ކުރުމުގައި ވަގުތުތަށް ހޭދަކުރަމުން ގެންދިއައެވެ.\nރޭދުވާ މިފަދަ އުފާވެރި ގޮތެއްގައި ފާއިތުވަމުން ދިޔައެވެ. ކައިވެނީގެ ގޮށް ޖަހާލެވުންވީ، ދެމީހުންގެ ހުވެފެންތައް ޙަޤީޤަތަކަށް ބަދުލުވި ކަމަކަށެވެ. އެއީ ޔަޝްމީއާއި ރުޝްދާންގެ ހަޔާތުގައި އައި އުފާވެރި ރޭތަކުން ރެއަކަށް ވެގެންދިޔައެވެ. ހެނދުނު ހޭލެވުނުއިރު ޔަޝްމީ ހުރީ ސައިތައްޔާރުކޮށް ނިންމާފައެވެ. ގެވެހި އަންބެކެވެ. ނަމަވެސް އެނާއަށް ސަމާލުކަންނުދީ ތެދުވެގެން ގޮސް ރުޝްދާން އިށީނީ އޭނާގެ ލެޕްޓޮޕް ކައިރީގައެވެ. ފިލްމެއް ބަލާލަން ބޭނުން ވާހަކަ ބުނަމުންނެވެ. ނަމަވެސް ބަލަން ފެށުނީ ފިލުމެއް ނޫނެވެ. ފޭސްބުކުން އަންހެންކުދިން ފޮނުވާފައި ހުރި މެސެޖުތަކަށެވެ. ފުރަތަމަ އެނާ ޖަވާބުދޭން ޖެހިލުންވިއެވެ. ނަމަވެސް ޔަޝްމީ އޮފީހަށް ދާ ވަގުތުތަކަކީ މިހާރު ރުޝްދާންއަށް އޭނާގެ ކުރީގެ އުޅުން އަނބުރާ އިޔާދަ ކުރަން ލިބުނު ފުރުޞަތެއް ކަމުގައި އޭނާގެ ހިތް އެނާއަށް ވިސްނައިދިން ކަހަލައެވެ. ދުވަހެއް ދުވަހަކަށް އޭނާގެ އުޅުން ދިއައީ ބަދަލުވަމުންނެވެ. ރޭގަނޑު ގެއަށް އައުން ލަސްވުމާއި ބޭކާރު ހަރަދުކުރުން ގިނަވެގެން ދިއުމުން ޔަޝްމީއަށް ޝަކުވާ ކުރެވެން ފެށުނެވެ. ނަމަވެސް އޭނާ ދައްކާ އެއްވެސް ވާހަކައަކީ މިހާރު ރުޝްދާންނަށް މާ މުހިންމު ވާހަކަތަކެއް ނޫނެވެ.\nޔަޝްމީގެ ދެލޮލުން ހިތާމައިގެ އަސަރު ފިލާގެންނުދެއެވެ. އެ މައުސޫމް މޫނުގެ ހިނިތުންވުން ވަނީ ގެއްލިފައެވެ. ނަމަވެސް އެކަން ރުޝްދާނަކަށް މައްސަލައަކަށް ނުވެއެވެ. ޔަޝްމީގެ ހިތުގައި ޖައްސަމުން ގެންދިޔައީ އިންތިހާއަށެވެ. އެންމެ ފަހުން ފާޅުގައި ހިލޭ އަންހެންކުދިން ގޮވައިގެން އުޅޭ ތަން ޔަޝްމީއަށް ފެންނަން ފެށިއެވެ. އޭނާ ނިކަން އާދޭސްވެސް ކުރިއެވެ. އިސްލާހުވެ ރީތި ދިރިއުޅުމެއް އުޅެވޭތޯ ނަޞޭހަތްތެރިވިއެވެ. ނުހަނު އޯގާތެރިކަމާއިއެކުގައެވެ. އެހެނަސް ކުރި އާދޭސްތަކާއި ވާހަކަތަކަށް އޭނާ ދިނީ ބީރު ކަންފަތެކެވެ.\nއޭގެ ދުވަސްތަކަކަށް ފަހު ނޭނގި ހުއްޓާ ކުއްލިއަކަށް ރުޝްދާނަށް ޔަޝްމީ ގެއްލިޖެއެވެ. ވީނުވީއެއް ނޭނގުނެވެ.\nއެހެންމީހުންނާއެކު ވޭތުކުރެވޭ ވަގުތުތަށް އެއީ މިހާރު ފޫހި ވަގުތު ތަކެއްގެ ގޮތުގައި އޭނާއަށް އިހްސާސްކުރެވެން ފެށީ އޭނާ ގެއްލުމުންނެވެ. އިންތިހާއަށް ރުޝްދާނަށް އޭނާ ދޭތެރޭ ވިސްނެން ފެށިއެވެ. އުނދަގޫކުރާނެ މީހަކު ނެތުމުން ވާގޮތެއް ކަމަށް ގަބޫލު ކުރެވެއެވެ.\nގޮތުގައި ހިފަހެއްޓުމުގެ ގޮތުން ރުޝްދާން މަސްދުވަސް ވަންދެން އަޅާވެސް ނުލާ ހުރީއެވެ. މާގިނަ ދުވަހެއްނުވެ އަންނާނެކަން އޭނާއަށް އެނގޭތީ ކަމަށް ވެދާނެއެވެ. އެހެނަސް ވީ އެހެންނެއް ނޫނެވެ. ޔަޝްމީ ދިޔަފަހުން3މަސް ވީއެވެ. އެއްވެސްޚަބަރެއް ނުވެއެވެ.\nމިހާރު ރުޝްދާނަށް އިތުރު އެއްވެސް އަންހެން ކުއްޖަކާދޭތެރޭ ނުވިސްނެއެވެ. އޭނާގެ އުޅުމަށް ބަދަލު އަންނަމުން ދިޔައެވެ. ގުނައި އަދަދު ނުކުރެވޭ ވަރަށް ގެންގުޅުނު ބިޓުންތައް ދެކެ ފޫހިވާ ގޮތްވިއެވެ.\nއެންމެ ފަހުން ރުޝްދާން ޔަޝްމީ ހޯދަން މަސައްކަތް ފެށިއެވެ. ޔަޝްމީ އޭނާއަށް ފެނުނީ އޭނާ ހޯދަން ދިޔަތާ ހަފްތާއެއްހާ ދުވަސް ފަހުންނެވެ. ޔަޝްމީ ރުޝްދާނާއި ދުރަށް ދިއުމަށް އޭނާގެ މަންމަގެ ރަށަށް ބަދަލުވިއެވެ. އޭރު ގަޑިން ރޭގަނޑު އެގާރަގަޑި ފަންސާސް ވެދާނެއެވެ. ޔަޝްމީ ފެނުމުން ރުޝްދާނަށް ދުރަކު ނުހުރެވުނެވެ. ނިކަން ބާރު ހިނގުމުގައި ގޮސް ޔަޝްމީއާއި އަރާ ހަމަކުރިއެވެ. މަގުމަތީ ވަނީ އެދެމީހުންނަށް މިނިވަންކަން ދީފައެވެ. ރުޝްދާން ވަރަށް އަސަރާއެކު އޭނާއާއެކު އެނބުރި މާލެދިއުމަށް އެދުނެވެ. އެހެނަސް އޭނާއަށް ރުޝްދާން ފެންނަކަމަކަށްވެސް ނުހެދިއެވެ. އޭނާ ދެއްކި އެއްވެސް ވާހަކައެއް އަޑުއިވުނު ކަމަކަށްވެސް ނުހެދިއެވެ.\nޔަޝްމީ ފަސްއެނބުރި ބަލާވެސް ނުލާ ހިނގަމުން ދަނީ ކުރިއަށެވެ. ރުޝްދާނަށް ކެތެއް ނުކުރެވުނެވެ. އޭނާ ޔަޝްމީގެ އަތުގައި ހިފަން މަސައްކަތް ކުރިއެވެ. އެހެނަސް ރުޝްދާނުގެ އަތް ޔަޝްމީގެ އަތުގެ ތެރޭން އެއްވެސް ހުރަހެއް ނެތި އޭނާގެ އަތް ނިކުތުމުން ހައިރާންކަމެއް ލިބުނެވެ. އިރުކޮޅަކުން ޔަޝްމީ ފަހަތަށް އެނބުރި ބަލާލިއެވެ. އަދި ހިނިތުންވެލިއެވެ. ނަމަވެސް އެހިނިތުންވުމާއެކު އޭނާގެ ލޮލުން ކަރުނައިގެ އަސަރު ފާޅުވިއެވެ. ރުޝްދާނަށް ހުރިހާ ކަމެއް ސާފުވީ މާފުންނެވެ. ޔަޝްމީގެ ހަށިގަނޑުގެ ތެރެއިން އެއްވެސް ހުރަހެއްނެތި ހިނގާފައި ރުޝްދާނަށް ވަކިހިސާބަކަށް ދެވުނު ފަހުންނެވެ. ކުއްލިއަކަށް އޭނާ އެނބުރުން އަރާގަނެގެން ވެއްޓިއްޖެއެވެ.\nޔަޝްމީގެ ޙަޤީގަތް އެނގުނު އޮތީ ވާނެ އެއްޗެވެ ނިމިފައެވެ. އާއެކެވެ. މިއަދު ޔަޝްމީއެއް ރުޝްދާނަށް އާދޭސްކުރާކަށެއް މިދުނިޔެއަކުނެތެވެ. އޭނާ ވަނީ މީގެ އެއްމަސްކުރިން ހިތުގެބަލީގައި އުމުރުގެ ފަހު ދުވަސްތައް އެކަނިވެރިކަމުގައި ވޭތުކޮށްފައެވެ. ހަމައެކަނި ހުރި މަންމަގެ އޯގާތެރިކަމުގެ ތެރޭގައި އޮވެ މިކެހިވެރިކަމުގެ ދުނިޔެއަށް ލޯމަރާލި އިރުވެސް އޭނާގެ ހިތުގައި ވަނީ ރުޝްދާންގެ ހިތިލޯތްބެވެ. (ނިމުނީ)\nސޯ ސޭޑް ހަމަ ރޮވޭވަރުވެއްޖެ 😭😭\nހެސް ކިޔާފަ މިސް ކިޔާ\nމިވާހަކަ ވަރަށް ރީތި.. އަސްލު މިވާހަކަ ކިޔާލަން ޝައުޤު ވެރިވީ ކަވާގައި އިން ނަކުލް އާއި ސުރްބީ ގެ ފޮޓޯ އިނީމަ..\nNice waiting for next ❤❤❤\nވ ރީތި މާށާﷲ ♥


Track Kandaigen Dhiumun Dhathithakaa Kurimathivehje\n2 ޖުލައި 20173ކޮމެންޓް\nޓްރެކް ކަނޑައިގެން ދިއުމުން ދަތިތަކާ ކުރިމަތިވެއްޖެ\nމާލޭ ދެކުނުފަރާތުގައި އަޅާފައިވާ ފަތާ ޓްރެކް ކަނޑައިގެން ދިއުމުގެ ސަބަބުން ޓްރެކް ބޭނުންކުރާ ފަރާތްތަކަށް ދަތިތަކާ ކުރިމަތިވެއްޖެއެވެ.\nޓްރެކް ކަނޑައިގެން ދިޔައީ އީދު ބަންދާ ދިމާކޮށް މޫސުން ގޯސްވެ އުދަ އަރަން ފެށުމުން ޓްރެކް އޮތް ސަރަހައްދު ގަދަވުމުގެ ސަބަބުންނެވެ.\nފަތަން ދާ މީހުން ބުނާ ގޮތުގައި ޓްރެކް ހަރުކުރުމަށް ޖަހާފައިވާ ޗޭނުތައް ކަނޑައިގެން ގޮސް ޓްރެކް ބޭނުން ކުރުމަށް ވަނީ ދަތިވެފައެވެ.\n"ބައެއް ފަހަރު އެއްގަމުތޮށިގަނޑު ކައިރީގައި މޫދުގައި ބަހައްޓާފައިވާ ހިލަތަކުގައިވެސް ޖެހޭ. އެއްވެސް ހިފެހެއްޓުމެއް ނެތް. މިހާރު ދުވަސްކޮޅެއް ވެއްޖެ. މިގޮތަށް ދިމާވެފައި އޮންނަތާ،" އާންމުކޮށް ފަތަން ގެންދާ ކުއްޖެއްގެ ބެލެނިވެރިއަކު ވީއެފްޕީ އަށް ބުންޏެވެ.\nއޭނާ ބުނިގޮތުގައި ޓްރެކް ކަނޑައިގެން ދިއުމުގެ ސަބަބުން ސްވިމިން އެސޯސިއޭޝަނުގެ ސަމާލުކަމަށް ވަނީ އެކަން ގެނެސްފައެވެ. ނަމަވެސް އަދި ވެސް ހައްލެއް ލިބިފައިނުވާކަމަށް އޭނާ ބުންޏެވެ.\nޓްރެކް ކަނޑައިގެން ގޮސްފައިވާ މައްސަލައާ ގުޅިގެން އެސޯސިއޭޝަނުން ބުނީ ޓްރެކް ކަނޑައިގެން ގޮސްފައިވަނީ އުދަ އަރައިގެން މާބޮޑަށް ފަޅުތެރެ ގަދަވެގެންކަމަށާއި އެކަން ރަނގަޅުކުރުމުގެ މަސައްކަތް ކުރާކަމަށެވެ.\n"ޗޭން ޖަހައިގެން ހަރުކޮށްފައި އޮންނާނީ. ޗޭން ކަނޑައިގެން މިދަނީ އުދަ އަރައިފަޅުތެރެ މާބޮޑަށް ގަދަވުމުން. އަނެއްކާވެސް ޗޭން ޖަހައިގެން ރަނގަޅުކުރުމުގެ މަސައްކަތް ކުރާނަން މަޑުވުމުން،" އެސޯސިއޭޝަނުގެ އޮފިޝަލް ވިދާޅުވިއެވެ.\nއޭނާ ވިދާޅުވީ ޗޭން ޖަހައިގެން ހަރުކުރަނީ ފަޅުތެރޭގެ ހާލަތަށް ބަލައިގެންކަމަށާއި މާވަރުގަދަ ޗޭން ޖަހައިގެން ހަރުކުރަން ހަދައިގެން ޓްރެކަށް ވެސް ގެއްލުމެއް ލިބިދާނެތީ އެކަންކުރަނީ ވަރަށް ބަލައިގެންކަމަށެވެ.\nކުޅިވަރު ރާއްޖެ ކުޅިވަރު ސްވިމިން\nޓްރެކް އަޅާފަ އޮންނަކަން އެކަނި.. ބަލަހައްޓާނެ ބަޔަކު ނެތް.. މޫދަށް އެރޭ މީހުން ރަގަޅު ކަމުން ސާފްކުރަނީވެސް... އީދު ބަންދު ތެރޭގައިވެސް ޓްރަކް ގެ އެތަންމިތާ ހުރީ ބަޔަކު ސީ ލާފައި ބޮޑެތި ސީ ބުރިވަރު ބުރިވަރު ހަރުދަނޑިވެފައި... ދެން މޫދަށް އެރެންދާ މީހުން ފަކުރުން ތިބެ ވެސް ސާފްކުރީ.. ބަލަހައްޓާނޭ ބަޔަކު ނެތް ކީއްކުރާނީ ޤައުމުގެ ހާލަތު\nމިހާރު މޫދަށް އެރިލާފައި ފެންވަރާލެވޭނެ ގޮތެއްވެސް އެސަރަހައްދުން ލިބެންވެސް ނުހުރޭ. ހެޔޮފުޅުކަމުން.\nދެން މައްޗަށް ނަގާފަ ބަހައްޓާ އޭރުން ނުދުވާނެ އެއްނު


Arsenal Balikoh League Cup City In Kaamiyaabu Kohfi - Vaguthu\nއާސެނަލް ބަލިކޮށް ލީގު ކަޕް ސިޓީ އިން ކާމިޔާބުކޮށްފި\n12 މަސް ކުރިން ( ފެބުރުއަރީ 26, 2018 )\n3-0 އިން އާސެނަލް ބަލިކޮށް އިނގިރޭސި ލީގު ކަޕް މެންޗެސްޓަރ ސިޓީ އިން ކާމިޔާބުކޮށްފިއެވެ.\nއިނގިރޭސިވިލާތުގެ ވެމްބްލީ ސްޓޭޑިއަމްގައި ރޭ ކުޅުނު މި މެޗުގެ ވަރަށް ކުރީކޮޅު އާސެނަލް އަށް ވަނީ ލީޑު ނަގަން ރަނގަޅު ފުރުސަތެއް ލިބިގެން ގޮސްފައެވެ. ނަމަވެސް ސިޓީގެ ޕެނަލްޓީއޭރިއާ ތެރޭ ފުދޭ ވަރަކަށް ހުހަށް ހުރެ އާސެނަލްގެ އިތުބާރު ފޯވާޑް އޮބަމަޔަންގް ފޮނުވާލި އެ ހަމަލާ ސިޓީގެ ކީޕަރު ބްރާވޯ ވަނީ ދިފާއުކޮށްފައެވެ.\nމި ފުރުސަތުގެ ބޭނުން އާސެނަލް އަށް ނުހިފުނުއިރު މެޗުގެ 18 ވަނަ މިނެޓްގައި ސާޖިއޯ އަގުއެރޯ ވަނީ ސިޓީ އަށް ލީޑު ނަގާދީފައެވެ. މި ގޯލަށްފަހު ވެސް ފުރަތަމަ ހާފް ނިމުމުގެ ކުރިން ގޯލްޖަހާނެ ރަނގަޅު ފުރުސަތެއް ސިޓީގެ ސިލްވާ އަދި ޑެ ބްރައިނާ އަށް ވަނީ ލިބިގެން ގޮސްފައެވެ.\nއެއް ގޯލުގެ ލީޑަކާ އެކު ފުރަތަމަ ހާފް ސިޓީ އިން ނިންމާލިއިރު މެޗުގެ 58 ވަނަ މިނެޓްގައި ވިންސެންޓް ކޮމްޕެނީ ވަނީ އެޓީމުގެ ދެވަނަ ގޯލު ކާމިޔާބުކޮށްދީފައެވެ. އަދި އޭގެ ހަތް މިނެޓްފަހުން ޑޭވިޑް ސިލްވާ ވަނީ ސިޓީގެ ތިންވަނަ ގޯލު ކާމިޔާބުކޮށްދީ މެޗުގެ ލީޑު އެޓީމަށް ފުޅާކޮށްދީފައެވެ.\nބޮޑު މޮޅާއެކު ސިޓީ އިން ލީގު ކަޕް ކާމިޔާބުކުރިއިރު މިއީ އެޓީމު މި މުބާރާތް ކާމިޔާބުކުރި ފަސްވަނަ ފަހަރެވެ. މީގެއިތުރުން މިއީ ޕެޕް ގާޑިޔޯލާގެ އިރުޝާދުގެ ދަށުން ކުޅެ ސިޓީ އިން ކާމިޔާބުކުރި ފުރަތަމަ ތަށިކަން ވެސް ފާހަގަކޮށްލެވެއެވެ.\nލީގު ކަޕް ސިޓީ އިން ކާމިޔާބުކުރިއިރު ޕްރިމިއަރ ލީގާއި ޗެމްޕިއަންސް ލީގު ކާމިޔާބުކުރުމުގެ ފުރުސަތު ވެސް ސިޓީ އަށް މި ސީޒަނުގައި އަދި އެބައޮތެވެ.\nކުޅުންތެރިޔަކު މަދުން މެޗު ނިންމާލި ސިޓީ ސަލާމަތް ކޮށްދިނީ ސްޓާލިން\nސިޓީން ޗައިނާ ކްލަބެއްގެ ހިއްސާ ގަނެފި\nއެފްއޭ ކަޕްގެ ކުއާޓާ ފައިނަލަށް ސިޓީ


މެލޭޝިއާގެ ސަރުކާރުން ފަލަސްތީން ދަރިވަރުންނަށް ސްކޮލަޝިޕް ދެނީ! – Haftha\nWed, 8 July, 2020, 2:46 pm\nމެލޭޝިއާގެ ސަރުކާރުން ފަލަސްތީން ދަރިވަރުންނަށް ސްކޮލަޝިޕް ދެނީ!\nމެއި 23, 2019\nޕުތްރަޖާޔާ: މެލޭޝިއާގައި ދިރިއުޅޭ ފަލަސްތީން ދަރިވަރުންނަށް މެލޭޝިއާގެ ޔުނިވާސިޓީތަކުން ސްކޮލަޝިޕް ފުރުސަތުތަކެއް ފަހިކޮށްދޭން އެގައުމުގެ ސަރުކާރުން ނިންމައިފިއެވެ.\nމެލޭޝިއާގެ ބޮޑުވަޒީރު ޑރ. މަހާތީރު މުހައްމަދު އެކަން އިއުލާންކުރެއްވީ މެލޭޝިއާގައި ދިރިއުޅޭ ފަލަސްތީން ރައްޔިތުންނަށް އިއްޔެ ދެއްވި ރޯދަ ވީއްލުމުގައި ވާހަކަފުޅުދައްކަވަމުންނެވެ.\nމަހާތީރު ވިދާޅުވީ، 11.47 މިލިއަން މެލޭޝިއަން ރިންގިޓް (2.74 މިލިއަން އެމެރިކާ ޑޮލަރު)ގެ އެ ސްކޮލަޝިޕްގެ ދަށުން ފަލަސްތީން ދަރިވަރުންނަށް ބެޗްލާސް، މާސްޓާސް އަދި ޕީއެޗްޑީއަށް ކިޔެވުމުގެ ފުރުސަތު ލިބިގެންދާނެ ކަމަށެވެ.\n“މެލޭޝިއާގެ ސަރުކާރުން ވަނީ، ފަލަސްތީނިއަން ކަލްޗަރަލް އޯގަނައިޒޭޝަން މެލޭޝިއާ (ޕީކޮމް)ގެ ދަށުން ފަލަސްތީން ދަރިވަރުންނަށް ހެދުމަށް މެލޭޝިއާގެ 12 ޔުނިވާސިޓީއަކުން ސްކޮލަޝިޕް ފުރުސަތުތައް ފަހިކޮށްދޭން ނިންމާފައި،” މަހާތީރު ވިދާޅުވިއެވެ.\nއަދި އެ ސްކޮލަޝިޕްތަކަށް ފަންޑު ކުރާނީ ޔުނިވާސިޓީތަކުން ހޯދާ ފައިސާއިން ކަމަށް އޭނާ ވިދާޅުވިއެވެ.\nއެ ރަސްމިއްޔާތުގައި ޑރ. މަހާތީރު ވަނީ ފަލަސްތީނަށް އިންސާފު ނުލިބޭހާ ހިނދަކު، މެދުއިރުމަތީގައި އަބަދުވެސް ހަމަނުޖެހުމާއި ޓެރަރިޒަމް އާއި އަތްގަދަކުރުން ހިނގަމުންދާނެ ކަމަށާއި އަދި އެކަން މުޅި ދުނިޔެއަށް ފެތުރިގެންދާނެ ކަމުގެ އިންޒާރު ދެއްވައިފައެވެ.\nއަދި ފަލަސްތީން ރައްޔިތުންނާ ދެކޮޅަށް އިސްރާއީލުން ގެންގުޅޭ އަނިޔާވެރިކަމާއި ނާއިންސާފު ބަލަން އަބަދަކު މަޑުން ނުތިބޭނެ ކަމަށް ވެސް އޭނާ ވިދާޅުވިއެވެ.\n“ފަލަސްތީން ރައްޔިތުންނާމެދު އިސްރާއީލުން ގެންގުޅޭ ހަރުކަށި ކަމާއި އަނިޔާވެރިކަން މެލޭޝިއާއިން އަބަދުވެސް ކުށްވެރިކުރާނަން،” މަހާތީރު ވިދާޅުވެފައިވެއެވެ.


SunOnline: Velencia athun balive New Pressure ah\nވެލެންސިއާ އަތުން ބަލިވެ ނިއު ޕްރެޝަރަށް\nޙުސައިން ހަބީބު 03 Nov 2015, 19:33\nއުރީދޫ ދިވެހި ޕްރިމިއާ ލިގްގައި ވެލެންސިއާއި ނިއުރޭޑިއަންޓް ކުރިން ބައްދަލު ކުރި މެޗެއްގެ ތެރެއިން: މި ދެޓީމް މިއަދު ކުޅުނު މެޗުން ވެލެންސިޔާ މޮޅުވީ 4-2 ލަނޑުން --- ސަން ފައިލް ފޮޓޯ: ފަޔާޒު މޫސާ\nއުރީދޫ ދިވެހި ޕްރިމިއާ ލީގްގައި މިއަދު 4-2 ގެ ނަތީޖާއަކުން ވެލެންސިއާ އަތުން ބަލިވެ ނިއުރޭޑިއަންޓް ސްޕޯޓްސް ކްލަބަށް ޕްރެޝަރާ ކުރިމަތި ވެއްޖެއެވެ.\nލީގް ތާވަލްގެ އެއް ވަނައިގައި 23 ޕޮއިންޓާއެކު ނިއު އޮތް އިރު ލީގްގެ ދެ ވަނައިގައި 18 ޕޮއިންޓާއެކު އޮތް ޓީސީ މިރޭ މަހިބަދޫ އަތުން މޮޅުވެއްޖެނަމަ އެޓީމާ ނިއުއާ ދެމެދު އޮތް ޕޮއިންޓްގެ ފަރަގު ދެ ޕޮއިންޓަށް ކުޑަ ވެގެންދާނެއެވެ.\nގައުމީ ފުޓްބޯޅަ ދަނޑުގައި މިއަދު ކުޅުނު މެޗްގައި ވެލެންސިއާއިން ވަނީ މެޗް ފެށިގެން 20 މިނެޓް ތެރޭގައި ތިން ލަނޑު ޖަހާފައެވެ.\nއަދި ވެލެންސިއާގެ ތިން ލަނޑު ކާމިޔާބު ކުރަން ހޭދަވީ ދިހަ މިނެޓެވެ.\nއެޓީމްގެ ލަނޑު ތައް ކާމިޔާބު ކުރީ އަޙްމަދު ރިލްވާންއާއި ބިދޭސީ ކުޅުންތެރިޔާ މިރުޗޭވް ވަލަޑިސްލާވް މިޓްކޯވްއެވެ.\nއެގޮތުން ވެލެންސިއާގެ ފުރަތަމަ ލަނޑު 11 ވަނަ މިނެޓްގައި ރިލްވާން ކާމިޔާބު ކުރި އިރު އޭނާ ދެ ވަނަ ލަނޑު ކާމިޔާބު ކުރީ އޭގެ ހަ މިނެޓް ފަހުން މެޗްގެ 17 ވަނަ މިނެޓްގައެވެ.\nތިން ވަނަ ލަނޑު މިޓްކޯވް ކާމިޔަބު ކުރީ ރިލްވާން ދެ ވަނަ ލަނޑު ކާމިޔާބު ކުރިތާ ދެ މިނެޓް ފަހުން މެޗްގެ 19 ވަނަ މިނެޓްގައެވެ.\nމުޅި މެޗްގައިވެސް ވެލެންސިއާގެ ކުޅުންތެރިންގެ ފަރާތުން ވަނީ މޮޅު ކުޅުމެއް ފެނިފައެވެ.\nމެޗްގައި ނިއުގެ ފުރަތަމަ ލަނޑު 23 ވަނަ މިނެޓްގައި އިބްރާހިމް ފަޒީލް (އޮއްޕޮ) ކާމިޔާބު ކުރީ ވެލެންސިއާގެ ޕެނަލްޓީ އޭރިއާގެ ތެރެއިން އެޓީމުގެ ބިދޭސީ ޑިފެންޑަރު ނޮގަޔަމް މޮކީ ނިއުގެ ޢަލި ފާސިރު (ސެންޓޭ)އަށް ކުރި ފައުލަކާ ގުޅިގެން ލިބުނު ޕެނަލްޓީއެއްގައެވެ.\nމުޅި މެޗްގައިވެސް ރަނގަޅަށް ކުޅެމުން ދިޔަ ވެލެންސިއާއިން ވަނީ ގިނަ ހަމަލާތަކެއް އުފައްދަން މަސައްކަތް ކޮށްފައެވެ.\nއެގޮތުން މެޗްގެ 73 ވަނަ މިނެޓްގައި ނިއުގެ ޕެނަލްޓީ އޭރިއާގެ ރޮނގު މަތިން ވެލެންސިއާ ލިބުނު ހިލޭ ޖެހުން އަކްރަމް ޢަބްދުލް ޣަނީ ފޮނުވާލިއިރު އެބޯޅަ ދިޔައީ ނިއުގެ ގޯލްގެ މަތީ ކަނާ ދިމާލުން ހުޅަނގު ފަރާތުން ބޭރަށެވެ.\nނިއުގެ ދެ ވަނަ ލަނޑު ސެންޓޭ ކާމިޔާބު ކުރީ ވެލެންސިއާގެ ޑިފެންޑަރުން ބޯޅަ ދިފާއު ކުރަން އުޅުމުގެ ތެރޭގައި ހެދުނު މިސްޓޭކަކުން ސެންޓޭއަށް ލިބުނު ބޯޅަ ވެލެންސިއާގެ ގޯލަށް ފޮނުވަލައިގެނެވެ.\nނިއު ފަރަގު ކުޑަ ކުރިތާ އެއް މިނެޓްފަހު އެޓީމުގެ އަޖުވަދު ނިއުގެ ޕެނަލްޓީ އޭރިއާ ތެރެއަށް ހުރަސް ކުރި ބޯޅަ، ހުހަށް ހުރި މިޓްކޯވް ކާމިޔާބު ކުރީ ފަސޭހަ ކަމާއެކުއެވެ.\nމެޗްގެ 44 ވަނަ މިނެޓްގައި ވެލެންސިއާގެ ޑިފެންޑަރު މިކޯ ދިން ބެކްޕާހެއް ވެލެންސިއާގެ ކީޕަރު ޢާތިފް އަތަށް ނެގުމުން ވެލެންސިއާގެ ޕެނަލްޓީ އޭރިއާގެ ތެރެއިން ނިއުއަށް ލިބުނު ހިލޭ ޖެހުން ފޮނުވާލި ނަމަވެސް އެބޯޅަ ވަނީ ވެލެންސިއާގެ ޑިފެންޑަރުން ބްލޮކްކޮށްފައެވެ.\nވެލެންސިއާ އަތުން ނިއު އެންމެ ފަހުން ބަލިވީ 2012 ވަނަ އަހަރުއެވެ.\nމެޗަށް ފަހު ވާހަކަ ދައްކަމުން ވެލެންސިއާގެ މެނޭޖަރު ޝިބާއު ބުނީ މިއަދުގެ މެޗުން ނިއު އަތުން މޮޅުވުމަކީ ލީގްގައި ކުރިއަށްދާން ލިބުނު ވަރަށް ބޮޑު ހިތްވަރެއް ކަމަށެވެ.\nޝިބާއު ބުނީ ނިއުއިން ލަނޑު ޖެހި ނަމަވެސް ވެލެންސިއާ ޕްރެޝަރަށް ނުވެއްޓުނީ ފުރަތަމަ ހާފުގައި ލިބުނު ފުރުސަތުތައް ކާމިޔާބު ވެފައިވުމުން ކަމަށެވެ.\nނިއުރޭޑިއަންޓްގެ ކޯޗް ސާބިއާގެ ނިކޮލާ ކޮވަޒޮވިޗް ބުނީ މިއަދުގެ މޮޅު ވެލެންސިއާއަށް ހައްޤު ކަމަށާއި ނިއު ބަލިވުމުގެ ޒިންމާ އޭނާ ނަގާ ކަމަށެވެ.\nނިއުގެ މުހިންމު ކުޅުންތެރިން ކަމުގައިވާ ވިލިއަމް މާކޯއާއި ކެޕްޓަން އަސްހަދު ޢަލީ (އަޑޭ) އާއި މުހައްމަދު ޝިފާން (ކުޑައްޓޭ) ނެތުމުން ދިމާވި މައްސަލައެއްތޯ ސުވާލުކުރުމުން ކޮވަޒޮވިޗް ބުނީ ކުޅުންތެރިޔަކު ނެތުމަކީ އެކްސްކިއުޒަކަށް ވެގެން ނުވާނެ ކަމަށެވެ.


1- ލޭންޑް ސެކްޝަނުން އެކިފަރާތްތަކަށް ސިޓީ/މެމޯ އަދި އީމެއިލް ފަދަ ލިޔުންތައް ފޮނުވުމުގައި އިދާރީ ގޮތުން ކުރަންޖެހޭ މަސައްކަތްތައް ކުރުމާއި އަޅަންޖެހޭ ފިޔަވަޅުތައް އެޅުމަށްފަހު ފައިލްކުރުމާއި، އެންޓްރީގައި ނޯޓްކުރުން.\n2- މޯލްޑިވްސް ލޭންޑް އެންޑް ސާރވޭ އޮތޯރިޓީގެ އަހަރީ ރިޕޯޓަށް ބޭނުންވާ މަޢުލޫމާތު އެއްކޮށް އަހަރީ ރިޕޯޓަށް ބޭނުންވާ ލިޔެކިޔުންތައް ތައްޔާރުކުރުން.\n3- ލޭންޑް ސެކްޝަންގެ ޔައުމިއްޔާ ދުވަހުން ދުވަހަށް ލިޔެ އެޑްމިން ސެކްޝަނަށް ފޮނުވުން.\n4- ބިމުގެ މައްސަލަތައް ހައްލު ކުރުމުގައި ކަމާބެހޭ ފަރާތްތަކާއި އެކު ބާއްވަންޖެހޭ ބައްދަލުވުންތައް އިންތިޒާމުކޮށް މަޝްވަރާތަކުގައި ބައިވެރިވުން.\n5- ކަނޑައެޅިފައިވާ ދާއިރާތަކަށް ބިންދޫކުރުމުގެ މަސައްކަތުގައި އެއްކުރަންޖެހޭ މަޢުލޫމާތުތައް އެއްކޮށް، މަޢުލޫމާތު ޗެކްކޮށް ސައްޙަތޯ ބެލުމާއި، މަސައްކަތުގައި ޕްލޭނިންގ ޑިޕާޓްމަންޓާއިއެކު ކުރަންޖެހޭ މުޢާމަލާތްތައް ކުރުމާއި، ޕްލޭނިންގ ލަފާއާއި އެއްގޮތަށް ޖަވާބު ތައްޔާރުކުރުން.\n6- ބިމުގެ މައްސަލައާއި ގުޅިގެން ދައުލަތުގެ އެންމެހާ މުއައްސަސާތަކަށް އެއްބާރުލުން ދިނުމާއި، އެމުއައްސަސާތައް މެދުވެރިކޮށް ބިމުގެ ބިމުގެ މައްސަލަތައް ހައްލުކުރުމަށް ކުރަންޖެހޭ އެންމެހާ ކަންތައް ކުރުން.\n7- ލޭންޑް ސެކްޝަނަށް ހުށައެޅޭ ބިމާބެހޭ މައްސަލަތަކުގެ ތެރެއިން ބިމުގެ ހުއްދަދިނުން ފިޔަވައި އެހެނިހެން މައްސަލަތައް ވީހާ އަވަލަށް ޙައްލުކުރުމަށް ކުރަންޖެހޭ މަސައްކަތްތަކުގައި އެހީތެރިވެދިނުން.\n8- ބިމުގެ ދަފްތަރު ޤާއިމްކުރުމަށް ބޭނުންވާ މަޢުލޫމާތުތަކާއި ޑޮކިއުމަންޓްތައް ހޯދުމުގެ މަސައްކަތުގައި އެހީތެރިވެދިނުން.\n3. ޑްމިނިސްޓްރޭޝަން ނުވަތަ މެނޭޖްމަންޓް ގެ ތަޢުލީމީ ރޮނގަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް4ގެ ސަނަދެއް ހާސިލުކޮށްފައިވުން.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2020 މާރިޗު 26 ވާ ބުރާސްފަތި ދުވަހުގެ 12:00 ގެ ކުރިން، މޯލްޑިވްސް ލޭންޑް އެންޑް ސަރވޭ އޮތޯރިޓީ (އަމީނީމަގު،މާލެ) ގެ ކައުންޓަރަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 2020 މާރިޗު 29 އާއި 2020 އޭޕްރީލް 23 އާއި ދެމެދު، މޯލްޑިވްސް ލޭންޑް އެންޑް ސަރވޭ އޮތޯރިޓީ (އަމީނީމަގު، މާފަންނު / މާލެ) ގައެވެ.\n17 ރަޖަބު 1441\nސުންގަޑި: 26 މާރިޗު 2020 1200


Spanish Cup in Real Madrid Vakikoffi\nސްޕެނިޝް ކަޕުން ރެއާލް މެޑްރިޑް ވަކިކޮށްފި\nޗެރިޝޭފް ޗޭންޖިން ރޫމަށް ދާއިރު ކޯޗު ބެނީޓޭޒް (ކ) ބަލަހައްޓައިގެން: މި މައްސަލާގައި ބެނީޓޭޒްގެ މައްސަލައެއްނެތް ކަމަށް ރެއާލްއިން ބުނޭ.\nގަވާއިދާ ހިލާފަށް ކުޅުންތެރިއަކު ލައްވައި ކުޅުވައިގެން ރެއާލް މެޑްރިޑް ސްޕެނިޝް ކަޕުން ވަކިކޮށްފި އެވެ.\nސްޕޭނުގެ ފުޓްބޯޅަ ފެޑަރޭޝަނުން އެ ގައުމުގެ އެންމެ ވަރުގަދަ އެއް ޓީމު މުބާރާތުން ވަކިކުރީ ބުދަ ދުވަހުގެ ރޭ ކަޑީޒް އަތުން ރެއާލް 3-1އިން މޮޅުވި މެޗުގައި ތިން ރީނދޫ ކާޑުހަމަވެގެން މެޗަށް ސަސްޕެންޑްވެފައި ހުރި ކުޅުންތެރިއަކު ލައްވައި ކުޅުވައިގެންނެވެ. އެއީ ރަޝިޔާގެ ޑެނިސް ޗެރިޝޭފް އެވެ.\nމި މައްސަލާގައި ރެއާލް މެޑްރިޑުން ވަނީ ކޯޓަށް ދާން ނިންމާފަ އެވެ.\nރެއާލް މެޑްރިޑުގެ ރައީސް ފްލޮރެންޓީނޯ ޕެރޭޒް ބުނީ މިއީ އެކުލަބުގެ މައްސަލައެއްނޫން ކަމަށާއި ފުރަތަމަ ހާފު ނިމުމުން ބަދަލު ކުރި ކުޅުންތެރިޔާ އަށް ކާޑު ހަމަވެފައިވާކަން ކުލަބަށް ފެޑަރޭޝަނުން އަންގާފައިނުވާ ކަމަށެވެ.\nރެއާލް މެޑްރިޑް މުބާރާތުން ވަކިކުރުމުން މި ސީޒަނުގައި ތައްޓެއް ހޯދުމަށް އެކުލަބަށް ބާކީ އޮންނާނީ ސްޕެނިޝް ލީގާއި ޔޫރަޕިއަންސް ޗެމްޕިއަންސް ލީގެވެ. މީގެ ތެރެއިން ސްޕެނިޝް ލީގުގައި އެ ޓީމު އޮތީ ވާދަވެރި ބާސެލޯނާ އަށްވުރެ ހަ ޕޮއިންޓް ފަހަތުގަ އެވެ.\nސްޕޭނުގެ ފުޓްބޯޅަ ފެޑަރޭޝަނުން ވަނީ ސަސްޕެންޑްކޮށްފައި ހުރި ކުޅުންތެރިއަކު ލައްވައި ކުޅުވުމުން ސްޕޭނުގެ އޮސަސޫނާ ވެސް މިދިޔަ އަހަރުގެ މުބާރާތުން ވަކިކޮށްފަ އެވެ.\nއިބްރޮހިމޮވިޗް އެލްއޭ ގެލެކްސީ ދޫކޮށްލައިފި\nބެންޒެމާއަށް ގައުމީ ޓީމުން ފުރުސަތެއް ނެތް: ޑެޝޯންޕް


SunOnline: Vilivaru quarantine facility ninmmaa disaster aa havaalu kohffi\nއައިޝަތު ފަރީޙާ 08 Mar 2020, 17:49\nކޮރޯނާ ވައިރަސް އާ ގުޅިގެން ކަރަންޓީނު ކުރާ މީހުން ބޭތިއްބުމަށް ކ. ވިލިވަރުގައި ގާއިމުކުރި ކަރަންޓީނު ފެސިލިޓީ ނިންމާ އެތަން ޑިޒާސްޓާ މެނޭޖުމެންޓް އޮތޯރިޓީއާ ހަވާލުކޮށްފިއެވެ.\nމިނިސްޓްރީ އޮފް ޓޫރިޒަމް އިން ބުނީ ޓޫރިޒަމް އިންޑަސްޓްރީގެ އެއްބާރުލުމާއެކު ވިލިވަރުގައި ތަރައްގީކޮށްފައިވާ ފެސިލިޓީގެ މަސައްކަތް ނިންމާލެވުނީ 10 ދުވަސްތެރޭ ކަމަށާއި އެކަމަށް 2.1މިލިއަން ރުފިޔާ ހަރަދުވެފައިވާ ކަމަށެވެ.\nވިލިވަރުގައި ތަރައްގީކޮށްފައިވަނީ 30 މީހުންގެ ޖާގައިގެ ކަރަންޓީނު ފެސިލިޓީ އެކެވެ. އިތުރަށް ބޭނުންވެއްޖެނަމަ ޖާގަ އިތުރުކޮށް ވޯޑާއި ޓެންޓު އިތުރު ކުރެވޭނެ އިންތިޒާމުވެސް އެރަށުގައި ހަމަޖެހިފައިވާނެ ކަމަށް ޓޫރިޒަމް މިނިސްޓަރު އަލީ ވަހީދު މިއަދު ވިދާޅުވިއެވެ.\nއެ މިނިސްޓްރީން އާންމުކޮށްފައިވާ ފޮޓޯތަކުން ފެންނަގޮތުގައި ވިލިވަރުގައި ގާއިމުކޮށްފައިވާ ކަރަންޓީނު ފެސިލިޓީ އަކީ އެތަނަށް ގެންނަ ބަލިމީހުންނަށް ހިތްހަމަޖެހިގެން އުޅެވޭނެ ގޮތަކަށް، ފެންވަރު ރަނގަޅުކޮށް ތަރައްގީކޮށްފައިވާ ފެސިލިޓީއެވެ. އެއާކޯން ކޮޓަރިތަކުގައި ޓީވީ ހަރުކޮށްފައިވާއިރު މިނިސްޓަރު އަލީ ވަހީދު މިއަދު ވިދާޅުވީ ވިލިވަރު ތަރައްގީކުރީ އެތަނަށް ގެންދާ ބަލިމީހުންނަށް ދުނިޔެއާއި ގުޅުން ނުކެނޑޭނެ އިންތިޒާމުތަކާއެކު ކަމަށެވެ.\nވިލިވަރަކީ މަސީގެ ރައީސް މުހައްމަދު އަލީ ޖަނާހުގެ ހަވާލުގައި އޮތް ރަށެކެވެ. އެ ރަށުގައި ކަރަންޓީނު ފެސިލިޓީ ގާއިމުކޮށްފައިވަނީ އެރަށުގެ އެއްބަސްވުމުގެ މާއްދާއަކަށް އިސްލާހު ގެނެސްގެން ކަމަށް މިނިސްޓަރު އަލީ ވަހީދު މިއަދު ވިދާޅުވިއެވެ.\nމިނިސްޓަރު ވިދާޅުވީ މިހާރު ހިންގުން ހުއްޓާލާފައިވާ 100 އެނދުގެ އިތުރު ރިސޯޓެއްވެސް ކަރަންޓީނު ފެސިލިޓީއެއްގެ ގޮތުގައި ތަރައްގީ ކުރަން ނިންމާފައިވާ ކަމަށެވެ. ނަމަވެސް އެއީ ކޮން ރިސޯޓެއްކަން މިނިސްޓަރު ހާމައެއް ނުކުރައްވައެވެ. އަދި މިހާރު ހިންގުން ހުއްޓާލާފައިވާ ނުވަތަ ބަންދުކޮށްފައިވާ ރިސޯޓުތަކުގެ ތެރެއިން ކަރަންޓީނު ފެސިލިޓީ ގާއިމު ކުރެވެން ހުރީ ކޮންތައްތަނެއްގައިތޯ ބަލަމުންދާ ކަމަށް ވެސް ޓޫރިޒަމް މިނިސްޓަރު ވިދާޅުވިއެވެ.


Coalition ticket dheyne gotheh bunebala?\n18th August 2019 | Last update: 22:51\nކޯލިޝަން ޓިކެޓް ދޭނެ ގޮތެއް ބުނެބަލަ؟\nމިހާރު މިކިޔާ ބިޔަ ބޮޑު ކޯލިޝަން އެހާމެ ތަފާތު ފިކުރުތަކެއް އެއްވެ އުފެދިގެން ދިޔައީ، ގިނަ ސަބަބުތަކެއް އޮވެގެންނެވެ. އޭގެ އެންމެ މަތީ އޮތް ސަބަބަކީ އޭރުގެ ރައީސް އަބްދުﷲ ޔާމީންގެ ސަރުކާރަށް އޮތް ހިތްހަމަ ނުޖެހުމާއެކު ހިނގަމުންދިޔަ ގާނޫނާ ހިލާފު ކަންކަން ހުއްޓުވުމެވެ. ކޯލިޝަންގެ ބަހުރުވައިންނަމަ، "އަނިޔާވެރިކަން" ނިންމާލުމެވެ. އޭރު ކޯލިޝަނުން ރައްޔިތުންނަށް ކިޔައިދިނީ އެ ސަރުކާރުގެ ކޮންމެ އަމަލެއް ގޯހެވެ. އެކަމަކު އުފެއްދި ކޯލިޝަންގައި ވެސް މިހާރު އެ ރޫހު އެނބުރެމުންދާ މަންޒަރު އެބަ ފެނެ އެވެ.\nކޯލިޝަންގެ ބާރާއި އެކުވެރިކަން އިތުރުވެގެން ދިޔައީ މިދިޔަ އަހަރުގެ ފެބުރުއަރީ މަހުގެ އެއްވަނަ ދުވަހަށް ވައްޓާލި ވަރުގަދަ ކޯޓު އަމުރާއެކު އެވެ. އެ އަމުރާއެކު ކޯލިޝަންނަށް އުފާވެރިކަން އައި ނަމަވެސް ދެމި އޮތީ ހިނދުކޮޅަށެވެ. އޭރުގެ ކޮމިޝަނާ އޮފް ޕޮލިސް އެ އަމުރު ތަންފީޒު ކުރަން އުޅުމުން ބޭރުކޮށްލި އެވެ. އެއަށްފަހު ރައީސް ޔާމީންގެ އަމުރަށް ކިޔަމަންވާނެ ބޭފުޅަކު އެކްޓިން ކޮމިޝަނާ އޮފް ޕޮލިސްއަކަށް ހެދި އެވެ. އެއީ އަބްދުﷲ ނަވާޒެވެ. އެކެއް ފެބުރުއަރީގެ އަމުރު ތަންފީޒު ނުކޮށް މަޑު ޖެއްސީ، ނަވާޒުވެސް ބައިވެރިވެގެނެވެ.\nއެއަށްފަހު، ކޯލިޝަންގެ ގިނަ ބޭފުޅުންތަކެއް ހައްޔަރުކުރި އެވެ. ޖުމްހޫރީ ޕާޓީގެ ލީޑަރު ގާސިމް އިބްރާހިމްގެ ސިޔާސީ ކަންކަމާއި އެއްވެސް ގުޅުމެއް ނެތް ދަރިކަލުން އިބްރާހިމް ސިޔާދާއި އެ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒު ވެސް ބަންދުކޮށް، ވަކި މުއްދަތެއް ނެތް ގޮތަށް ޖަލަށްލި އެވެ. މުއްދަތު ޖެހުމަށް ކޯޓަށް ގެނައުމެއް ނެތެވެ. އާންމުކޮށް ލިބޭ ހައްގުތަކުން މަހުރޫމްކުރި އެވެ. މި އަނިޔާ ކޯލިޝަންގެ އެންމެ ބޮޑު ޕާޓީ، އެމްޑީޕީގެ ގިނަ އާންމު މެންބަރުންތަކަކަށް ވެސް ލިބުނެވެ. ސިލްސިލާކޮށް ކުރިއަށް ގެންދިޔަ މުޒާހަރާތަކުގައި އެމްޑީޕީ، ޖުމްހޫރީ ޕާޓީ އަދި އަނެއް ދެ ޕާޓީގެ ވެސް އެތައް މެންބަރުންނެއް ފުލުހުންގެ އެތައް އަނިޔާއެއްގެ ޝިކާރައަކަށްވި އެވެ. އޭރު ވެސް ފުލުހުންގެ ވެރިޔާއަކީ އަބްދުﷲ ނަވާޒެވެ.\nސުޕްރީމް ކޯޓުގެ ހުކުމް ތަންފީޒްކުރުމަށް ގޮވާލައި އިހްތިޖާޖުކުރުން:- އަހުމަދު ޝުރާއު | އަވަސް\nއެކަމަކު މިހާރު އެއީ ފުލުހުންގެ ވެރިޔާއެއް ނޫނެވެ. ކޯލިޝަންގެ މެންބަރެކެވެ. ޖުމްހޫރީ ޕާޓީ ތެރެއިން ރައްޔިތުންގެ މަޖިލީހަށް ވަޑައިގެންނެވުމަށް ފައި ނަންގަވައިގެން ހުންނެވި ބޭފުޅެކެވެ. ޖުމްހޫރީ ޕާޓީ އަދިވެސް އޮތީ ކޯލިޝަންގެ ތެރޭގަ އެވެ. ކޯލިޝަންގެ ރައީސަކީ ރައީސް އިބްރާހިމް މުހައްމަދު ސޯލިހެވެ. ޖުމްހޫރީ ޕާޓީ ވަކާލާތު ކުރަނީ ވެސް މަޖިލިސް އިންތިހާބަށް ރައީސްއަށް މެޖޯރިޓީ ހޯދައިދިނުމަށް ޕާޓީތައް އެކުގައި މަޖިލީހަށް ވާދަ ކުރުމަށެވެ. ޕާޓީތަކުގެ މެދުގައި ދާއިރާތައް ބަހާލައި، ކޯލިޝަންގެ ޓިކެޓްގެ ނަމުގައި ޓިކެޓް ދިނުމަށެވެ. އެ ކެންޑިޑޭޓުންގެ ފަހަތަށް ރައީސް އަރުއްވައި ކެމްޕެއިން ކޮށް ދެއްވުމަށެވެ. އެކަމަކު، އެއީ ކިހިނެއް ކުރާނެ ކަމެއްކަން ބުނެބަލާށެވެ؟\n"ކޯލިޝަންގެ ޓިކެޓް އަބްދުﷲ ނަވާޒަށް ދޭނެ ގޮތެއް ނުވިސްނޭ، ރައީސް ސޯލިހު އޭނާގެ ކެމްޕެއިންއަށް ވަޑައިގެން ދައްކަވާނެ ވާހަކައެއް ވެސް އަޅުގަނޑަކަށް ނުވިސްނޭ، އެގޮތަށް ކެމްޕެއިން ރައީސް ކުރައްވައިފިނަމަ އެއީ ކޯލިޝަން ޕާޓީތަކުގެ އާންމު މެންބަރުންނަށް ކުރައްވާނެ މަލާމާތެއް، އޭގެ ތެރޭގައި ހުދު ޖުމްހޫރީ ޕާޓީގެ މެންބަރުން ވެސް ހިމެނޭ، ވެރިން ހަނދާން ނެތުނަސް އަޅުގަނޑުމެން އެ ދުވަސްތައް އެ ރޭތައް ހަނދާނެއް ނުނެތޭ،" އެކެއް ފެބުރުއަރީގެ އަމުރަށްފަހު އައި ކުއްލި ހާލަތުގެ ދަށުން ކުޑަ ގޮޅިއަށްލީ އެމްޑީޕީގެ ގައުމީ މަޖިލީހުގެ މެންބަރަކު ބުންޏެވެ.\nކުރީ ސަރުކާރުގެ ގޯސް ވާހަކަތައް ދެއްކި އިރު ރައީސް އަބްުދުﷲ ޔާމީނާއެކު ތިއްބެވި އެތައް ބަޔަކު ވެސް މިހާރު ތިބީ ކޯލިޝަންގެ ތެރޭގަ އެވެ. އޭގެ ގިނަ ބޭފުޅުން މަސައްކަތް ކުރައްވަމުން ދަނީ ވެސް ޖުމްހޫރީ ޕާޓީގެ ޓިކެޓަށެވެ. ބައެއް ބޭފުޅުން ކެމްޕެއިން ވެސް ފައްޓަވައިފި އެވެ. އެންމެ ފަހު ވަގުތާ ޖެހެންދެން ވެސް ރައީސް ޔާމީންގެ ދިފާއުގައި ސަނާ ކިޔުއްވަމުން ގެންދެވި އޭރުގެ މިނިސްޓަރު އިރުތިޝާމް އާދަމަކީ އޭގެ އެއް މިސާލެކެވެ.\nއެފަދަ ބޭފުޅުންނަށް ކޯލިޝަންގެ ޓިކެޓް ލިބިއްޖެނަމަ، އެއީ މިދިއަ ދުވަސްތަކުގެ ތެރޭގައި އެތައް ގުރުބާނީއެއްވީ މީހުންނަށް ބޭއިންސާފެއް ނޫން ހެއްޔެވެ؟\nޔާމީނަށް ތާއިދު ހޯދަން ޕީޕީއެމްއިން ބޭއްވި ޑޯޓްޑޯ ހަރަކާތެއްގައި އިރުތިޝާމް -- އަވަސް ފޮޓޯ | އަހުމަދު ނާއިމް\n"އަޅުގަނޑުމެން މަގުމަތީ މިހެން އުޅޭތާ ހަތް އަހަރު، ޖުމްހޫރީ ޕާޓީގެ އިހްލާސްތެރި މެންބަރުން އެހެން އުޅޭތާ ތިން އަހަރުވީ، ވެރިންގެ ދިފާއުގައި ނިކަމެތިވެ އަނިޔާތައް ލިބުނީ އަޅުގަނޑުމެންނަށް، އެކަމަކު އިސްކަން މި ދެނީ އިއްޔެ ފުއްމާލާ ބޭފުޅާއަށް، އިހްލާސްތެރި މީހުން މިއޮތީ ބާކީވެފަ، އެހެންވެ ގަބޫލެއް ނުކުރެވޭ، ކޯލިޝަންގެ ތެރެއިން މަޖިލީހަށް ވާދަ ނުކުރެވޭނެ މިއީ އެއް ސަބަބު،" ގައުމީ މަޖިލިސް މެންބަރު ވިދާޅުވި އެވެ.\nއިރުތިޝާމްގެ އިތުރުން މި ލިސްޓްގައި ބިލެއްދޫ ދާއިރާގެ މެންބަރު އަހުމަދު މުބީނާއި ފަރެސްމާތޮޑާ ދާއިރާގެ މެންބަރު ހުސެއިން މުހައްމަދު ލަތީފާއި ވިލިފުށީ ދާއިރާގެ މެންބަރު ރިޔާޒު ރަޝީދާއި އިސްދޫ ދާއިރާގެ މެންބަރު އަހުމަދު ރަޝީދު އިބްރާހީމް ވެސް ހިމެނެ އެވެ.\nއިސްދޫ ދާއިރާ މެންބަރުގެ ސަބަބުން ކޯލިޝަންގެ މުހިންމު ޕާޓްނަރެއް ކަމަށްވާ ރައީސް މައުމޫން އަބްދުލްގައްޔޫމްގެ ދަރިކަލުން އަހުމަދު ފާރިސް މައުމޫނަށް ބޭއިންސާފު އެތައް އަނިޔާއެއް، އެތައް ދުވަހެއް ޖަލުގައި ހޭދަކުރަން ޖެހުނެވެ. އެކަމަކު، ކޯލިޝަން ޓިކެޓްދީ، އެމީހުންނަށް ކެމްޕެއިންކޮށް ދޭންވީ ހެއްޔެވެ؟\nސިޔާދު ގާސިމް އަދި ފާރިސް މައުމޫން ޖަލުގައި ބަންދުކޮށްގެން ގެންގުޅު ދުވަސްވަރު - އަހުމަދު ޝުރާއު | އަވަސް\nމަޖިލިސް އިންތިހާބާ ހަމައަށް ދިޔައިރު ކޯލިޝަންގެ ތެރޭގައި ކުރަކި ކަމެއް ވަނީ އައިސްފަ އެވެ. އޭގެ ސަބަބަކީ އެމްޑީޕީއިން ހުރިހާ ދާއިރާއަކަށް ކުރިމަތިލާން ނިންމުންކަން ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަނީ ވިދާޅުވެފަ އެވެ. އޭގެ ސަބަބުން އެ ޕާޓީއަށް ނާށިގަނޑު ހިފައިގެން ސަލާން ޖަހަން ޖެހިފައިވާ ކަމަށް އޭނާ ވިދާޅުވެ އެވެ. އެކަމަކު، ޖުމްހޫރީ ޕާޓީއަށް ހިފެހެއްޓުމެއް ނެތި ގުޅުމެންދާ ކޯލިޝަންގެ "ދުޝްމަނުން"ގެ ސަބަބުން ކޯލިޝަން ތެރެއަށް އަންނަ ނުތަނަވަސްކަން ބޮޑު ކަމަށް އެމްޑީޕީ މެންބަރުން ދެކެ އެވެ.\n"ހަމައެކަނި އެމްޑީޕީ މެންބަރުންނެއް ނޫން، އެމްޑީޕީ މެންބަރުން ޔަގީން، ޖުމްހޫރީ ޕާޓީއަށް އެ ގުޅޭ މީހުން ބަލައިގަންނަން އުނދަގޫ، އެއީ ކޯލިޝަންގެ މީހުނެކޭ ނުބުނެވޭނެ، ހަމަ އެ ވިސްނުން ޖުމްހޫރީ ޕާޓީއަށް ހެޔޮ ހިދުމަތްތަކެއްކޮށްދިން އާންމު މެންބަރުންގެ ވެސް އެބަ ހުރި، މަޖިލީހަށް ޝައުގުވެރިވާ މީހުން ވެސް އެބަ ތިބި، އެކަމަކު ބޭފުޅުން ޕާޓީގެ ތެރޭގައި ގިނަވީމަ އެ މީހުންނަށް ދަނީ ފުރުސަތު ގެއްލެމުން،" ކުރިން ވެސް ވާހަކަ ދެއްކި އެމްޑީޕީގެ މެންބަރު ކިޔައިދިނެވެ.\nކޯލިޝަން އެކުގައި ނުކުތުމަކީ އެންމެ ބުއްދުވެރި އަދިި ނަތީޖާ ރަނގަޅުވާނެ ގޮތް ކަމަށް ރައީސް އިބްރާހިމް މުހައްމަދު ސޯލިހު ވެސް ގަބޫލުފުޅު ކުރައްވަ އެވެ. ނަމަވެސް ކޯލިޝަންގެ ނަމުގައި ޓިކެޓް ބަހާލަން ނިންމިޔަސް މިފަދަ ގޮތަކަށް ޓިކެޓްތައް ދޫވެގެންދާނަމަ، އެއީ ކޯލިޝަނަށް އެންމެ ރަނގަޅު ގޮތަށް ނުވުން ވަރަށް ގާތެވެ. އެމްޑީޕީއިން ވަކި މަޖިލީހަށް ވާދަކުރުމުގެ އަޒުމުގައި ތިބިއިރު، މިފަދަ ބޭބޭފުޅުންނަށް ކޯލިޝަން ޓިކެޓް ދޭނެ ގޮތެއް އެހެން ޕާޓީތަކުން ބުނަން ޖެހެ އެވެ.\nއެމްޑީޕީ ޖުމްހޫރީ ޕާޓީ މަޖިލިސް އިންތިހާބު 2019\nމަޖިލިސް 19 ހިސާބު އަކުރުން!\nނެގޭނީ ކޮންމެވެސް އެއް ކޮޅެއް!\nބިޔަ ކޯލިޝަން ބިކަވާނެ ސަބަބެއް ފެނޭތަ؟\nއެންމެ "އިއްޒަތްތެރި" ރައީސް: ތާރީހުގެ ތެރެއަށް!\nތްރީޑީ ފޮޓޯ ނެގޭ ވާވޭ ފޯނު ރާއްޖެ އަށް


Priyanka Eynaage Kureege Loabiveriyage Vahaka Dhakkaifi: Aharen...\nޕްރިޔަންކާ އޭނާގެ ކުރީގެ ލޯބިޔާވެރިޔާގެ ވާހަކަ ދައްކައިފި: "އަހަރެން އޭނާއަށް ކިޔަނީ އެމްއެފް"\n1 އަހަރު, 11 މަސް,2ހަފްތާ,3ދުވަސް, 19 ގަޑި, 13 މިނެޓް, 17 ސިކުންތު ކުރިން 2200ފަތޯނާ ފާއިޒް\nބޮލީވުޑްގެ އިތުރުން ހޮލީވުޑްގައިވެސް ފިޔަޖަހަމުން އަންނަ ތަރި ޕްރިޔަންކާ ޗޯޕްރާ ޔޫއެސްގެ ޑާޓީ ލޯންޑްރީ ޗެޓްޝޯގައި އޭނާގެ ކުރީގެ ލޯބިވެރިއެއްގެ ޖެކެޓެއް ހިފައިގެން އައުމުން އޭނާގެ ހުރިހާ ފޭނުންގެ ސަމާލުކަން އެކަމަށް ހުއްޓިގެންދިޔައެވެ.\nއެޗެޓް ޝޯގައި ޕްރިޔަންކާ ބުނެފައިވަނީ، ކުރީގެ ލޯބިވެރިޔާގެ ޖެކެޓް އޭނާ މިހާރު ބޭނުން ކުރަނީ އެއާޕޯޓް ޖެކެޓްގެ ގޮތުގައި ކަމަށެވެ. ޕްރިޔަންކާ ބުނީ އޭނާގެ ކުރީގެ ލޯބިވެރިޔާ ޖެކެޓް އަނބުރާ ދިނުމަށް އެދުނު ކަމަށާއި އެހެންނަމަވެސް އެކަމަށް ޕްރިޔަންކާ އެއްބަސްނުވީ ކަމަށެވެ. ޕްރިޔަންކާގެ ކުރީގެ ލޯބިވެރިޔާގެ ޖެކެޓް އޮންލައިން މީޑިޔާތަކުގައި ދައުރުވާން ފެށުމާއެކު، އެއީ ކުރިން ޕްރިޔަންކާއާއި ގުޅުމެއް އޮތް ވާހަކަ ދެކެވުނު އެކްޓަރ ޝާހްރުކްހާންގެ ޖެކެޓެއް ކަމަށްވެސް ބައެއް މީހުން ބުނަން ފެށިއެވެ. އަދި ޕްރިޔަންކާގެ ކުރީގެ ލޯބިވެރިޔާއަކީ ޝާހްރުކްހާންތޯވެސް ބައެއް މީހުން ދަނީ ސުވާލު އުފައްދަމުންނެވެ. ވަރަށް ފަހުން "ފެމިނާ"އަށް ދިން އިންޓަރވިޔުއެއްގައި ޕްރިޔަންކާ މިވަނީ ޖެކެޓް ނިސްބަތްވާ ކުރީގެ އެކްސް ބޯއިފްރެންޑާއި ބެހޭގޮތުން ވާހަކަ ދައްކާފައެވެ. ޕްރިޔަންކާ ވަނީ އޭނާގެ ނަން ހާމަކުރުމަށް ދެކޮޅު ހަދާފައެވެ. އެހެންނަމަވެސް އޭނާއަށް ކިޔާ ވަނަން ޕްރިޔަންކާ ވަނީ ހިއްސާކޮށްފައެވެ.\n" އަހަރެން އޭނާއަށް ކިޔަނީ އެމްއެފް" ޕްރިޔަންކާ ބުންޏެވެ.\nޕްރިޔަންކާގެ އެކްސްގެ ވާހަކަ ބޭއްވުމަށްފަހު އޭނާގެ ފިލްމީ މަސައްކަތުގެ ވާހަކައަށް ޖެހިލަމާ ހިނގާށެވެ. ޕްރިޔަންކާ އެންމެ ފަހުން ބެލުންތެރިންނަށް ފެނުނީ ހޮލީވުޑްގެ ފިލްމު ބޭވޮޗްއިންނެވެ. ޕްރިޔަންކާ އަދިވެސް ހޮލީވުދްގެ ފިލްމުތަކުން ފެނިގެންދާނެއެވެ. އެގޮތުން " އަ ކިޑް ލައިކް ޖޭކް" އަދި އިޒިންޓް އިޓް ރޮމޭންޓިކް" އަކީ ޕްރިޔަންކާގެ ކުރިއަށް ހުރި ހޮލީވުޑްގެ ފިލްމުތަކެވެ. ބޮލީވުޑްގެ ޚަބަރުތައް ބުނާގޮތުގައި ޕްރިޔަންކާ މުޅި އަހަރުވެސް ހުސްކޮށްލުމަށް ނިންމާފައިވަނީ ހޮލީވުޑްގެ މަސައްކަތްތަކަށް ކަމަށެވެ. އަދި މިއަހަރު ބޮލީވުޑްގެ އެއްވެސް ފިލްމަކުން ޕްރިޔަންކާއެއް ނުފެންނާނެއެވެ.\n4 މަސް ކުރިން 439 0\n5 މަސް ކުރިން 556 0


Mahloof jalahli massala UN ge working group ah husha halhaifi | Mihaaru\nމަހްލޫފް: އޭނާ ޖަލަށްލި މައްސަލަ އޭނާގެ ފަރާތުން ވަނީ ހައި ކޯޓުގައި ވެސް އިސްތިއުނާފްކޮށްފައި --ފޮޓޯ/މިހާރު\nމަހްލޫފް ޖަލަށްލި މައްސަލަ އދ. ގެ ވޯކިން ގްރޫޕަށް ހުށަހަޅައިފި\n21 އޯގަސްޓް 2016 - 20:026comments\nއިދިކޮޅު ފަރާތްތައް ހިމެނޭ ކޯލިޝަންގެ ތަރުޖަމާނު ކަން ވެސް ކުރައްވާ މަހްލޫފް 10 މަހަށް ޖަލަށްލާން ކްރިމިނަލް ކޯޓުން ހުކުމްކުރީ ފުލުހުންނަށް ހުރަސް އެޅި ކަމަށް ބުނެ އޭނާގެ މައްޗަށް ކުރި ދެ ދައުވާއެއް ސާބިތުވުމުންނެވެ. ފުރަތަމަ މައްސަލާގައި ހަތަރު މަހާއި 24 ދުވަހު ހުކުމެއް އިއްވިއިރު ދެވަނަ މައްސަލާގައި އިއްވީ ހަ މަހުގެ ޖަލު ހުކުމެކެވެ.\nދިވެހި ސަރުކާރަށް ރައްދުވާ ގޮތަށް އެ މައްސަލަ ވޯކިން ގްރޫޕަށް ހުށަހަޅާފައިވަނީ މަހްލޫފްގެ އަނބިކަނބަލުންނާއި ވަކީލާއި މޯލްޑިވިއަން ޑިމޮކްރަސީ ނެޓްވޯކްގެ ނަމުގަ އެވެ.\nއެ މައްސަލަ ވޯކިން ގްރޫޕަށް ހުށަހެޅިއިރު މަހްލޫފަށް ވަކިވަކިން އިއްވި ދެ ހުކުމްގެ މައްސަލަ ވެސް މަހްލޫފްގެ ފަރާތުން އޮތީ ހައި ކޯޓަށް އިސްތިއުނާފަށް ހުށަހަޅައިފަ އެވެ. އެކަމަކު އެ ދެ މައްސަލައިގެ އަޑުއެހުންތައް ހައި ކޯޓުން އަދި ނުފަށަ އެވެ.\nމީގެކުރިން، ކުރީގެ ރައީސް މުހައްމަދު ނަޝީދު 13 އަހަރަށް ޖަލަށްލާން ކުރި ހުކުމުގެ މައްސަލާގައި އެމަނިކުފާނު ދޫކޮށްލަން އދ. ގެ ވޯކިން ގްރޫޕުން ނިންމި ނިންމުމަށް ސަރުކާރުން އަމަލުކޮށްފައެއް ނުވެ އެވެ. ސަރުކާރުން ބުނެފައިވަނީ ވޯކިން ގްރޫޕުގެ ނިންމުމަކީ އަމަލު ކުރުން ލާޒިމް ނިންމުންތަކެއް ނޫން ކަމަށެވެ.\nއިތުރު ލިޔުންތައް ކުށްކުރުން އ.ދ. އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ޑިޕްލޮމެސީ


ވީމީޑިއާގެ ފަރާތުން ރާއްޖެޓީވީގެ އަބުރުފުޅު ފަންޑަށް އެހީވުން\nބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދީފައެވެ. ރާއްޖެ ޓީވީ ހަތަރު ވަނަ ފަހަރަށް ޖޫރިމަނާ ކޮށްފައިވަނީ އަބުރުގެ ގާނޫނުގެ ދަށުން ޖޫރިމަނާ ކުރެވޭ އެންމެ ބޮޑު އަދަދުންނެވެ. މި ޖޫރިމަނާކުރީ، މިއަހަރުގެ މާޗް 16 ވަނަ ދުވަހުގެ ރޭ މާލޭގައި ކުރަމުންދިޔަ މުޒާހަރާ ރާއްޖެ ޓީވީން ގެނެސްދެމުން ދިޔައިރު މީހަކު ދެއްކި ވާހަކައަކާ ގުޅިގެންނެވެ.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން ވީމީޑިއާގެ ފަރާތުން އިމާދު ލަތީފް ވާހަކަ ދައްކަވަނީއެވެ. މީގެކުރިން ބްރޯޑްކޮމްއިން ވަނީ ވީމީޑިއާވެސް ޖޫރިމަނާކޮށްފައެވެ.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން ރާއްޖެޓީވީގެ ސީއީއޯ ހުސައިން ފިޔާޒް މޫސާ ވާހަކަ ދައްކަވަނީއެވެ. ރާއްޖެޓީވީއިން ދަނީ ޖޫރިމަނާގެ އަދަދު ހަމަކުރުމަށް ގިނަ މަސައްކަތްތަކެއް ކުރަމުންނެވެ.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން ވީމީޑިއާގެ ބައެއް މުއައްޒަފުން.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން ވީމިޑީއާގެ ފަރާތުން އަބުރުފުޅު ފަންޑަށް ފައިސާ ލަނީއެވެ.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން ވީމީޑިއާގެ މުއައްޒަފުން އަބުރުފުޅު ފަންޑަށް ފައިސާ ލަނީއެވެ.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން.\nސެޕްޓެމްބަރު 4، 2018: ބްރޯޑްކާސްޓިން ކޮމިޝަނުން ރާއްޖެޓީވީ ދެ މިލިއަން ރުފިޔާވިން ޖޫރިމަނާކޮށްފައިވުމާއެކު ހުޅުވާފައިވާ "އަބުރުފުޅު ފަންޑް" އަށް ވީމިޑިއާއިން ވަނީ އެހީތެރިކަން ފޯރުކޮށްދިނުމުގެ ތެރެއިން ރާއްޖެޓީވީ އަދި ވީމީޑިއާގެ ބައެއް މުއައްޒަފުން ރާޢްޖެޓީވީ ބޭރުގައި މަޑުކޮށްލައިގެންނެވެ.\nސްރީލަންކާގެ ސަފީރު، ނައިބް ރައީސާ ބައްދަލުކުރެއްވުން\nކަޅުވަކަރު މިސްކިތް ބެހެއްޓުމުގެ މަސައްކަތްތައް ކުރިއަށް\nޖަޕާންގެ އާ ސަފީރު މަޤާމުގެ ފަތްކޮޅު ރައީސުލްޖުމްހޫރިއްޔާއަށް އެރުވުން\nދެ މަޤާމަށް ބޭފުޅުން އައްޔަންކުރުން\n"ދިވެހި ބޭސްވެރިކަން އަދި އޯލްޓަނޭޓިވް މެޑިސިން ކުރިއެރުވުމާއި ގުޅޭ މަހާސިންތާ"\nމަރުތައް ތަހުޤީޤްކުރާ ކޮމިޝަންގެ މަސައްކަތްތަކުގެ މައުލޫމާތު ހިއްސާކުރުން\nރައީސުލްޖުމްހޫރިއްޔާ، ފުވައްމުލަކު ސިޓީ ކައުންސިލާ ބައްދަލުކުރެއްވުން\nގެސްޓް ހައުސް މަހާސިންތާ ނިންމުން


އެންޓި-ކޮރަޕްޝަން ކޮމިޝަން (ހުރަވީ ބިލްޑިންގ)\nމުސާރަ: -/11,000 ރުފިޔާ\nސަރވިސް އެލަވަންސް: -/8,000 ރުފިޔާ\nޤާނޫނީ ދާއިރާއިން ނުވަތަ ޝަރީޢަތާއި އަދި ޤާނޫނުގެ ދާއިރާއިން ނުވަތަ އެކައުންޓިންގ ނުވަތަ އޮޑިޓިންގގެ ދާއިރާއިން ފުރަތަމަ ޑިގްރީ ހާސިލުކޮށްފައިވުން.\nދިވެހިބަހުންނާއި އިނގިރޭސިބަހުން ރަނގަޅަށް އިބާރާތްކުރަން އެނގުމާއެކު، ފަރިތަކަމާއެކު މުޢާމަލާތު ކުރުމުގެ ހުނަރު ލިބިފައިވުން.\nއުމުރުން 55 އަހަރު ވެފައި ނުވުން.\nޤާނޫނީ ދާއިރާއިން ތަޢުލީމު ހާސިލުކޮށް، ތަޙްޤީޤު ކުރުމުގެ ދާއިރާއިން ތަޖުރިބާ ލިބިފައިވާ ފަރާތްތަކަށް އިސްކަންދެވޭނެއެވެ.\nދައުލަތުގެ މުވައްޒަފުން ދައުލަތުގެ ފައިސާއަށާއި މުދަލަށް ޚިޔާނާތްތެރިވުމާއި، ރިޝްވަތު ހިފުމާއި، މަޤާމުގެ ނުފޫޒު ބޭނުންކޮށްގެން ނާޖާއިޒު ފައިދާ ހޯދުމާއި، މިނޫނަސް ގަވާއިދު ހުއްދަނުކުރާ ގޮތްގޮތުން އަމިއްލަފައިދާ ހޯދުމާއި، ވަކިމީހަކަށް ނުވަތަ ވަކިބަޔަކަށް ނުޙައްޤު ފައިދާއެއް ހޯދައިދިނުމަށް ކުރާ ކަންތައްތަކާ ބެހޭގޮތުން ކޮމިޝަނަށް ހުށަހެޅޭ މައްސަލަތަކާއި، މިބާވަތުގެ ކަންތައްތަކުގެ ތެރެއިން ކޮމިޝަނުން ބަލަން ހަމަޖައްސާ މައްސަލަތައް ތަޙްޤީޤުކުރުން.\nމޯލްޑިވްސް ކޮލިފިކޭޝަން އޮތޯރިޓީއިން އެކްރެޑިޓް ކޮށްފައިވާ އަދި އަސްލާ އެއްގޮތްކަމަށް ރަސްމީ ފަރާތަކުން ތައްގަނޑު ޖަހައި ސޮއިކޮށްފައިވާ، މަޤާމުގެ ޝަރުޠުތަކުގެ ތެރޭގައި ބަޔާންކުރެވިފައިވާފަދަ ދާއިރާއެއްގެ ޑިގްރީ ސެޓުފިކެޓު އަދި ޓްރާންސްކްރިޕްޓްގެ އެޓެސްޓް ކޮށްފައިވާ ކޮޕީ.\nސެޓުފިކެޓު އެކްރެޑިޓް ނުކުރެވި ނުވަތަ އެކްރެޑިޓް ކުރުމަށް މޯލްޑިވްސް ކޮލިފިކޭޝަން އޮތޯރިޓީ (އެމް.ކިޔު.އޭ) އަށް ހުށަހަޅާފައިވާނަމަ، އެމް.ކިޔު.އޭ އިން އެޓެސްޓް ކޮށްފައިވާ ކޯސް ފުރިހަމަ ކުރިކަމުގެ ލިޔުމާއި ޓްރާންސްކްރިޕްޓްގެ އެޓެސްޓް ކޮށްފައިވާ ކޮޕީ.\nސެޓުފިކެޓު އެކްރެޑިޓް ނުކުރެވިވާނަމަ، ކޮލެޖް ނުވަތަ ޔުނިވަރސިޓީއިން ދޫކޮށްފައިވާ ކޯސް ފުރިހަމަކުރިކަމުގެ ލިޔުމުގެ އެޓެސްޓްކޮށްފައިވާ ކޮޕީ.\nއޯލެވެލް އަދި އޭލެވެލް ސެޓުފިކެޓުގެ އެޓެސްޓް ކޮށްފައިވާ ކޮޕީ.\nމަސައްކަތުގެ ދާއިރާއިން ލިބިފައިވާ ތަޖުރިބާ އަންގައިދޭ ލިޔުމެއް.\nއައިޑީ ކާޑުގެ ފޮޓޯކޮޕީ.\nވަޒީފާއެއްގައި އުޅޭނަމަ، ވަޒީފާގައި އުޅޭކަން ބަޔާންކޮށް ވަޒީފާއަދާކުރާ ތަނުން ދޫކޮށްފައިވާ ލިޔުން.\n23 ފެބުރުވަރީ 2015 ވާ ހޯމަ ދުވަހުގެ 15:00ގެ ކުރިން\nއެޕްލިކޭޝަން ފޯމު ހުށަހަޅަން ޖެހޭނީ މިކޮމިޝަނުގެ ކައުންޓަރަށެވެ.\nއެޕްލިކޭޝަން ފޯމު އޮންލައިންކޮށް ނުވަތަ އީ-މެއިލް މެދުވެރިކޮށް ހުށައެއްނޭޅޭނެއެވެ.\nއިންޓަރވިއުއަށް ކިޔާނީ ހަމައެކަނި ޝޯޓްލިސްޓް ކުރެވިފައިވާ ކެންޑިޑޭޓުންނަށެވެ.\nވަޒީފާއަށް އެދޭ ފޯމު މިކޮމިޝަނުގެ ކައުންޓަރުންނާއި، މިކޮމިޝަންގެ ވެބްސައިޓް www.acc.gov.mv އިން ލިބިވަޑައިގަންނަވާނެއެވެ.\nމަޢުލޫމާތު ފުރިހަމަނުވެ ހުންނަ ފޯމާއި ހުށަހަޅަންޖެހޭ ލިޔުންތައް ހަމަނުކޮށް ހުށަހަޅާ ފޯމުތައް ބަލައިނުގަނެވޭނެއެވެ.\nފޯމު ބަލައިގަތުމަށްފަހުގައިވެސް ޞައްޙަނޫން މަޢުލޫމާތެއް ހިމަނާފައިވާކަން ނުވަތަ ޝަރުޠު ހަމަނުވާކަމަށް ފާހަގަވެއްޖެނަމަ އެފޯމެއް ބާޠިލުކުރެވޭނެއެވެ.\nވަޒީފާއަށް މީހުން ހޮވުމުގައި ވަޒީފާގެ ދަފްތަރުގައި ރަޖިސްޓަރީ ކުރެވިފައިވާ ފަރާތްތަކަށް އިސްކަންދެވޭނެއެވެ.\nފޯނު ނަންބަރު: 3015214 / 3015200


Report: Mulhi Raajje in MDP ah majority, ekamaku mi inthikhaabaky molheh kamugai belen neiyh! – adduLIVE\nމެޖޯރިޓީ ލިބުނަސް، އެމްޑީޕީއަށް ގަބޫލުކުރަން ދަތި، ބޮޑު ބައްޔެއް!\n1 Apr 11, 2021, 09:36 އަހުމަދު ނަސޫހް\nއިއްޔެ ބޭއްވުނު ލޯކަލް ކައުންސިލް އިންތިޚާބުން ސަރުކާރު މައި ޕާޓީ އެމްޑީޕީއަށް އަންދާޒާ ކުރެވުނު ނަތީޖާއާ ގާތް ނަތީޖާއެއް ވެސް ނުނެރެވުނެވެ.\nއެންމެ ފަހުން ރާއްޖޭގައި ބޭއްވި ތިން އިންތިޚާބުވެސް ފަސޭހަކަމާއެކު އެމްޑީޕީން ކާމިޔާބުކުރީ އާބާދީ ބޮޑު ހިސާބުތަކުން، އައްޑޫ، މާލެ، ފުވައްމުލައް، ހުވަދޫ ފަދަ އަތޮޅުތަކުން ފަސޭހަ މެޖޯރިޓީއެއް ލިބި، ބޮޑު ތަފާތަކުން އިދިކޮޅު ފަރާތްތައް ބަލިކޮށްގެންނެވެ.\nވެރިކަން ހޯދުމަށް 2018 ވަނަ އަހަރު ނެގި ރިޔާސީ އިންތިޚާބާއި ޖެހިގެން އައި އަހަރު ނެގުނު މަޖިލިސް އިންތިޚާބުން ބޮޑު ތަފާތަކުން އެމްޑީޕީން ކުރި ހޯދި މައި ދާއިރާތަކުން މިފަހަރު ފެނިގެން ދިޔައީ އެމްޑީޕީއަށް ގޮނޑި ގެއްލިގެން ދިޔަ ތަނާއި އުނދަގޫ ގޮތަކަށް ގޮނޑި ކާމިޔާބުކުރި ތަނެވެ.\nއިންތިޚާބުގެ ވަގުތީ ނަތީޖާތައް ދައްކާ ގޮތުން މި އިންތިޚާބަކީ އެމްޑީޕީން ހަނދާން ނައްތާލަން ބޭނުންވާނެ އިންތިޚާބެއް ކަމަށް ފެނެއެވެ. އެގޮތުން އެޕާޓީއަށް ކުރިމަތިވި އެންމެ ބޮޑު ގޮންޖެހުމަކީ ރައީސް ނަޝީދު ޔަގީންކުރި މާލޭގެ މޭޔަރުގެ މަގާމު ގެއްލުމެވެ.\nކުރީގެ ހައުސިން މިނިސްޓަރ ޑރ. މުހައްމަދު މުއިއްޒު މާލޭގެ މޭޔަރުކަން ކާމިޔާބުކުރީ އެމްޑީޕީގެ ކުރީގެ ސެކެޓްރީ ޖެނެރަލް އަދި ރައީސް ނަޝީދުގެ ކޮއްކޮ އަނަސް އަބްދުއްސައްތާރު، ބޮޑު ތަފާތަކުން ބަލިކޮށްގެންނެވެ. މީގެ އިތުރުން، އެމްޑީޕީއަށް ވަނީ މާލެ ސިޓީ ކައުންސިލްގެ މެޖޯރިޓީ ވެސް، ކައުންސިލްގެ ތާރީޚުގައި ފުރަތަމަ ފަހަރަށް މިފަހަރުގެ އިންތިޚާބުގައި ގެއްލިފައެވެ.\nއައްޑޫ ސިޓީއަށް ބަލާއިރު ގޮނޑިތަކުގެ މެޖޯރިޓީ އެމްޑީޕީއަށް ލިބުނަސް، މޭޔަރު ފިޔަވައި ދެން ވާދަކުރި 12 ގޮނޑީގެ ދެބައިކުޅަ އެއް ބައި އެމްޑީޕީއަށް ވަނީ ގެއްލިފައެވެ. ވޯޓަށް އަހާއިރު މޭޔަރަށް ވޯޓެއް ނުލެވޭއިރު ވޯޓު ހަމަހަަމަ ވެއްޖެނަމަ އެމްޑީއަށް ވޯޓު ކާމިޔާބުކުރުމަށް މިނިވަން ތިން ކެންޑިޑޭޓުންނާއި ޕީޕީއެމްގެ ތިން ކެންޑިޑޭޓުންގެ އެހީތެރިކަން ބޭނުންވާނެއެވެ.\nމިއީ އެމްޑީޕީއަށް އައްޑޫ އިން ކައުންސިލް އިންތިޚާބުގެ ތާރީޚުގައި ވެސް ގޮނޑިއެއް ގެއްލުނު ފުރަތަމަ އިންތިޚާބެވެ. ފާއިތުވެދިޔަ ތިން އިންތިޚާބުންވެސް އެމްޑީޕީ އިންތިޚާބު ނިންމާލީ %100 ގޮނޑި އެޕާޓީގެ ކެންޑިޑޭޓުން ކާމިޔާބުކޮށްގެންނެވެ.\nފުވައްމުލަކާއި ކުޅުދުއްފުށި ސިޓީން އެމްޑީޕީއަށް ހިތްހަމަ ޖެހޭ ވަރުގެ ކާމިޔާބީއެއް ލިބުނު ނަމަވެސް، ގދ. އަތޮޅުގެ ކައުންސިލްގެ ގިނަ ގޮނޑިތަކެއް ވެސް އެޕާޓީއަށް މިފަހަރު ވަނީ ގެއްލިފައެވެ. އެގޮތުން ގދ. އަތޮޅު ކައުންސިލްގެ ރައީސްގެ ގޮނޑި އާއި ހުޅުދުއްފާރު ކައުންސިލްގެ މެޖޯރިޓީ ވެސް ވަނީ އެމްޑީޕީއަށް ގެއްލިފައެވެ.\nރިޔާސީ އިންތިޚާބުގައި ބޮޑު އަޣުލަބިއްޔަތަކުން މިއަދުގެ ސަރުކާރަށް "އާނއެކޭ" ބުނި ރައްޔިތުން އިއްޔެ ނޫނެކޭ ބުނަން ޖެހުނީ، އަދި ވޯޓުގައި ބައިވެރިނުވާން މެދުވެރިވި އެންމެ ބޮޑު ސަބަބަކީ ވައުދުވި އިސްލާހުކުރަން ވައުދުވި ގިނަ ކަންކަން އިސްލާހު ނުކުރެވި، ވަގުން ހިފަން އައި ސަރުކާރަށް ވަގުން ނުހިފި ވަގުންނާ ބައިއަތު ހިފުމެވެ.\nސޯޝަލް މީޑިޔާގެ އެކި މަސްދަރުތަކަށް ބަލާއިރު ފެންނަނީ މިސަރުކާރާއި މަޖިލިސް އިންތިޚާބު އެމްޑީޕީއަށް ހޯދައިދިން އެތައް ހާސް ޒުވާނުންނެއް މާޔޫސްވެ އުއްމީދު ކެނޑިގޮސްފައި ތިބި މަންޒަރެވެ. ގިނަ ބަޔަކަށް ލޯކަލް ކައުންސިލް އިންތިޚާބު ވެގެން ދިޔައީ އަމިއްލަ އަތުން ތިން ވަނަ ފަހަރަށް އަމިއްލައަށް ކުރެވޭ މަލާމާތެއްގެ ގޮތުގައެވެ.\nސަރުކާރަށް ދެ އަހަރުވެ ނިމިގެން ގޮސްފައިވާއިރު ގިނަ ރައްޔިތުން އުއްމީދު ކުރި ބަދަލަކާ ގާތަށް ވެސް ނަތީޖާ ނެރެދީފައި ނުވާކަން އެއީ އެދުވަހުގެ އުފަލުން ބަދަލަކަށް ވޯޓުލި އެތައް ބަޔަކު ވޯޓު ކަރުދާސް ފެނިލަންވެސް ނުދެވުނު އެންމެ ބޮޑު އެއް ސަބަބެވެ.\nދެން އޮތީ ރިޔާސީ އިންތިޚާބެވެ. އިއްޔެ ވޯޓުލާން ނުދިޔަ ރައްޔިތުން ސަރުކާރަށް ދިނީ ވަރުގަދަ މެސެޖެކެވެ. ޕާޓީއަށް ބަލައިގެން ޖަހާހާ ބެރަކަށް ނެށުމުގެ ސަގާފަތް ނިމިގެން ގޮސްފައިވާ ކަމެވެ. ވައުދު ނުފުއްދޭ ނަމަ ރައްޔިތުންގެ އެހީތެރިކަމެއް ވޯޓު މަރުކަޒުގައި ނޯންނާނެ ކަމެވެ.\nސަރުކާރުން މާލެ އާއި އައްޑު އަށް ގިނަ ވައުދުތަކެއް ވެރިކަމުގެ ކުރީކޮޅު ވެފައިވި ނަމަވެސް ރައްޔިތުން އެދޭ ފަދަ ކުރިއެރުމެއް ގެނެސްދީފައި ނުވާކަން މިއިންތިޚާބަށް ބެލުމުން ކަށަވަރުވެއެވެ.\nމުޅި ރާއްޖެއަށް ބަލާއިރު ސަރުކާރަށް މިއިންތިޚާބަކީ ލިޔުމުން ކާމިޔާބު އިންތިޚާބެއް ކަމުގައި ބެލެވިދާނެއެވެ. ނަމަވެސް 2023 ވަނަ އަހަރުގެ ރިޔާސީ އިންތިޚާބަށް ތައްޔާރުވާން މި އިންތިޚާބަކީ ގިނަ ފިލާވަޅުތަކެއް ދަސްކުރާން ސަރުކާރަށް ލިބުނު ފުރުސަތެއް ކަމުގައި ބެލުން ބުއްދިވެރިއެވެ.


Yameen'ge Ehee'ah Edhenee Sarukaaru Failvikan Gaboolu Kurevigen: Adam Shareef - Vaguthu\nޔާމީންގެ އެހީއަށް އެދެނީ ސަރުކާރު ފެއިލްވިކަން ގަބޫލު ކުރެވިގެން: އާދަމް ޝަރީފް\nއިދިކޮޅު ޕީޕީއެމްއާއި ޕީއެންސީގެ ލީޑަރު އަދި ކުރީގެ ރައީސް އަބްދުﷲ ޔާމީންގެ އެހީއަށް ވެރިކަން ކުރާ މައި ޕާޓީ ކަމުގައިވާ އެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދުގެ އެދިވަޑައިގަތުމަކީ އެމްޑީޕީގެ ސަރުކާރު ފެއިލްވުން ކަމަށް ޕީއެންސީގެ ޕާލިމެންޓްރީ ގްރޫޕްގެ ލީޑަރު އާދަމް ޝަރީފް ވިދާޅުވެއްޖެއެވެ.\nނަޝީދު މިއަދު އެމްޑީޕީގެ ވަޓްސް އެޕް ގްރޫޕަށް ފޮނުވި މެސެޖެއްގައި އެމަނިކުފާނު ވިދާޅުވީ، ރާއްޖެއަށް އެންމެ ރަނގަޅު ގޮތަކީ އެމްޑީޕީއާއި ޕީޕީއެމް-ޕީއެންސީ ކޯލިޝަން އުފެއްދުން ކަމަށެވެ. އަދި ޔާމީންގެ އެހީއަށް އެދިވަޑައިގަތުން ކަމަށް ނަޝީދު ވިދާޅުވިއެވެ.\nރާއްޖޭގެ ނޫހެއްގައި މިކަމާ ގުޅިގެން ޝާއިއު ކޮށްފައިވާ ޚަބަރެއް ޓްވިޓާގައި ޚިއްސާ ކުރައްވަމުން އާދަމް ޝަރީފް ވިދާޅުވީ، އެމްޑީޕީގެ ސަރުކާރެއް އޮވެ އިދިކޮޅު ލީޑަރު، ކުރީގެ ރައީސް ޔާމީންގެ އެހީއަށް އެދުމުން ދޭހަވެގެން ދަނީ މި ސަރުކާރު ފެއިލް ވެއްޖެ ކަމަށާއި އަދި އެކަން އެމްޑީޕީން ވެސް ގަބޫލު ކުރާ ކަމަށެވެ.\n"ސާރުކާރަށް ގާނޫނީ ޒިންމާ އަދާ ނުކުރެވޭއިރު، ސަރުކާރުން އެމްޑީޕީއަށް ވަކިވާން ކެރޭނެތޯ؟ ހިހޫ ތަނުން ކާން އުޅުމަކީ ރީތި ގޮތެއް ނޫން،" އާދަމް ޝަރީފް ލިޔުއްވާފައިވެއެވެ.\nMDP ge sarukaareh oveme, RY ge ehee ah edhumun ves dheyha vanee sarukaaru fail vejjekan MDP in ves qabool kuraakan. Sarukaarah qaanoonee zimmaa adhaa nukureveyiru, sarukaarun MDP ah vakivaan kereynethoa? "Hihoothanun kaan" ulhumakee reethi gotheh noon! https://t.co/wgU1ESOpcX\n— Adam Shareef Umar (@Adamshareefz) July 15, 2021\nއެމްޑީޕީއާއި ޕީޕީއެމްގެ ކޯލިޝަނެއް އުފެއްދެވުމުގެ ޝައުގުވެރިކަން ނަަޝީދު ފާޅުކުރައްވާއިރު، އެ ކަމަށް ޓަކައި ބައެއް ޝަރުތުތައް ވެސް އެމަނިކުފާނު ދެއްވައެވެ. މި ގޮތުން "އިންޑިއާ އައުޓް" ނުގޮވުމާއި ނަފުރަތުގެ ބިލަށް ތާއީދު ކުރުން ހިމެނެއެވެ.\nނަޝީދުގެ އެ ފަލްސަފާއަކީ އިދިކޮޅު ކޯލިޝަންގެ ފަލްސަފާއާ މުޅިން ތަފާތު ވިސްނުމެއް ކަމަށް ވިދާޅުވެ، އިދިކޮޅު ޕީޕީއެމްއާއި ޕީއެންސީގެ ލީޑާޝިޕުން ވިދާޅުވަނީ އެމްޑީޕީއާއި ނަޝީދުއާ އެކު ކުރައްވާނެ މަސައްކަތެއް ނެތް ކަމަށެވެ.\nމީގެ އިތުރުން ރާއްޖޭގެ ވެރިކަން ކުރުމުގެ ނިޒާމު ބަދަލު ކުރަން ރައްޔިތުންގެ ފެންނަ ނުފެންނަ ވޯޓަކަށް ދިއުމަށް އެމްޑީޕީއާއި ޕީޕީއެމް ގުޅިގެން މަސައްކަތް ކުރަން ޖެހޭ ކަމަށް ވެސް ނަޝީދު ވިދާޅުވެފައިވެއެވެ.\nމިދިޔަ މެއި މަހުގެ ހަވަނަ ދުވަހުގެ ރޭ ނަޝީދު އަވަހާރަކޮށްލަން ދިން ބޮމުގެ ހަމަލާއިން ހަށިކޮޅަށް ލިބިވަޑައިގެންނެވި ޒަޚަމްތަކަށް މިހާރު އިނގިރޭސި ވިލާތުގައި ހުންނަވައިގެން ފަރުވާ ހޯއްދަވަމުން ގެންދަވާއިރު ނަޝީދުއާއި ރައީސް އިބްރާހީމް މުހައްމަދު ސޯލިހްއާ ދެމެދު ޚިޔާލު ތަފާތުވުން ވަނީ ބޮޑުވެފައެވެ.\nމީގެ ކުރިން 2007 ވަނަ އަހަރު ވެރިކަމުގެ ނިޒާމު ކަނޑައަޅަން ބޭއްވި ވޯޓުގައި ނަޝީދުއާއި ޔާމީން ވެސް ތާއީދު ކުރެއްވީ ބަރުލަމާނީ ނިޒާމަަކަށެވެ. އެކަމަކު ޔާމީން މިހާރު ހުންނެވީ ރައްޔިތުންގެ އަޣުލަބިއްޔަތުން ކަނޑައެޅި ރިޔާސީ ނިޒާމު ގެންދަވަން ތާއީދު ކުރައްވައިގެން ކަމަށް އިދިކޮޅުގެ ލީޑާޝިޕް ވިދާޅުވެއެވެ.\nޖުލައި 15, 2021 16:46\nޝަރީފޫ އެއީލަދެއްހަޔާތެއްހުރިބައެއްނޫނޭ ވީމާ ކޮންމެފަދަކަމަކާވެސްވަހާހަކަދައްކާނެ އިޚްލާޞްތެރިކަމެއް އެއްކަމެއްގާވެސްނުހުންނާނެ! ލާދީނީ އިންޑިއާއަޓް ގޮވުން ހުއްޓާލާތޯހުރިހާގޮވެލިފައްޗެއްއެގޮވަނީ! ވެރިކަމުގެދަހިވެތިކަމުގަ ކޮށްފަނުކުރާނެކަމެއްނޯންނާނެ! ތިޔަބޭފުޅުންސާބިތުވެތިއްބަވާ!\nޖުލައި 15, 2021 17:52\nތީމަކަރުވެރި ހިޔަޅު ރޭވުމެއް. ޔަހޫދީނ ވަރަށް މޮޅުވާނެ. މަކަރުވެރިކަންކަން ކުރަން\nޖުލައި 15, 2021 18:01\nޕީޕީއެމް އަދި ޕީއެންސީގެ ވެރިންނާއި އަޅުގަނޑުމެންގެ ހިތްތަކުގެ ރަސްގެފާނު (ޔާމީން) ހިމެނޭ ގޮތަށް މަތިން އެންމެ ދަށަށް ބުނަންއޮތް ވާހަކަޔަކީ ހޯހޯ ނަޝީދު އެ އުޅުއްވަނީ މަކަރުވެރި ކަމާއި ހީލަތްތެރިކަމުން ސީދާ ރޭވިގެން މިދެޕާޓީ ހަލާކުކޮށްލުމެވެ. ނިކަން ހޭވެރިވާތި މީތެއް މިސަރުކާރުން މިއަދާ ހަމަޔަށް މިކުރަމުންއައި ހުރިހާ ނުލަފާކަން އެއީ ޔާމީން ވިދާޅުވެގެން ކުރިކަމެއްކަމަށް ﷲއަށް ގަންދީފަވެސް މީނާ ބުނާނެއެވެ. ރައްޔިތުންނަށް ދިންހާ އިނިޔާއާއި މަރުތަކާއި އެހެންގޮސް ހުރިހާކަމެއް އެމްޑީޕީން ކުރީ ޔާމީން މުގުލުގައި ހުރެގެން ކަމަށް ހަދާނެއެވެ. ރައްޔިތުންގެ ލޯބި ޔާމީންގެ އަތުން ނިގުޅައިގަތުމުގެ ރޭވުމެކެވެ. ނަޝީދަށް ރަގަނޅަށް އެގި ވަޑައި ގަނަންވައެވެ. ޔާމީން މިނިވަން ވާނެކަން އެހެންވެ އޭނަގެ ސަބަބުން ޔާމީން ސަލާމަތްވިކަން ހުރިހާ ރައްޔުން ޤަބޫލުކުރުވާ ލެވެލްއަށް މީނާގެ ހެޔޮކަން އޮއްސާލާނެއެވެ. ބޮޑު ރޭވުމެކެވެ. މީނާޔާއާއި ގުޅޭއިރަށް ސްޕްރީމްކޯޓުން ވަގުތުން މައްސަލަކިޔާ ވަގުތުން ވަގުތަށް ހުކުމް އިއްވާނީ ޔާމީންގެ ކުށެއް ނެތްކަމަށެވެ. އިބްރާމް މުހައްމަދު ސޯލިހު ކުރިކަމަށް ހަދާފައި ދެން ޖަހާމަޅީގައި ހުރިހާ އެންމެން ޖައްސާލާނެވެ.\nމީ ހަމަ ހަޤީގަގަތެކެވެ. އަމިއްލަޔަށް އޮރިޔާންވާން ކާރިވެއްޖެއެވެ. ކެތްތެރިވޭ.\nޖުލައި 15, 2021 21:58\nޔާމީންނަން ކޮން އެހީތެރި ކަމެ އއް ވަދެވޭނީ\nދޫވެ އްސަށް ހުރިހާ ލާރި ވަ އްދާފަ އެބޭފުޅާ އެއ އޮތީ ޖަލުގަ އި\nޖުލައި 16, 2021 06:45\nތި ވިދާޅުވީ ވަރަށްވެސް ބޮޑު ތެދެއް. ޔާމިނަކީ ފެއިލްވެފަހުރި މީހެއް. ފެއިލްވެފަ ހުރި މީހެއްކައިރީގަ އެހހީއަށް އެދޭނީ އެއަށްވުރެ ބޮޑަށް ފެއިލްވެފަހުރި މީހެއް!


ރަސޫލުބޭކަލުންނާއި ނަބީބޭކަލުންގެ ތަރުތީބު 11 – DhiSalafiyyah\nރަސޫލުބޭކަލުންނާއި ނަބީބޭކަލުންގެ ތަރުތީބު 11\n17/09/2020 ނަބީބޭކަލުން, ސިޔަރަތާއި ތާރީޚްއައްޝައިޚް ޢީސާ ޙުނައިނު\nއެއަށްފަހު ވަޑައިގެންނެވީ ޤުރުޢާނުގައި މިވާ އާޔަތުގައި އިޝާރާތްކުރައްވާފައިވާ ނަބިއްޔެވެ.\n﴿أَلَمْ تَرَ إِلَى الْمَلَإِ مِن بَنِي إِسْرَائِيلَ مِن بَعْدِ مُوسَىٰ إِذْ قَالُوا لِنَبِيٍّ لَّهُمُ ابْعَثْ لَنَا مَلِكًا نُّقَاتِلْ فِي سَبِيلِ اللَّـهِ ۖ قَالَ هَلْ عَسَيْتُمْ إِن كُتِبَ عَلَيْكُمُ الْقِتَالُ أَلَّا تُقَاتِلُوا ۖ قَالُوا وَمَا لَنَا أَلَّا نُقَاتِلَ فِي سَبِيلِ اللَّـهِ وَقَدْ أُخْرِجْنَا مِن دِيَارِنَا وَأَبْنَائِنَا ۖ فَلَمَّا كُتِبَ عَلَيْهِمُ الْقِتَالُ تَوَلَّوْا إِلَّا قَلِيلًا مِّنْهُمْ ۗ وَاللَّـهُ عَلِيمٌ بِالظَّالِمِينَ  وَقَالَ لَهُمْ نَبِيُّهُمْ إِنَّ اللَّـهَ قَدْ بَعَثَ لَكُمْ طَالُوتَ مَلِكًا ۚ قَالُوا أَنَّىٰ يَكُونُ لَهُ الْمُلْكُ عَلَيْنَا وَنَحْنُ أَحَقُّ بِالْمُلْكِ مِنْهُ وَلَمْ يُؤْتَ سَعَةً مِّنَ الْمَالِ ۚ قَالَ إِنَّ اللَّـهَ اصْطَفَاهُ عَلَيْكُمْ وَزَادَهُ بَسْطَةً فِي الْعِلْمِ وَالْجِسْمِ ۖ وَاللَّـهُ يُؤْتِي مُلْكَهُ مَن يَشَاءُ ۚ وَاللَّـهُ وَاسِعٌ عَلِيمٌ  وَقَالَ لَهُمْ نَبِيُّهُمْ إِنَّ آيَةَ مُلْكِهِ أَن يَأْتِيَكُمُ التَّابُوتُ فِيهِ سَكِينَةٌ مِّن رَّبِّكُمْ وَبَقِيَّةٌ مِّمَّا تَرَكَ آلُ مُوسَىٰ وَآلُ هَارُونَ تَحْمِلُهُ الْمَلَائِكَةُ ۚ إِنَّ فِي ذَٰلِكَ لَآيَةً لَّكُمْ إِن كُنتُم مُّؤْمِنِينَ ﴾ [سورة البقرة 246 – 248]\nމާނަ: “އިސްރާއީލުގެ ދަރިންގެ ތެރެއިން، މޫސާގެފާނުގެ ފަހުން އުޅުނު ޖަމާޢަތެއްގެ މީހުންގެ ވާހަކަ، ކަލޭގެފާނަށް އެނގިވަޑައިގެންފައި ނުވޭ ހެއްޔެވެ. އެއީ، އެއުރެންގެ ނަބިއްޔަކަށް އެއުރެން ދެންނެވި ހިނދުގައެވެ. ﷲ ގެ މަގުގައި ތިމަންމެން ހަނގުރާމަކުރުމަށް ތިމަންމެންނަށް ރަސްކަލަކު ފޮނުއްވައި ދެއްވާށެވެ! އެ ނަބިއްޔާ ވިދާޅުވިއެވެ. ތިޔަބައިމީހުންގެ މައްޗަށް ހަނގުރާމަ ފަރުޟުކުރެއްވިޔަސް، ތިޔަބައިމީހުން ހަނގުރާމަ ނުކޮށް ތިބެދާނެ ނޫން ހެއްޔެވެ؟ އެއުރެން ދެންނެވިއެވެ. ތިމަންމެންގެ ގޯތި ގެދޮރުންނާއި ދަރިންގެ ގާތުން ތިމަންމެން ނެރެލާފައިވާ ޙާލު، ﷲ ގެ މަގުގައި ތިމަންމެން ހަނގުރާމަ ނުކުރާންވީ ކީއްވެގެން ހެއްޔެވެ؟ ދެން، އެއުރެންގެ މައްޗަށް ހަނގުރާމަ ފަރުޟުކުރެއްވިހިނދު، އެއުރެންގެ ތެރެއިން މަދުބަޔަކު މެނުވީ، އެކަމަށް ފުރަގަސްދިނެވެ. اللَّه އީ، އަނިޔާވެރިން މޮޅަށް ދެނެވޮޑިގެންވާ އިލާހެވެ.  އަދި އެއުރެންގެ ނަބިއްޔާ އެއުރެންނަށް ވިދާޅުވިއެވެ. ހަމަކަށަވަރުން ﷲ، ތިޔަބައިމީހުންނަށް ރަސްކަލެއްކަމުގައި ޠާލޫތު ފޮނުއްވައިފިއެވެ. އެއުރެން ދެންނެވިއެވެ. އޭނާއަށްވުރެން ރަސްކަމަށް ތިމަންމެން ޙައްޤުކަން ބޮޑުކަމުގައިވާއިރު، ތިމަންމެންގެ މައްޗަށް އޭނާއަށް ރަސްކަން އޮންނާނީ ކޮންފަދައަކުން ހެއްޔެވެ؟ އަދި އޭނާއަށް މުދަލުގެ ތަނަވަސްކަމެއްވެސް ލިބިފައެއް ނުވެއެވެ. އެ ނަބިއްޔާ ވިދާޅުވިއެވެ. ހަމަކަށަވަރުން ތިޔަބައިމީހުންގެ މައްޗަށް ﷲ، އޭނާ ޚިޔާރުކުރެއްވިއެވެ. އަދި އޭނާއަށް ޢިލްމާއި، ހަށިގަނޑުގެ ގޮތުން ތަނަވަސްކަން އިތުރު ކުރެއްވިއެވެ. ﷲ އިރާދަކުރައްވާ މީހަކަށް، އެއިލާހުގެ ވެރިކަން ދެއްވައެވެ. އަދި ﷲ އީ، ތަނަވަސްވަންތަ، މޮޅަށް ދެނެވޮޑިގެންވާ އިލާހެވެ.  އަދި އެއުރެންނަށް އެއުރެންގެ ނަބިއްޔާ ވިދާޅުވިއެވެ. ހަމަކަށަވަރުން އޭނާގެ ވެރިކަމުގެ ހެއްކަކީ، ތިޔަބައިމީހުންނާ ހަމަޔަށް ތާބޫތު އައުމެވެ. ތިޔަބައިމީހުންގެ ވެރިރައްބުގެ ޙަޟްރަތުން ދެއްވާ ހިތްހަމަޖެހުމަކާއި، އަމާންކަމަކާ އަދި މޫސާގެފާނުގެ އާލުވެރިންނާއި ހާރޫނުގެފާނުގެ އާލުވެރިން ދޫކުރެއްވި ތަކެތީގެ ތެރެއިން ބައެއްތަކެތިވެސް، އެ ތާބޫތުގައި ވެއެވެ. (އެތަކެއްޗާއެކު) އެ ތާބޫތު، މަލާއިކަތުން އުފުއްލަވައިގެން ގެންނަވާނެއެވެ. ތިޔަބައިމީހުންނީ މުއުމިނުން ކަމުގައިވާނަމަ، ހަމަކަށަވަރުން ތިޔަބައިމީހުންނަށް އެކަމުގައި ހެއްކެއްވާކަން ކަށަވަރެވެ. ”\nތަފްސީރުގެ ޢިލްމުވެރިންގެ މެދުގައި މިނަބިއްޔާގެ ނަންފުޅާމެދު ޚިލާފުވެފައިވެއެވެ. ޤުރުއާނުގެ ނުވަތަ ސުންނަތުގެ ނައްޞަކުންވެސް އެކަލޭގެފާނުގެ ނަންފުޅު ޒިކުރުކޮށްފައިވާކަން އެނގިފައެއް ނެތެވެ.\nއެނަބިއްޔާއާ އެއްދުވަސްވަރެއްގައި އުޅުއްވީ ދާވޫދު عليه السلام އެވެ. އެވާހަކައިން އެކަން އެނގެއެވެ.\n﴿ فَهَزَمُوهُم بِإِذْنِ اللَّـهِ وَقَتَلَ دَاوُودُ جَالُوتَ وَآتَاهُ اللَّـهُ الْمُلْكَ وَالْحِكْمَةَ وَعَلَّمَهُ مِمَّا يَشَاءُ﴾ [سورة البقرة 251]\nމާނަ: “ފަހެ، އެއުރެން ﷲ ގެ އިޛުނަފުޅާއެކު ކާފިރުންގެ ލަޝްކަރު ބަލިކޮށްފިއެވެ. އަދި ދާވޫދުގެފާނު ޖާލޫތު ޤަތުލު ކުރެއްވިއެވެ. އަދި ﷲ، އެކަލޭގެފާނަށް ރަސްކަމާއި، ޙިކުމަތް ދެއްވިއެވެ. އަދި އެއިލާހު އިރާދަކުރައްވާ ކަންތަކެއް އެކަލޭގެފާނަށް އެއިލާހު އުނގަންނައި ދެއްވިއެވެ.”


ރިޟްވާނަށް ވީކިހިނެއް؟ | Help Find Ahmed Rilwan (@moyameehaa)\nމިނިވަން ނޫހުގެ ނޫސްވެރިޔާ އަހުމަދު ރިޟްވާން އަބްދުﷲ (މޮޔަމީހާ) ގެއްލިގެން ހޯދާތާ މިހާރު މިވަނީ މަސްދުވަސް ހަމަވެފައެވެ. ވީނުވީ އެއް ނޭންގި ރިޟްވާން ގެއްލުމަކީ އެތައް ބަޔަކަށް ފުން ހިތާމައާއި ކަންބޮޑުވުން ލިބިފައި ވާކަމެކެވެ. އަދި ހާއްސަކޮށް ރިޟްވާން ނުފެނި ގިނަ ދުވަސް ވަމުން ދިއުމަކީ އަޅުގަނޑުމެން ކޮންމެ މީހަކު ވެސް އެކަމާއި ނިހާޔަތައް ދެރަވާ ކަމެކެވެ. އަޅުގަނޑުމެން އެންމެންގެ ހެޔޮދުޢާ ވަނީ ރިޟްވާނާއި އެކުއެވެ. އޭނާ ސަލާމަތުން ހުރެ ފެނުމަށް އެދި އަޅުގަނޑުމެން އެންމެން ދުޢާ ކުރަމެވެ.\nކޮންމެއަކަސް ރިޟްވާނަށް ވެގެން އުޅެނީ ކިހިނެއްތޯ އޭނާގެ އާއިލާ އަށް ވެސް ބަލާލެވޭ ވަރުވީ އޭނާގެ ޚަބަރެއް ނުވެ ހަފްތާއެއް ވީފަހުންނެވެ. އެކަމަކު މިހާރު ދެން އެއީ ކޮންމެހެން ދެއްކުން މުހިންމު ވާހަކައެއް ނޫންކަމަށް ވެދާނެއެވެ.\nމިހާރު މުހިންމު ވެގެން މިއުޅެނީ ރިޟްވާން ހޯދަން ދައުލަތުގެ ކަމާބެހޭ ފަރާތްތަކުން ކުރާ މަސައްކަތެވެ. ފުލުހުން މިހާތަނަށް ހާމަކޮށްފައިވާ މައުލޫމާތަށް ބަލާއިރު ރިޟްވާން ހޯދުމުގެ މަސައްކަތަކީ ފުލުހުން މިހާތަނަށް ހިންގާ އެންމެ ބޮޑު އެއް އޮޕަރޭޝަންކަން ޔަގީން ވެއެވެ. ރިޟްވާން ހޯދުމަށް ކުރަމުންދާ މަސައްކަތުގެ ދަށުން ސުވާލުކުރި މީހުންގެ އަދަދާއި ބަޔާންނެގި މީހުންގެ އަދަދުން އެކަން އެނގެއެވެ. މުޅި ހުޅުމާލެ ފުލުހުން ވަނީ ބަލައި ފާސްކޮށްފައެވެ. މޫދުގެ ބޮޑު ސަރަހައްދެއް ބަލައިފިއެވެ. ގެތަކާއި ގުދަންތަކާއި ފަޅު އޮޑިފަހަރު ބަލައިފިއެވެ. ނަމަވެސް އަޅުގަނޑުމެންގެ ހިތުގައި އުފެދިފައިވާ އެއްވެސް ސުވާލަކަށް އަދި ޖަވާބެއް ނުލިބެއެވެ.\nބަޔަކު ރިޟްވާން ވަގަށްނެތީތަ؟\nރިޟްވާން ހޯދުމަށް ފުލުހުން ކުރާ މަސައްކަތް ވެސް އެންމެ ބޮޑަށް އަމާޒުކޮށްފައި ވަނީ ބަޔަކު ރިޟްވާން ވަގަށް ނެގީ ކަމަށް ލަފާކޮށްގެން ކަމަށް ބެލެވެއެވެ. އެއީ ފުލުހުން ބަލައި ފާސްކުރަމުންދާ ތަންތަނަށް ބަލާއިރު އެތަންތަން ބަލައި ފާސްކުރާނީ އެއިން ކޮންމެވެސް ތަނެއްގައި ރިޟްވާން ރަހީނު ކޮށްފައި ހުރި ކަމަށް ލަފާ ކުރެވިގެން ކަމަށްވާތީއެވެ.\nބަޔަކު ރިޟްވާން ވަގަށް ނެގީ ކަމަށް ބުނާ ބަހަށް ބާރު ލިބެނީ ރިޟްވާން ގެއްލުނު ކަމަށްބުނާރޭ ރިޟްވާން ދިރިއުޅޭ އެޕާޓްމަންޓް ކައިރިން މީހަކު ގަދަކަމުން ރަތް ކާރަކަށް އެރުވި ކަމަށް މީހަކު ބުނާތީއެވެ.\nރަތް ކާރާއި ރިޟްވާން\nރިޟްވާން ގެއްލުނުރޭ ރިޟްވާން ދިރިއުޅޭ އެޕާޓްމަންޓް ކައިރިން ރަތް ކުލައިގެ ކާރަކަށް ގަދަކަމުން މީހަކު އެރުވިކަމަށް ބުނާ ރިޕޯޓެއް އެބައުޅެއެވެ. އެބުނާ ރަތް ކާރު ކަމަށް ބުނެ ކާރެއްގެ ފޮޓޯ އެއްވެސް ސޯޝަލް މީޑިއާގައި ދައުރުވަމުން އެބަދެއެވެ. އެކާރާކީ ޙަޤީޤަތުގައި ވެސް މީހަކު ގަދަކަމުން އެރުވި ދާނެ ކާރެއްތޯ ވިސްނާލަން ޖެހެއެވެ.\nކާރަށް ގަދަކަމުން އެރުވީ ރިޟްވާން ކަމަށް ބަލައިގެން ވާހަކަ ދައްކާނަމަ ޖަވާބު ނުލިބޭ ސުވާލުތައް އެބަހުއްޓެވެ.\nއެކާރަކީ ދެދޮރުފަތްލީ ކާރެކެވެ. ކާރަށް ގަދަކަމުން މީހަކު އެރުވީ އެންމެ މީހަކު ވެގެން ކަމަށް އެމަންޒަރު ފެނުނު ކަމަށް ބުނާ މީހާ ބުނެއެވެ. އެހެންކަމަށްވާނަމަ އެމީހަކު ގަދަ ކަމުން ކާރަށް އަރުވާފައި ވާނީ ކާރުގެ ވާތް ފަރާތު ދޮރުންނެވެ. އެއަށްފަހު ކާރު ވަށާލާފައި އެނާ ގޮސް ޑްރައިވަރު އިންނަ ފަރާތައް އަރަންޖެހޭނެ އެވެ. ކާރު ވަށާލާފައި ގޮސް އޭނާ ޑްރައިވަރު ގެ ގޮނޑިއަށް އަރަން ހޭދަވާނެ ވަގުތަކީ ކާރަށް ގަދަކަމުން އެރުވި މީހާއަށް ސަލާމަތްވެވިގެން ދެވޭނެހާ ވަގުތެވެ.\nއަނެއްކޮޅުން އެމީހަކީ ރިޟްވާން ކަމަށްވާނަމަ އެންމެ މީހެއްގެ އަތްދަށުން ސަލާމަތްވެގެން ރިޟްވާނަށް ނުދެވުނީ ކީއްވެތޯ މިއީ ވެސް އުފެދޭ ސުވާލެވެ. ރިޟްވާނަކީ ހަށިހެޔޮ ޒުވާނެކެވެ. މީހެއްގެ އަތުގައި ވަޅިއެއް އޮވެގެން ފަސްޖެހި ބިރު ގަންނަ ވަރަށް ވުރެ ރިޟްވާން އަކީ ބަސްމަގު ވަރުގަދަ ޒުވާނެކެވެ.\nކާރަށް ގަދަކަމުން އެރުވި މީހަކީ ރިޟްވާން ކަމަށްވެދާނެ ކަމަށް ބަލައި ފުލުހުން ވެސް ދަނީ ތަޙްޤީޤު ކުރަމުންނެވެ. ދެކާރެއް ފުލުހުންގެ ބެލުމުގެ ދަށަށް ގެންގޮސްފައި ވާއިރު ކާރުން ނެގި ސާމްޕަލްތައް ރާއްޖޭން ބޭރަށް ފޮނުވުމަށް ފުލުހުން ވަނީ ނިންމާފައެވެ.\nގަދަކަމުން ކާރަށް އެރުވީ ރިޟްވާންތޯ ކުރެވޭ ސުވާލަށް އެކަށީގެންވާ ޖަވާބެއް ދެވޭނީ ފުލުހުންގެ ތަޙްޤީޤަށް އިތުރު ކުރިއެރުންތަކެއް ލިބިގެންނެވެ.\nރިޟްވާން ވަގަށްނެގުމުގެ ފުރުސަތު އޮތީ ކިހާވަރަކަށް؟\nރިޟްވާން ވަގަށްނަގައިގެން އޭނާ ރަހީނު ކޮށްފައިވާ ކަމަށް ބުނާ މީހުން މަދެއް ނޫނެވެ. އެފަދަ މީހުންގެ ތުހުމަތުގެ އިނގިލި ދިއްކުރަނީ ދީނީ ގޮތުން ހަރުކަށި ހިޔާލުގެ މީހުންނަށެވެ. ރިޟްވާން އިސްލާމް ދީނާއި ބެހޭ ގޮތުން ދައްކާފައިވާ ވާހަކަތަކަށް ބަލާއިރު ހަރުކަށި ހިޔާލުގެ މީހުންގެ އަމާޒަކަށް ރިޟްވާން ވެދާނެ ކަމަށް ބައެއް މީހުން ލަފާ ކުރެއެވެ.\nހަރުކަށި ހިޔާލުގެ މީހުން ރާއްޖޭގައި ވަރަށް ގިނައެވެ. އެމީހުންގެ އިންޒާރުތައް ވެސް އެކި މީސްމީހުންނަށް ލިބެމުންދެއެވެ. ނަމަވެސް ރާއްޖޭގައި އުޅޭ ހަރުކަށި ހިޔާލުގެ މީހުންނަކީ އެމީހުންގެ ބަސްމަގު ހަރުކަށިވަރު އަމަލުން ދެއްކުމުގެ ގާބިލްކަން ހުރި ބައެއް ހެނެއް ހިޔެއް ނުވެއެވެ. ގައިމުވެސް މީގެ ކުރިން އެކަން އެމީހުން ދައްކާފައެއް ނުވެއެވެ.\nދުނިޔޭގެ އެކި ހިސާބުތަކުގައި އުޅޭ ދީނީ ހަރުކަށި ހިޔާލުގެ މީހުންގެ ކަންތައްތައް ދިރާސާ ކުރުމުން ވެސް އެނގޭ އެއްޗަކީ ދީނީ ހަރުކަށި ހިޔާލުގެ މީހުންނަކީ އެމީހުން ކުރާ ކަންތައްތައް ފާޅުކަން ބޮޑު ގޮތެއްގައި އާންމު ކުރަން ބޭނުންވާ ބައެކެވެ. އެމީހުން ކުރާ ކަމެއްގެ ޒިންމާ އުފުލަން އެމީހުން ފަހެއް ނުޖެހޭނެއެވެ. މީހަކު ރަހީނުކުރުމަށް ފަހު އެކަން އިއުލާން ކުރަން ހަރުކަށި ހިޔާލުގެ މީހުން ފަހެއް ނުޖެހޭނެއެވެ.\nރިޟްވާން ވަގަށް ނަގާފައި ވަނީ ދީނީ ގޮތުން ހަރުކަށި ހިޔާލުގެ ބައެއް ކަމަށް ތުހުމަތު ކުރުމުގެ ޖާގައެއް ވެސް އަދި ނެތެވެ. ސަބަބަކީ ފުލުހުންގެ ތަޙްޤީޤުގައި ފުލުހުން މިހާތަނަށް އާންމުކޮށްފައިވާ މައުލޫމާތައް ބަލާއިރު އެކަމަށް ބާރުދޭ ހެއްކެއް ނެތުމުންނެވެ. އަދި އާންމު އުސޫލަށް ބާލާއިރު ވެސް ރިޟްވާން ވަނީ ދީނީ ހަރުކަށި ހިޔާލުގެ މީހުންގެ އަތްދަށުގައި ކަމަށް ބުނާނެ ހެއްކެއް ފެންނަން ނެތީތީއެވެ.\nރާއްޖޭގައި ކުރިން ހިނގާފައިވާ ހާދިސާތައް\nމީހުން ރަހީނު ކުރުމަކީ ރާއްޖޭގައި މީގެ ކުރިން ވެސް ހިނގާފައި ހުރި ކަންތައްތަކެވެ. މީގެ ތެރެއިން ހުރިހާ ފަހަރެއްގައި ކަހަލަ ގޮތަކަށް މީހުން ރަހީނުކޮށްފައި ވަނީ ފައިސާ ހޯދުމުގެ ބޭނުމުގައެވެ. މީގެ ކުރިން ދިވެހިން ރަހީނު ކުރި މީހެއްގެ ފުރާނައަށް ގެއްލުމެއް ލިބިފައެއް ނުވެއެވެ. ނަމަވެސް ރާއްޖޭގައި އުޅޭ ބިދޭސީން، ބިދޭސީން ރަހީނު ކުރުމަށްފަހު މަރާލާފައި ވެސް އެބަހުއްޓެވެ.\nފައިސާ ހޯދުމަށް ބަޔަކު ނުވަތަ މީހަކު ރިޟްވާން ރަހީނު ކޮށްފާނެ ހެއްޔެވެ؟ ބިދޭސީއެއްގެ އަތް ދަށުގައި ރިޟްވާން ހައްޔަރުވެފައި ހުރެ ދާނެ ހެއްޔެވެ؟ ނުވަތަ ދިވެހިން ތަކެއް ވެސް ރިޟްވާން ރަހީނު ކޮށްފާނެ ހެއްޔެވެ؟\nމިސުވާލު ތަކަށް ވެސް ސީދާ ޖަވާބެއް ދެވޭ ވަރުގެ މައުލޫމާތެއް ލިބިފައެއް ނެތެވެ.\nރިޟްވާން އަމިއްލައަށް ފިލީތަ؟\nރާއްޖޭގައި ހުރިހާ ކަމެއް މިވަނީ ސިޔާސީ ވެފައެވެ. ރިޟްވާން ގެއްލުން ވެސް އެއްބަޔަކު ސިފަ ކުރަނީ އެއީ ސިޔާސީ ކަމެއްގެ ގޮތުގައެވެ. ރިޟްވާން ހޯދުމުގެ މަސައްކަތް ވަރުގަދަ ކުރުމަށް ގޮވާލާ އަޅުގަނޑު ފޭސްބްކް ސްޓޭޓަސް އަޕްޑޭޓް ކުރުމުން “ކޮންމެވެސް ބޭފުޅަކު” އަޅުގަނޑަށް ކުރި މެސެޖެއްގައި އޮތީ ރިޟްވާން ވަނީ އަމިއްލައަށް ފިލާފައި ކަމަށެވެ. އަޅުގަނޑު އޭނާގެ ވާހަކަ ގަބޫލެއް ނުކުރަމެވެ. ނަމަވެސް އޭނާ އަޅުގަނޑާއި ދެއްކި ވާހަކަ މިތާންގައި ލިޔެލާ ހިތްވެއެވެ.\nއޭނާ ސުވާލު ކުރިއެވެ. ރިޟްވާން އާއިލާއިންނާއި އޭނާ ވަޒީފާ އަދާކުރާ މިނިވަން ނޫހުން ވެސް އޭނާ ހޯދުމުގެ މަސައްކަތް ފެށީ އާއިލާގެ މީހާކާއި ބައްދަލުނުވެ އަދި އޮފީހަށް ހާޒިރު ނުވެ ހަފްތާއެއް ވީފަހުންނެވެ. ރިޟްވާން އަކީ އެކަނި ދިރިއުޅޭ މީހެއް ކަމާއި އޭނާ އަށް ކޮންމެ ފަދަ ކަމެއް ވެސް ވެދާނެ ކަމާއި ކަމެއް ދިމާވެއްޖެނަމަ އެހީތެރިވާނެ މީހަކު ރިޟްވާން ކައިރީގައި ނުހުންނާނެ ކަން ވެސް އެންމެ ބޮޑަށް އެނގޭނީ އާއިލާ މީހުންނާއި ގާތް އެކުވެރިންނަށް ކަމަށްވީއިރު ހަފްތާއެއް ވަންދެން އެމީހުން ރިޟްވާންގެ ޚަބަރެއް ބަލައިނުލައި ތިބީ ކީއްވެ ހެއްޔެވެ؟\nއަޅުގަނޑު އޭނާ ކައިރީ އެހީމެވެ. ރިޟްވާން އަމިއްލައަށް ފިލަން ޖެހޭ އެއްވެސް ސަބަބެއް ނެތްތެއް ނޫން ހެއްޔެވެ؟ އޭނާ އަޅުގަނޑު ކައިރީގައި ބުނީ ރިޟްވާން އަކީ ނޫސްވެރިޔަކަށް ވުރެ ބޮޑަށް ސިޔާސީ އެކްޓިވިސްޓެއްގެ ގޮތުގައި ފާހަގަކުރެވޭ މީހެއް ކަމަށާއި އެހެން ކަމުން ރިޟްވާން “ފިލުމާއި” ސިޔާސީ ކަމަކާއި ގުޅުން އޮވެދާނެ ކަމަށެވެ.\nރިޟްވާން ފެނުމުގެ އުންމީދު އެބައޮތްތަ؟\nކާމިޔާބަކީ އުންމީދު ގެއްލުވާ ނުލައި މަސައްކަތްކުރާ މީހުންގެ ޙައްޤެކެވެ. ރިޟްވާން ހޯދުމަށް ކުރަމުންދާ މަސައްކަތް ވެސް އެއްވެސް ހުއްޓުމެއްނެތި ކުރިއަށްދާއިރު އުންމީދުގެ ހުޅުކޮޅު އަދި ނުވެއް ނިވެއެވެ.\nއެންމެ ބޮޑު އުންމީދެއް އާވަނީ ރިޟްވާން ދިރިހުއްޓާ ފެންނާނެ ކަމުގެ އުންމީދު އެބައޮތް ކަމަށް ކޮމިޝަނަރ އޮފް ޕޮލިސް ހުސެއިން ވަޙީދު އާއި ހޯމް މިނިސްޓަރ އުމަރު ނަސީރު އަދި ޑިފެންސް މިނިސްޓަރ ކާނަލް (ރޓޑ) މުހައްމަދު ނާޒިމް ވިދާޅުވެފައި ވާތީއެވެ.\nމީޑިއާ އަށް ހާމަނުވާ އެތައް މައުލޫމާތެއް އެބޭފުޅުންނަށް އެނގިވަޑައިގަންނަވާނެއެވެ. އެހެންކަމުން އެބޭފުޅުން ވިދާޅުވާ ވާހަކަފުޅެއް ވިދާޅުވާނީކީ ވެސް ތޯތޯ ލަފާކުރުން ތަކެއްގެ މައްޗަށް ބިނާކޮށްފައި ކަމަކަށް ލަފައެއް ނުކުރެވެއެވެ.\nރިޟްވާންގެ ޚަބަރެއް ނުވެ އިތުރުވަމުންދާ ކޮންމެ ދުވަހަކީ ވެސް ތޯތޯ އެތައް ވާހަކަތަކެއް ފެތުރިގެން ދާނެ ދުވަހެކެވެ. އެތައް ބަޔަކު އަމިއްލަ ފަލްސަފާ ތަކެއް އުފަން ކުރުވައިގެން އެފަލްސަފާ ތަކަށް ބަހުސްކުރަމުން ދިއުމަކީ އެކަމުގައި އަދި ޙަޤީޤަތެއް އެކުލެވިދާނެ އޭ ބުނަންޖެހޭ ސަބަބެއް ނޫނެވެ.\nރިޟްވާން ގެއްލިގެން ހޯދަމުންދާތާ އެތައް ދުވަހެއް ވީއިރުވެސް ރިޟްވާންގެ ޚަބަރެއް ވެފައި ނުވާތީ ރިޟްވާން މަންމަގެ ހުޅުވާލާފައިވާ ސިޓީއެއް ވަނީ މީޑިއާ ތަކަށް ފޮނުވާފައެވެ. އެސިޓީގައި ރިޟްވާންގެ މަންމަ ވިދާޅުވެފައި ވަނީ ރިޟްވާން އަކީ ދީނީ ކަންތައްތަކަށް ވަރަށް ލޯބިކުރާ މީހެއް ކަމަށެވެ. ހިތްހެޔޮ އަދި މަޔަކު ދަރިއެއްގެ ކިބައިން ބޭނުންވާނެ ހުރިހާ ސިފައެއް ހުރި ދަރިއެއް ކަމަށެވެ.\nރިޟްވާންގެ ޓްވީޓްތައް ކޮންމެ ގޮތަކަށް ހުރި ނަމަވެސް ފަރުވާލެއް ނެތެވެ. އެޓްވީޓް ތަކަކީ ދީނާއި ނުކިއްސަރު ވާހަކަތަކެއް ހުރި ޓްވީޓްތަކެއް ކަމަށް ބުނެ ރިޟްވާންގެ އަޤީދާއާއި މެދު އަޅުގަނޑު ސުވާލެއް ނުއުފައްދާނަމެވެ. މީހެއްގެ އަޤީދާ އަކީ އޭނާގެ ހިތުގައި އޮންނަ އެއްޗެކެވެ.\nނަމަވެސް އަޤީދާގައި ހުރި ތެދުވެރި ކަމެއް އެހެން މީހުން ވަޒަން ކުރާނީ އޭނާގެ އަމަލުތަކުންނެވެ.\nއަޅުގަނޑު އިސްވެ ފާހަގަކުރި ވާހަކަތަކަކީ އަޅުގަނޑުގެ އަމިއްލަ ހިޔާލެވެ. މިއީކީ ރިޟްވާންގެ މައްސަލަ ވަކިގޮތަކަށް ފްރޭމް ކުރުވަން ލިޔުނު ލިޔުމެއް ނޫނެވެ. އަޅުގަނޑުގެ ހަމައެކަނި މަޤުޞަދަކީ ރިޟްވާން ގެއްލުމާއި ގުޅިގެން ދެކެވޭ ވާހަކަތަކާއި މެދު ހުޅުވާލެވިފައިވާ ސިކުނޑިއަކުން ވިސްނާލުމެވެ.\nރިޟްވާން ހޯދުމަށް އާއިލާ އިންނާއި އެކުވެރިން ކެނޑިނޭޅި މަސައްކަތް ކުރަމުންދާ މަންޒަރު އެބަފެނެއެވެ. އެމީހުންގެ މަސައްކަތައް އަވަސް ކާމިޔާބެއް ލިބި ހެޔޮހާލުގައި ހުރެ ރިޟްވާން ފެނުމަކީ އަޅުގަނޑުގެ ވެސް އުންމީދެވެ. އަދި އަޅުގަނޑުގެ ދުޢާއެވެ.


Male sarahahdhu gai ithuru 10 school alhan ninmaifi\nމާލޭ ސަރަހައްދުގައި އިތުރު 10 ސުކޫލު އަޅަނީ\nއެޑިއުކޭޝަން މިނިސްޓަރު: އިތުރު 10 ސްކޫލް އެޅުމަށް ވަނީ ނިންމާފަ -- އަހުމަދު ޝުރާއު | އަވަސް\nއެއް ދަންފަޅިއަށް ކިޔެވުން ބަދަލު ކުރުމަށް މާލެ އާއި ހުޅުމާލެ އަދި ވިލިމާލެ ހިމެނޭ ގޮތަށް 10 ސުކޫލް ގާއިމް ކުރަން ނިންމާފައިވާ ކަމަށް އެޑިއުކޭޝަން މިނިސްޓްރީން ބުނެފި އެވެ.\nއެއްދަންފަޅިއަށް ސުކޫލްތައް ބަދަލުކުރުމަށް ބޭނުންވާ ވަސީލަތްތައް ދެނެގަތުމަށް އޮޑިޓް ރިޕޯޓްއެއް ހަދައި މިރޭ ވަނީ ހުށަހަޅާފަ އެވެ. އެ ރިޕޯޓްގައިވާ ގޮތުން އެއް ދަންފަޅިއަށް ސުކޫލްތައް ބަދަލުކުރުމަށް 288 ކްލާސްރޫމް ބޭނުން ވެއެވެ. އަދި 10 ސްކޫލާއި 47 ސައިންސް ލެބާއި 28 ލައިބްރަރީ އާއި 42 އޯޑިއޯ ވިޝުއަލް ރޫމާއި 22 ސްޓާފް ރޫމްގެ އިތުރުން 57 ބަދިގެ ބޭނުންވެއެވެ.\nރާއްޖޭގެ ސްކޫލުތައް އެއް ދަންފަޅިއަށް ބަދަލުކުރުމަށް ބޭނުންވާ ވަސީލަތްތައް ދެނެގަތުމަށް ހެދި އޮޑިޓް ރިޕޯޓް ހުށަހެޅުމަށް މުހިޔުއްދީން ސްކޫލުގައި މިރޭ ބޭއްވި ރަސްމިއްޔާތުގައި އެޑިއުކޭޝަން މިނިސްޓަރު ޑރ. އައިޝަތު އަލީ ވިދާޅުވީ، މާލެ ސަރަހައްދުގައި އިތުރު ސުކޫލްތައް އަޅަން ނިންމާފައިވަނީ އެއްދަންފަޅިއަށް ބަދަލު ކުރަން ބޭނުންވާ ކުލާސް ރޫމްތަކާއި ވަސީލަތްތައް ނެތުމުގެ ސަބަބުން ކަމަށެވެ.\nއޮޑިޓް ރިޕޯޓްގައި ވަނީ މާލެ އާއި ވިލިމާލެ އަދި ހުޅުމާލެ ހިމެނޭ ގޮތަށް މި ސަރަހައްދުގައި އެއްދަންފަޅިއަށް ކިޔަވައިދެވޭނީ 800 އާއި 1000އާ ދެމެދުގެ ދަރިވަރުން އުޅެމުންދާ ސްކޫލްތަކުގައި އެވެ. ނަމަވެސް މާލޭގެ 13 ސްކޫލެއްގައި އެ އަދަދު 1500 އާއި 2000އާ ގާތްކުރާ ކަމަށް ރިޕޯޓްގައި ވެއެވެ.\nރިޕޯޓްގައި އިތުރަށް ވަނީ، ސްކޫލްތަކުގައި އިތުރު އެހީގެ ނިޒާމުކުރާނެ ގޮތްތައް އެކުލަވާލާފަ އެވެ. އެއީ ރައީސް އިބްރާހިމް މުހައްމަދު ސޯލިހްގެ ފުރަތަމަ 100 ދުވަހުގެ ވައުދުގެ ތެރޭގައި ހިމެނޭ ކަމެކެވެ.\nހަ ރަށެއްގެ ސްކޫލުގައި ހޯލު އަޅަން ހަަވާލުކޮށްފި\nއޯލެވެލް ޓޮޕްޓެން ޖަލްސާ ސެޕްޓެމްބަރު މަހު\nފެހެންދޫ ދަރިވަރުން ސްކޫލަށް ގެންދާނެ އުޅަނދެއް ބަންނަނީ


Hashi Vikka Anheneh Kairiah Fuluhaku Vadhe Ovvaa Feyrigenfi - Vaguthu\nއަންހެނެއް ކައިރިއަށް ވަދެ އޮތް ފުލުހަކަށް އަންހެން މީހާގެ ލޯބިވެރިޔާއާއި އިތުރު ބަޔަކުވެގެން ހަމަލާދީ 12،000 ރުފިޔާ ފޭރުނު މައްސަލައިގައި ތިން މީހަކު ހައްޔަރު ކޮށްފިއެވެ.\nފުލުސް މީހާގެ އަތުން 12،000 ރުފިޔާ ފޭރިގަތް މައްސަލައިގައި އުމުރުން 20 އަހަރުގެ އަންހެން މީހަކާއި 31 އަހަރުގެ އޭނާގެ ލޯބިވެރިޔާގެ އިތުރުން 35 އަހަރުގެ ފިރިހެނަކު ހައްޔަރު ކޮށް ބަންދަށް ކްރިމިނަލް ކޯޓުން އިއްޔެ ވަނީ 15 ދުވަސް އިތުރު ކޮށްފައެވެ. ބަންދުގެ މުއްދަތުގައި އަންހެން މީހާ ވަނީ ސިއްހީ މައްސަލަތަކާއި ހުދި އުނދަގޫވާ ކަަމަށް ބުނެ ބަންދަށް ލުޔެއް ދިނުމަށް އެދިފައެވެ.\nމި މައްސަލައިގައި ހައްޔަރު ކޮށްފައިވާ އުމުރުން 31 އަހަރުގެ މީހާ ވަނީ އެއީ ފުލުހެއްކަން ނޭނގޭ ކަމަށާއި އަދި އޭނާގެ އަތުން ފޭރުނު ކަމަށް ބުނާ ވާހަކައަށް އިންކާރު ކޮށްފައެވެ. އޭގެ ބަދަލުގައި އޭނާ ބުނެފައިވަނީ އެ ފައިސާއަކީ ފުލުސް މީހާ އޭނާ ދޫކޮށްލުމަށް ހިތުން ރުހުމުން ދީފައިވާ ފައިސާއެއް ކަމަށެވެ.\nމި ހާދިސާއާއި ގުޅިގެން އެ ފިރިހެން މީހާ ބުނެފައިވަނީ ފުލުސް މީހާ އޭނާއަށް ވަރަށް އަނިޔާ ކޮށްފައިވާ ކަމަށެވެ.\nނަމަވެސް ހާދިސާއާއި ގުޅިގެން ފުލުސް މީހާ ހައްޔަރު ކޮށްފައިވާ ކަމުގެ މައުލޫމާތެއް ލިބިފައެއް ނުވެއެވެ.\nފުލުސް މީހާ ވަދެއޮތް އަންހެން މީހާ ބުނެފައިވަނީ, އޭނާކައިރިއަށް ފުލުސް މީހާ ގެނައީ 1000 ރުފިޔާއަށް ހަށިވިއްކުމަށް ކަމަށެވެ. އަދި އެކަމަށް އެދި އިސްވެ ގުޅީ ފުލުސް މީހާ ކަމަށް ވެސް އަންހެން މީހާ ވަނީ ބުނެފައެވެ.\nއެ މައްސަލައިގައި ހައްޔަރު ކުރި އަނެއް ދެ މީހުން, ފުލުސް މީހާއަށް އަނިޔާކުރުން ފެށުމުން އެކަން ނުކުރުމަށް އޭނާ އެދުނު ކަމަށް އަންހެން މީހާ ވަނީ ކޯޓުގައި ބުނެފައެވެ.\nއެތަނުން ދޫކޮށްލުމަށް އެއްބަސްވެ ފުލުސް މީހާ ޓްރާންސްފާރކުރި 12,000 ރުފިޔާ އަނބުރާ ދީފައިވާ ކަމަށް ވެސް އެމީހުން ވަނީ ބުނެފައެވެ.\nމި މައްސަލައާއި ގުޅިގެން މިހާތަނަށް ފުލުހުންގެ ބަހެއް ލިބިފައެއް ނުވެއެވެ.\nޑިސެމްބަރު 4, 2021 23:30\nﷲ ހަރާމް ކުރައްވާފައިވާ ފާހިސްކަން ބޮޑު އަމަލެއް ޒިނޭ އަކީ އެފުލުސްމީހާ އަދަބު ނުލިބުނީމަ ޒިނޭ ކުރީމަ އަދަބު ނުލިބެނީ ފުލުހެއް ވީމަތަ.. ފުލުހުންނަކީ ތިޔަ ކަމުގަ އަރާ ތިބި ބައެއް\nޑިސެމްބަރު 5, 2021 07:12\nނޫސްވެރިންވެސް ތަންކޮޅެއް ޒިންމާ ދާރުވަންވާންވެއްޖެ ސިފަިން ފުލުހުން މި ދެ މުއަސްސަސާ ގޮސް ހަށިވިއްކާ އަންހެކަށް ކުޑަކުއްޖަކށް ބަދުއަހުލާގީ އަމަލެއް ނުހިންގާނެ އެތަންތަން ބަދުނަމުވާގޮތަށް ނުލިޔަންވީ އެކަމކި އޭނަގެ އަމިއްލަ އިޙުތިޔާރުގަ ކުރާކންތަށް ކީއްވެތަ އެނަތަނެއްގެ މީހަކު ކަމެއް ކުރީމަ ނުޖަހަނީ މިފަދަ ވިޔާނުދާ އަމަލް ތަށް ކޮންމެ ދުވަހަކު ކުރަމުން އެދަނީ\nޑިސެމްބަރު 4, 2021 23:32\nތި ހަށިވިއްކާ އަންހެނުން..ހޯދާ ލާރި ދުނިޔޭގައި އަރާމާ އުފަލުގައި އަޗާ ތެޅި ދާނެ...އެގޮތުގައި ހޯދާ ލާރި ސީދާ އަލިފާން\nޑިސެމްބަރު 4, 2021 23:36\nފުލުހުންގެ ކަންތައް ހާދަހާ ބޮޑުވެއްޖެޔޭ. ދީނެއް ގޮތެއް ފޮތެއް ނެތް ބަޔަކަށް މިގައުމުގެ ފުލުހުން ވެއްޖެދޯ.\nޑިސެމްބަރު 4, 2021 23:40\nޑިސެމްބަރު 4, 2021 23:59\nފުލުހަކު ޒިނޭ ކުރަން ވަނީމަ އޯކޭ. ރައްޔިތުމީޙާ ޒިނޭކޮށް ފޭރުނީމަ ކުއްވެރިވަނީ.... ހެހެހެ... ފުލުސްމީހާ ހައްޔަރު ނުކުރީ ގައުމީ ސަލާމަތައް ނުރައްކާވެދާނެތީ ތޯ؟؟؟ ޙަމީދޫ ޖަވާބު ދާރީ ވޭ. ނޫނީ މަޖިލީހައް ހާޒިރުކޮށް ޖަވާބުދާރީ ކުރުވަން ޖެހިދާނެ.\nޑިސެމްބަރު 5, 2021 00:04\nހާދަ ހަޑިހުތުރު ވާހަކަތަކެކޭ ގައުމުގެ ހާލަތާމެދު ހިތާމަހުރި\nޑިސެމްބަރު 5, 2021 00:46\nދުވަހަކުވެސް ފުލުހަކަށް ފިޔަވަޅެއް ނާޅާނެ...ކޮބައިތަ ކުޑަ ދަރިފުޅަށް އަނިޔާކުރި ފުލުސް ދެމަފިރިން...ކޮބައިތަ ކުޑަކުއްޖަކަށް ޖިންސީ ގޯނާކުރި ފުލުސް މީހާ..ޔަގީނޭ އެއްވެސް ފިޔަވަޅެއް ނާޅާކަން...މި ގައުމު ހަލާކު ކުރަނީ މި ފުލުހުން...މި ކަންވެސް އޮއްބާލާ ސީ.ޕީ ިި\nވަރަށް ސަލާން ހަމީދޫ...\nޑިސެމްބަރު 5, 2021 01:19\nފޮޓޯ ކޮބާ ގަބޫލުކުރަން ދަތި\nޑިސެމްބަރު 5, 2021 01:20\nހާދަ ހިތިރޭދޯ ދެންއަޅެ ފުލުހުންތެރޭ ކޮންކަހަލަ ބައެްތަތި އުޅެނީ..ޗީ\nޑިސެމްބަރު 5, 2021 01:37\nފުލުސް މީހާ ޖެހޭ ފަދައިން އެމްޑީޕީ މީހާ ޕީ.ޕިއެމް މީހާ ކަސްޓަމް މީހާ ވަގުތު މީހާ މިހާރު މީހާ އަވަސްމީހާ މިހެން ޖަހާލުން ރަނގަޅު އަދި އަބުރެއް އޮތީ ވަގުތު ނޫސްވެރިންގެ ނޫން ކޮންގޮތަކަށް ކިހިނެއްކަން އުޅެނީ ގިނަ ނޫސްވެރިން ތިބީ މިނިވަންކަން މަތީގަތޯ ބޮލެކް މެއިލް ވެފަތޯ .\nޑިސެމްބަރު 5, 2021 05:57\nއެއީ ކީއްވެ އެހެން ޖަހަންވީ؟ ފުލުހުންނަކީ ސިޔާސީ ޕާޓީއެކޭތަ ތިބުނީ؟ފުލުހުންވީމަ ޖަހަންވީ ހަމަ ނަމާ އެޑްރެސްވެސް. ޢެމީހުންނަކީ މިގައުމުން މިފަދަ ނުބައި ފާޚިޝް އަމަލުތައް ހުއްޓުވަން ތިބޭ މިހުން މިތިބީ އެކްމުގެ ކުރިބޯށީގަ މިހާރު. ގައުމުގަ ނުބައިކަންކަން ހުއްޓުވާނެ ފުލުހަކު ނުތިބޭ އާންމުން އަދި ޖެހޭ ގުޅަން މައްސަލަ ހުށައަަޅަން. ޢެކަމު މިމީހުންނަކީ މިކަމަށްޓަކައި ދައުލްތުން މުސާރަދީފަ ތިބޭ މީހުން.\nޑިސެމްބަރު 5, 2021 01:51\nޓު ޕުރޮޓެކް އެންޑް ސާރވް. ގޯ ބުލޫސް ގޯ.\nޑިސެމްބަރު 5, 2021 03:37\nދޮވެލުމަކަށް 13000 ދިޔައީ/ ރިވެތި އުޅުން ދަސްކުރޭ ......\nޑިސެމްބަރު 5, 2021 06:09\nހައްޔަރު ކުރަންޖެހޭ މީހުން ހައްޔަރެއް ނުކުރެ. ފުލުސް މީހާގެ ވަނަވަރު އާއްމު ކޮށްލާ. އެހެންނޫނީ ނޭންގޭނެ މީހަކު ރޭޕްކުރާތީ ފުލުހައް ގުޅީމަ އައިސްދާނެ އެފުލުސް މީހާ\nޑިސެމްބަރު 5, 2021 07:17\nހާލަތު މިއޮތީ ބެންކޮކު ހިސާބުގާ މިއެބުނާ ތާހިރު އުޅުން...\nޑިސެމްބަރު 5, 2021 08:35\nތިކަހަލަ ކަންކަން ފުލުހުން ތަޖްރިބާކުރީމާ ކުށުގެވެށިން ތިގޮތަށް އުޅޭ މީހުން ބަންްދުކުރަން ދަސްވާނެ.\nޑިސެމްބަރު 5, 2021 08:38\nޑިސެމްބަރު 5, 2021 09:42\nބިދޭސީ އަކު ކުރިކަމެއް ނަމަ، ނެތުމައް ފޮނި ތޮށި ކާފޫރު އަޅާ، ފޮޓޯ ޖަހައި އާންމު ކުރީސް. ފެންވަރު ދިވެހި ފުލުހުންގެ. މީހުން ފުރޭމް ކުރުމާ، ބޮޑެތި މަހުޖަނުންގެ ޖަރީމާތައް ފޮރުވަން އަރައި ތިބި ބައެއް ނަމުގަ ދިވެހި ރައްޔިތުންގެ ދިފާއުގަ. ޝޭމް\nޑިސެމްބަރު 5, 2021 10:38\nފުލުހުން ޑިއުޓީގަ އުޅޭއިރު އުލޭނީ 2ޖިންސް ދެމީހުން..މިވަރުންވެސް ތިކަން މައިތިރިއެއްނުވޭދޯ ހާދަ ފޯރިއަރާފައެދޯ ތިބެނީ ހުރިހާކަމެއްގަ؟ ވަޒީފާއިންވަކިވާއިރު ހުސް މެޑެލް..މަގެއްގެމަތިންވެސް މިއިން ބޭކަލަކު ނުފެނޭ\nޑިސެމްބަރު 5, 2021 11:19\nސުރިހީ އޮތްގޮތުން ހީވަނީ ރާއްޖޭގަ ހަށި ވިއްކުން ހުއްދަހެން.


Messi ge goal aa eku Barca alun evvana ah - vNews.mv\nއެތުލެޓިކޯ އާއި ބާސާ ބައްދަލުކުރި މެޗުގެ ތެރެއިން ---\nމެސީގެ ގޯލާއެކު ބާސާ އަލުން އެއްވަނައަށް\nއިސްމާޢީލް ޝާހު (ކުޑަ ޝާހު) Madrid | 02 December 2019, 09:04\nފަހުވަގުތު ލިއޮނެލް މެސީ ކާމިޔާބުކޮށްދިން ގޯލާއެކު އެތުލެޓިކޯ މެޑްރިޑް 1-0 އިން ބަލިކޮށް، ސްޕެނިޝް ލީގުގެ އެއްވަނައަށް ބާސެލޯނާ އަލުން އަރައިފި އެވެ.\nރޭގެ މޮޅާއެކު ބާސާ ތާވަލުގެ އެއްވަނައަށް ޖެހިލީ ކުޅުނު 14 މެޗުން 31 ޕޮއިންޓު ހަމަކޮށްގެންނެވެ. ދެވަނައިގައި އޮތް ވާދަވެރި ރެއާލް މެޑްރިޑަށްވެސް 14 މެޗުން ލިބިފައިވަނީ 31 ޕޮއިންޓެވެ. ބާސާއަށް ކުރިލިބެނީ ގޯލުގެ ތަފާތުންނެވެ. ރޭގެ މެޗުން ޕޮއިންޓެއް ހޯދި އެތުލެޓިކޯ މެޑްރިޑް އޮތީ ތާވަލުގެ ހަވަނައިގައި 15 މެޗުން 25 ޕޮއިންޓު ލިބިގެންނެވެ.\nއެތުލެޓިކޯގެ ދަނޑުގައި ރޭ ކުޅުނު މެޗުގެ ފުރަތަމަ ހާފުގައި މޮޅަށް ކުޅުނީ އެޓީމުންނެވެ. އެގޮތުން މި ހާފުގައި އެތުލެޓިކޯއިން ގިނަ ހަމަލާތަކެއް ފޮނުވާލިއިރު، ބާސާގެ ގޯލްކީޕަރު މާކް-އަންދްރޭ ޓާ ސްްޓޭގަން ވަނީ މުހިންމު ސޭވުތަކެއް ކޮށްފައެވެ. އެގޮތުން އެތުލެޓިކޯގެ މާރިއޯ ހާމޯސޯ އާއި އަލްވާރޯ މޮރާޓާ ފޮނުވާލި ހަމަލާތައް ފާހަގަކޮށްލެވެއެވެ.\nދެވަނަ ހާފުގައި ބާސާއިން ކުޅުން ރަނގަޅުކުރި ނަމަވެސް، އެޓީމަށް އެތުލެޓިކޯގެ ގޯލާ އަމާޒުކޮށް މާގިނަ ހަމަލާތަކެއް އުފެއްދިފައެއް ނުވެއެވެ. އެކަމަކު މެޗު ނިމެން ހަތަރު މިނެޓަށް ވެފައިވަނިކޮށް ލުއިސް ސުއަރޭޒްގެ އެހީއާއެކު މެސީ ވަނީ މެޗުގައި ފެނިގެންދިޔަ ހަމައެކަނި ގޯލް ޖަހާފައެވެ. މިއީ މި ސީޒަނުގެ ސްޕެނިޝް ލީގުގައި މެސީ ކުޅެދިން ނުވަނަ މެޗުގައި ޖެހި ނުވަވަނަ ގޯލެވެ.\nލީގުގައި ރޭ ކުޅުނު މެޗުން އެތުލެޓިކޯ އަތުން ބާސާ މުހިންމު މޮޅެއް ހޯދިއިރު، ލީގުގައި ދެން އެޓީމުން ބައްދަލުކުރާނީ މަޔޯކާއާ އެވެ. އެ މެޗު ކުޅޭނީ މި މަހުގެ އަށްވަނަ ދުވަހުއެވެ.


ވެރިކަން ޙަވާލުކުރެއްވެވުމުން ތެދުވެރި ނުވި މީހާ ސުވަރުގޭގެ ވަސްވެސް ނުދެކޭ ހުއްޓެވެ! – ދިވެހި ނޫސް\nHome ⁄ ދީން ⁄ ވެރިކަން ޙަވާލުކުރެއްވެވުމުން ތެދުވެރި ނުވި މީހާ ސުވަރުގޭގެ ވަސްވެސް ނުދެކޭ ހުއްޓެވެ!\nވެރިކަން ޙަވާލުކުރެއްވެވުމުން ތެދުވެރި ނުވި މީހާ ސުވަރުގޭގެ ވަސްވެސް ނުދެކޭ ހުއްޓެވެ!\n“އެއްވެސް ބައެއްގެ މައްޗަށް ވެރިކަން ހިންގުމުގެ ބާރު ﷲ ތަޢާލާ މިންވަރު ކުރެއްވެވުމުން އެބައެއްގެ ކަންކަން ބެލެހެއްޓުމުގައި ތެދުވެރިނުވެއްޖެ މީހާ ސުވަރުގޭގެ ވަސްވެސް ނުދެކޭ ހެއްޓެވެ!” (ޞަޙީޙް ބުޚާރީ: 7150)\nމީސްތަކުންނޭވެ! ވެރިކަމުގެ ދަހިވެތިކަމުގައި އެންމެން ތެޅިފޮޅެމުންދާއިރު ތެދުބަހުން ބުނާނަމަ ތެދުވެރިކަމެއް ނެތެވެ. ތެދުވެރިކަން ހުރި މީހަކު ހަމަ ނެތްކަމަށް ބުނަން ޖެހޭ ޙާލަތަކަށް ތެދުވެރިކަން މިވަނީ ފިލައިގެން ގޮސްފައެވެ. ނަތީޖާއަކަށްވެފައިވެފައި މިވަނީ ވެރިކަމާއި ތެދުވެރިކަމާއި އެއްވެސް ގުޅުމެއް ނެތުމެވެ.\nވައްކަކާއި މަކަރާއި ޙީލަތް ހެދުމާއި ޚިޔާނާތްތެރިވުން އިތުރުވަމުން ގޮސް ހައްދުފަހަނައަޅައި ދިއުމުން ރައްޔިތުންގެ ލޯމަތީގައި މަންޒަރު ރީތިކުރަން ތަފާތު ނަންނަމުގައި މުއައްސަސާތައް ހަދާނެއެވެ! އުފެއްދުމުން އެ މުއްސަސާތަކުން ވެސް ކުރާތަން ފެންނަނީ ހަމަ އެއްބާވަތުގެ ކަންކަމެވެ.\nއެކަން އެހެން އެވަނީ އެކަމާއި ފަހުޒަމާނުގައި ފައުޅުވާނެ މުޢްޖިޒާތްތަކާއި ގުޅިފައިވުމެވެ. ރައްޔިތުންގެ ކަންކަން ބެލެހެއްޓުމަށް ނާޤާބިލު މީހުން އިސްކުރާނެކަން އެއީ ފަހުޒަމާނުގެ ޢަލާމާތެކެވެ. އެއް ބައެއްގެ ކަންކަން ބަލަން އިސްކުރަނީ އެއަށްވުރެ ނާޤާބިލު އެހެން ބައެކެވެ. ނަތީޖާއަކަށްވަނީ ކަންކަން ބެލުމަށް އެއްވެސް މަސައްކަތެއް ނުކުރެވުމެވެ. ވައްކަމާއި ކޮރަޕްޝަނާއި މަކަރާއި ޙީލަތް ހެދުން އިތުރުވަމުން ދިއުމެވެ.\nމީސްތަކުންނޭވެ! އިސްލާމީ އުންމަތް ދިރި އުޖާލާވަމުން މުސްލިމުންގެ ވެރިންގެ މެދުގައި ތެދުވެރިކަން އޮތް ޒަމާނުގައެވެ. ވެރިން ތެދުވެރިވުމުން ރައްޔިތުންނަށް ތެދުވެރިވާން މަޖުބުރުވާނެއެވެ! ނަމަވެސް ވެރި މީހާ ތެދުވެރި ނޫން ނަމަ މީސްތަކުން ދާނީ ހަލާކުގެ މަގަށެވެ. މިއަދު ފެންނަމުން މިދަނީ އެކަންކަމެވެ.\nI heard the Prophet (ﷺ) saying, “Any man whom Allah has given the authority of ruling some people and he does not look after them in an honest manner, will never feel even the smell of Paradise.”\n: Sahih al-Bukhari 7150


Galaxy A Series ge phone thakah aa nan thakeh | Mihaaru\nސެމްސަންގް ގެލަކްސީ އޭ ސީރީޒްގެ ފޯނުތަކަށް އާ ނަންތަކެއް - އަންނަ އަހަރު ވެސް މުޅިން އާ ނަންތަކެއް\nސެމްސަންގް ގެލަކްސީ އޭ ސީރީޒްގެ ފޯނުތަކަށް އާ ނަންތަކެއް\n05 އޯގަސްޓް 2019 - 07:29\nސެމްސަންގް ގެލަކްސީ އޭ ސީރީޒްގެ ފޯނުތަކަށް ކިޔާނެ ވަކި ނަމެއް ހަމަނުޖެހިގެން އުޅޭ ކަހަލަ އެވެ. ގެލަކްސީ މަރުކާގެ ބާރުގަދަ ފޯނުތަކަށް އާ މޮޑެލްތަކެއް މި އަހަރު ތައާރުފުކުރިއިރު، މެދު ފަންތީގެ ފޯނުތަކަށް ނަންކިޔުމުގައި ގެންގުޅުނު އާދަކާދަ ވަނީ ދޫކޮށްލާފަ އެވެ. މިކަން އަދި ވެސް އޮތީ ކުރި އަށެވެ. އިންޓަނެޓް ޚަބަރުތައް ބުނާ ގޮތުގައި، ގެލަކްސީ އޭ ސީރީޒްގެ ފޯނުތަކަށް އަންނަ އަހަރު މުޚާތަބުކުރުމަށް އާ އަދަދުތަކެއް ސެމްސަންގުން ކަނޑައަޅާނެ އެވެ.\nގެލަކްސީ އޭ މަރުކާގައި މި ވަގުތު އަތުޖެހެން ހުރީ "ގެލަކްސީ އޭ10"، އޭ20، އޭ30، އޭ40، އޭ50، އޭ60، އޭ70 އަދި އޭ80 އެވެ. ގެލަކްސީ "އޭ10އީ" އަކީ ވެސް މި އަހަރު ނެރުނު ފޯނެކެވެ. މި ފޯނަށް "އޭ90" އަށް ނިސްބަތްކޮށް ނަން ނުދިން ސަބަބެއް ނޭނގެ އެވެ.\nސެމްސަންގް ގެލަކްސީ އޭ މަރުކާގެ ފޯނުތަކަށް ކިޔުމަށް، ސެމްސަންގުން މިހާރު އިޚުތިޔާރުކޮށްފައި ވަނީ "ގެލަކްސީ އޭ11"، އޭ21، އޭ31، އޭ41، އޭ51، އޭ61، އޭ71، އޭ81 އަދި އޭ91 ކަމަށް ބުނެވެ އެވެ. ފައްކާ ނަންތަކެއް ދޯ އެވެ.\nސެމްސަންގް އަކީ ވާދަވެރިން ނަކަލުކުރާ ކުންފުންޏެއް ކަމަށް ބުނާތީ އިވެ އެވެ. ސްމާޓްފޯން ސިނާއަތުގައި ފޯނުތަކަށް ނަންކިޔުމަށް ކޮންމެ ކުންފުންޏަކުން ވެސް އަދަދުތަކެއް އީޚުތިޔާރުކުރެ އެވެ. އެލްޖީ އަދި ނޮކިޔާ އަކީ ވެސް މި ބީދައިން ފޯނުތަކަށް ނަންދޭ ބައެކެވެ. ސެމްސަންގެ އަމަލާ މެދު ބޮޑަށް ބެލެވެނީ ނޮކިޔާ ފޯނުތަކަށް ނަން ދީފައި ހުރި ގޮތް ކަމުދަނީ ކަމަށެވެ.\nގެލެކްސީ އޭ ސީރީޒްގެ ފޯނުތަކަށް ނަން ދޭ ތަރުތީބު ކޮންމެ އަހަރަކު ބަދަލުކުރާ ނަމަ، ކުރި އަށް އޮތް ތަނުގައި "ގެލަކްސީ އޭ100" އަދި އޭ200 މި އުސޫލު ސެމްސަންގުން އިޚުތިޔާރުކުރުމަކީ ވެސް ވެދާނެ ކަމެކެވެ. އެކަމަކު މިއީ ބުނެވެނީ މިއީ ހީނުވާ ކަމެއް ކަމަށެވެ.\nއިތުރު ލިޔުންތައް ސެމްސަންގް ސްމާޓް ފޯން


Rishi Kapoor ge bayyaa behey gothun bodethi suvaalu thakeh | Mihaaru\nރިޝީ: އޭނާ އަންނަނީ ބައްޔަކަށް އެމެރިކާގައި ފަރުވާ ހޯދަމުން.\nރިޝީ ކަޕޫރަށް ކެންސަރު ޖެހިފައިވާ ކަމަށް ބުނާތީ އާއިލާ ރުޅިގަދަވެފައި\n05 އޮކްޓޯބަރ 2018 - 06:49\nބޮލީވުޑްގެ އެކްޓަރު ރިޝީ ކަޕޫރް މިހާރު އެމެރިކާގައި ފަރުވާ ހޯދަމުން އަންނަނީ ކެންސަރު ބައްޔަށް ކަމަށާއި އޭނާ ހުރީ އެ ބަލީގެ ތިން ވަނަ ސްޓޭޖްގައި ކަމަށް މީޑިއާތަކުން ބުނެފި އެވެ.\nފަރުވާ އަށް ރިޝީ، އަންހެނުން ނީޓޫ ސިންގް އާއި ދަރިފުޅު އަދި މަޝްހޫރު އެކްޓަރު ރަންބީރާ ކަޕޫރާ އެކު އެމެރިކާ އަށް ފުރީ މިދިޔަ ހޮނހިރު ދުވަހު އެވެ. އޭނާ ފުރުމުގެ ކުރިން ކުރި ޓްވީޓެއްގައި ބުނީ މި ދަނީ ބޭސް ފަރުވާއަކަށް އެމެރިކާ އަށް ކަމަށާއި އެކަމާ ބެހޭ ގޮތުން ފާޑުފާޑުގެ ވާހަކަތައް ނުފެތުރުމަށް އެދޭ ކަމަށެވެ. އަދި ވަރަށް އަވަހަށް އެނބުރި އަންނާނެ ކަމަށާއި ލޯބިވާ އެންމެންގެ ހެޔޮ ދުއާ ބޭނުންވާ ކަމަށް ރިޝީ ބުންޏެވެ.\nނަމަވެސް އޭނާގެ ބައްޔާ ބެހޭ ގޮތުން ރިޝީ އާއި އާއިލާ އިން ވެސް އަދި އެއްވެސް ވާހަކައެއް ދައްކާފައި ނުވާ އިރު، މުއުތަބަރު ފަރާތްތަކާ ހަވާލާދީ އިންޑިއާގެ ބައެއް ނޫސްތަކުން ބުނީ ރިޝީ ފަރުވާ ހޯދަނީ ކެންސަރު ބައްޔަށް ކަމަށާއި އެމެރިކާގައި ދޮޅު މަހަކަށް ވުރެ ގިނަ ދުވަހު އޭނާ މަޑުކުރާނެ ކަމަށެވެ.\nއެމެރިކާ އަށް ފުރުމުގެ ކުރިން ރިޝީ ކުރި ޓްވީޓް.\nމިކަމާ ބެހޭ ގޮތުން ކަންބޮޑުވުން ފާޅުކޮށް ރިޝީގެ ދޮށީ ބޭބެ ރަންދީރު ކަޕޫރް ވަނީ ބައްޔަކީ ކޮބައިކަން ރިޝީ އަށް ވެސް ނޭނގޭ އިރު، މީޑިއާތަކަށް އެކަން އެނގުނީ ކިހިނެއްތޯ ސުވާލުކޮށްފަ އެވެ. އޭނާ ބުނި ގޮތުގައި ރިޝީ އަދި އުޅެނީ ޓެސްޓްތަކެއް ހެދުމުގެ މަރުހަލާގަ އެވެ. އެހެންވެ އޭނާ އަށް ވަކި ބައްޔެއް ޖެހިފައިވާ ކަމަށް ބުނެ، މީޑިއާތަކުން ޒިންމާދާރުކަން ކުޑަކޮށް ހަބަރުތައް ފެތުރުމަކީ ވަރަށް ދެރަ ކަމެއް ކަމަށް ބުންޏެވެ.\n"އަހަރެން އެންމެން ވެސް މި ތިބީ ރިޝީގެ ބައްޔަކީ ކޮބައިކަން އެނގެން ބޭނުންވެފައި. އަދި އެކަން އެނގުނުހާ އަވަހަކަށް މީޑިއާތަކަށް ވެސް އާއިލާ އިން އެކަން ހިއްސާ ކުރާނެ،" ކަރިޝްމާ އާއި ކަރީނާ ކަޕޫރްގެ ބައްޕަ ރަންދީރު ބުންޏެވެ.\nރިޝީ ފަރުވާ އަށް ދިޔަތާ ދެ ދުވަސް ފަހުން އޭނާގެ މަންމަ ކްރިޝްނާ ކަޕޫރް ވަނީ ހާޓްއެޓޭކެއް ޖެހިގެން ހޯމަ ދުވަހު މަރުވެފަ އެވެ. އަދި ޖަނާޒާގައި ބައިވެރިވުމުގެ ފުރުސަތު ވެސް ރިޝީ އަށް ލިބޭ ގޮތެއް ނުވި އެވެ.\nފިލްމީ ދާއިރާގައި 45 އަހަރު ހޭދަކޮށްފައިވާ އުމުރުން 66 އަހަރުގެ ރިޝީ ފަރުވާ އަށް އެމެރިކާ އަށް ފުރި އިރު، އޭނާ ގެންދިޔައީ ޖޫހީ ޗާވްލާއާ އެކު ކުޅޭ ފިލްމެއްގެ ޝޫޓިން ފަށަން ވެސް ތައްޔާރުވަމުންނެވެ. އެކަމަކު ރިޝީ އެނބުރި އަންނަންދެން އޭގެ މަސައްކަތް ވަނީ މަޑުޖައްސާލައިފަ އެވެ.\nއޭނާ އެންމެ ފަހުން ފެނިގެން ދިޔަ ފިލްމަކީ އޮގަސްޓް މަހު ރިލީޒް ކުރި "މުލްކް" އެވެ. ރިޝީ ދެން އެންމެ އަވަހަށް ފެނިގެން ދާނީ މިި މަހުގެ 30 ގައި ނެޓްފްލިކްސް އިން ސްޓްރީމް ކުރާ "ރާޖްމާ ޗާވަލް" އިންނެވެ.\nކެންސަރު ބައްޔަށް މިހާރު ފަރުވާ ހޯދާ ބޮލީވުޑްގެ ފަންނާނުންގެ ތެރޭގައި އިރްފާން ހާން، ސޮނާލީ ބެންޑްރޭ އަދި އެކްޓަރު އަޔޫޝްމަން ކުރާނާގެ އަންހެނުން އަދި ލިޔުންތެރިޔާ ތާހިރާ ކެޝަޕް ހިމެނެ އެވެ.\nއިތުރު ލިޔުންތައް ބޮލީވުޑް ކެންސަރު ރަންބީރް ކަޕޫރު


ދަރަވަނދޫ ފުޓްބޯޅަ ދަނޑުގެ މަސައްކަތް ބާރު ސްޕީޑުގައި ކުރިއަށް | Sandhaanu\nދަރަވަނދޫ ފުޓްބޯޅަ ދަނޑުގެ މަސައްކަތް ބާރު ސްޕީޑުގައި ކުރިއަށް\nބ. ދަރަވަންދޫ ފުޓްބޯޅަ ދަނޑުގެ މަސައްކަތް ފަށައި ބާރު ސްޕީޑްގައި ކްރިއަށްދާ ކަމަށް ރޯޑް ޑިވެލޮޕްމަންޓް ކޯޕަރޭޝަން (އާރްޑީސީ) އިން ބުނެފިއެވެ.\nއާރްޑީސީން ބުނީ ދަރަވަންދޫ ފްޓްބޯޅަދަނޑުގެ މަސައްކަތް ވީހާވެސް އަވަހަކަށް ނިންމުމަށް ތަނުގެ މަސައްކަތް ވަރަށް ބާރަށް ކުރިއަށް ގެންދާކަމަށެވެ.\nއެގޮތުން ކުރިއަށްދާ މަސައްކަތުގެ ތެރެއިން މިހާރު ކުރަމުން އަންނަނީ ފެން ހިންދާ ނިޒާމް ގާއިމު ކުރުމާއި، ބިންގަނޑު އެއްވަރު ކުރުމުގެ މަސައްކަތް ކަމަށް ވެސް އޭރުޑީސީން ބުނެއެވެ.\nޖުމްލަ 2.2 ރުފިޔާ ހަރަދުކޮށްގެން ކުރިޔަށް ގެންދާ މި މަޝްރޫއުގެ މަސައްކަތް އާރްޑީސީއާ ހަވާލުކޮށްފައި ވަނީ މި އަހަރުގެ މާޗު މަހުގެ 28 ވަނަ ދުވަހު އެވެ.\nއާރުޑީސީން ބުނީ މި ފުޓުބޯޅަ ދަނޑުގެ ސަބްބޭސް މަސައްކަތުގެ 24 އިންސައްތަ މަސައްކަތް ނިމިފައިވާކަމަށެވެ.\nމީގެ އިތުރުން ފެންހިންދާ ނިޒާމް ގާއިމު ކުރުމުގެ 80 އިންސައްތަ މަސައްކަތް މިހާރު ނިމިފައވާއިރު، ވެލިފުރޮޅާ ބިންގަނޑު ހަރު ކުރުމުގެ މަސައްކަތުގެ 90 އިންސައްތަ މަސައްކަތް ނިންމާލެވިފައި ކަމަށް ވެސް އާރްޑީސީން ބުނެއެވެ.\nބ.ދަރަވަންދޫ ފުޓުބޯޅަ ދަނޑުގެ ސަބްބޭސް މަސައްކަތުގެ ތެރެއިން ދަނޑުގެ ފެންހިންދާ ނިޒާމް ގާއިމްކުރުމުގެ%80 މަސައްކަތް މިހާރު ވަނީ ނިމިފައި، އަދި ވެލިފުރޮޅުމުގެ މަސައްކަތުގެ %90 ވަނީ ނިމިފައި. މުޅި ޕްރޮޖެކްޓުގެ%24 މަސައްކަތް މިހާރު ވަނީ ނިމިފައި.\n— Road Development Corporation Ltd (@rdcmaldives) August 12, 2021\nޔޫތު މިނިސްޓްރީން މިދިޔަ މާޗު މަހުގައި ވަނީ ދަރަވަންދޫ އާއި އެ އަތޮޅުގެ އިތުރު ދެ ރަށެއްގެ ފުޓްބޯޅަ ދަނޑުގެ ބިން އެއްވަރު ކުރުމުގެ މަޝްރޫއުތަކެއް އާރްޑީސީއާ ހަވާލުކޮށްފައެވެ.


Majilis hamanujehun: Goass hehdhevee riyaasathun? | Mihaaru\n02 ޖޫން 2020 - 12:08 124 comments\nގައިދުރުކަން ބަހައްޓައިގެން ބާއްވަން އެޗްޕީއޭން ހުއްދަ ދިން ރައްޔިތުންގެ މަޖިލީހުގެ ޖަލްސާގައި ރޭ ވަނީ އެއް ބަޔަކު އެއް ބަޔަކަށް ގަޔަށް އަތްލައި ހަމަނުޖެހުން ހިންގައިފަ އެވެ. ރޭ ދަންވަރު ބޭއްވި ޖަލްސާގެ ރިޔާސަތުގައި އިންނެވި މަޖިލީހުގެ ރައީސް، ރައީސް މުހައްމަދު ނަޝީދު އަމަލު ކުރެއްވި ގޮތާ މެދު ވެސް އެތައް ބަޔަކު މިހާރު ވަނީ ސުވާލު އުފައްދަން ފަށައިފަ އެވެ. އިދިކޮޅު ޕީޕީއެމްގެ ނައިބު ރައީސް ޝިޔާމްގެ ނަން އިއްވައި މަޖިލީހުން ނެރުމަށް ނަޝީދު ކުރެއްވި އަމުރާ އެކު، އެހެން މެމްބަރުން މެދުވެރިކުރައްވައި އެ އަމުރު ތަންފީޒު ކުރެއްވުމަކީ ވަރަށް ބޮޑު ގޯހެއް ކަމަށް ބައެެއް މެމްބަރުން ވެސް ވިދާޅުވެ އެވެ.\nކޮވިޑް-19ގެ ސަބަބުން ލޯކަލް ކައުންސިލްތަކުގެ އިންތިހާބު ބޭއްވޭ ގޮތް ނުވުުމުން މިހާރު ތިބި ކައުންސިލަރުންގެ ދައުރު ދަންމައިލަން ގާނޫނުއަސާސީ އަށް އިސްލާހު ގެނައުމަށް ރޭ ދަންވަރު 1:30 ގައި ފެށި ޖަލްސާގައި ޝިޔާމްގެ ނަން މަޖިލީހުގެ ރައީސް ނަޝީދު އިއްވެވީ ޝިޔާމް އަޑުގަދަ ކުރައްވަން ފެއްޓެވުމުންނެވެ. އޭނާ އަޑުގަދަ ކުރައްވަން ފެއްޓެވީ ގާނޫނުއަސާސީ އިސްލާހުކުރުމުގެ ބިލުގެ މަސައްކަތް ލަސްވީ މަޖިލީހުގައި ހިމެނޭ އިދިކޮޅު ޕީޕީއެމާއި ޕީއެންސީގެ މެމްބަރުންގެ އެއްބާރުލުން ނުލިބުމުން ކަމަށާއި އެ ދެ ޕާޓީން އަމަލުކުރީ ޒިންމާދާރުކަން ކުޑަކޮޮށް ކަމަށް ވިދާޅުވެ، ނަޝީދު ވާހަކަފުޅު ދައްކަވަނިކޮށެވެ.\nMaaraamaaree hingi kamah bune idhikolhun polihah hingajje\nރޭ މަޖިލީހުގައި ހަމަނުޖެހުން ހިންގުން\nނަން އިއްވުމުން ޝިޔާމް މަޖިލީހުގެ ތަޅުމުން ނުކުމެވަޑައިގަތުމަށް ދެކޮޅު ހެއްދެވި އެވެ. ވީޑިއޯތަކުން ފެންނަ ގޮތުގައި ކޯފާވެ ހުންނަވައި ނަޝީދު ވަނީ ޝިޔާމް މަޖިލީހުގެ ތަޅުމުން ނެރުމަށް އެމްޑީޕީގެ މަޖިލިސް މެމްބަރުންނަށް އަންގަވައިފަ އެވެ. އެއާއެކު، މަޖިލީހުގެ ސުޕަ މެޖޯރިޓީ އޮތް އެމްޑީޕީގެ ގިނަ އަދަދެއްގެ މެމްބަރުން ޝިޔާމް ވަށައިލައި އޭނާ މަޖިލީހުން ނެރުމަށް މަސައްކަތް ފެއްޓެވި އެވެ. ޝިޔާމް މަޖިލީހުން ނެރުމާ ދެކޮޅަށް ނޮޅިވަރަމް ދާއިރާގެ އަމިއްލަ މެމްބަރު މުހައްމަދު ނަޝީދު އަބްދުﷲ އިސްވެ މަސައްކަތް ކުރެއްވި އެވެ.\nނައިފަރު ދާއިރާގެ މެމްބަރު ޝިޔާމް އޭޑީކޭ ހޮސްޕިޓަލްގައި ރޭ ދަންވަރު އެޑްމިޓް ކޮށްފައި.\nރިޔާސަތުން ނަން އިއްވާ މެމްބަރުން މަޖިލީހުން ނެރުމަކީ ސާޖަންޓް އެޓް އާމްސްގެ މަސްއޫލިއްޔަތެއް ކަމަށް ވިޔަސް އޭނާ އެކަނި އެ ކަމެއް ނުކުރެއްވޭނެކަން ރޭ ވަރަށް ރަނގަޅަށް ސާފުވި އެވެ. ނަތީޖާ އަކަށް ވީ އިދިކޮޅާއި އެމްޑީޕީގެ މެމްބަރުންނަށް ވެސް އަނިޔާވުމެވެ.\nGovernment MPs ganging up on opposition PPM’s VP @Shiyamaldives @IPUparliament @amnesty @hrw @UKinMaldives pic.twitter.com/iTPqXaCYRR\n— Ahmed Azaan (@axanner) June 1, 2020\nރޭ މަޖިލީހުގައި ހަމަނުޖެހުން ހިންގަނީ\nމި ހަމަނުޖެހުންތަކުގެ ތެރޭގައި ޝިޔާމް މަޖިލީހުގެ ތެރެއަށް ވެއްޓިވަޑައިގެންފައި ވަނިކޮށް، ވީޑިއޯއިން ފެނެ އެވެ. އޭނާގެ ގަމީސް ވެސް ވީދުނެވެ. ރޭ ވަނީ އޭޑީކޭ ހޮސްޕިޓަލުން ޝިޔާމަށް ފަރުވާ ދީފަ އެވެ.\nއެ ހަމަނުޖެހުމުގައި ކެނދިކުޅުދޫ ދާއިރާގެ އެމްޑީޕީގެ މެމްބަރު އަހުމަދު އީސާ އަށް ޝިޔާމް ހަމަލާ ދެއްވި ކަމަށް އެމްޑީޕީގެ މެމްބަރުން ވެސް ގެންދަވަނީ ތުހުމަތު ކުރައްވަމުންނެވެ.\nNaifaru dhaairaage member @Shiyamaldives kendhikolhudhoo dhaairaage membar @MPahmedeasa ah hamalaadheefi. @mvpeoplesmajlis pic.twitter.com/y5yEcf9uFq\n— 𝐀𝐥𝐢 𝐀𝐳𝐢𝐦 (@aliaazim) June 1, 2020\nޝިޔާމް، އީސަޔަށް ހަމަލާ ދިން ކަމަށް އެމްޑީޕީ ޕާލަމެންޓްރީ ގުރޫޕުގެ ލީޑަރު އަލީ އާޒިމް ވިދާޅުވުން\nޝިޔާމް މަޖިލީހުގެ ތަޅުމުން ނެރުމަށް އެމްޑީޕީގެ މެމްބަރުންގެ އިތުރުން ސާޖަންޓް އެޓް އާމް ވެސް މަސައްކަތް ކުރައްވާތަން ވީޑިއޯތަކުން ފެނެ އެވެ. ނަމަވެސް ސާޖަންޓް އެޓް އާމްސް އެކަނި ކަމަށް ވުމުން އެ ހަމަނުޖެހުން ކޮންޓްރޯލެއް ނުކުރެއްވުނެވެ. ނަތީޖާ އަކީ ޝިޔާމް މަޖިލީހުގެ ތަޅުމުން ގަދަކަމުން ނެރުމަށް އެމްޑީޕީގެ މެމްބަރުން އޭނާ ވަށާލައިގެން ތިބެ ކުރި މަސައްކަތްތަކުގައި މެމްބަރުންތައް ޒަޚަމް ވުމެވެ. ބައެއް މެމްބަރުންގެ ލޭ ކޮށައިގެން ދިޔަ އެވެ. އޭރު ވެސް ނަޝީދު ގެންދެވީ އެކަން ކުރިއަށް ގެންދަން ހިތްވަރު ދެއްވަމުން ކަން ބައެއް މެމްބަރުން ނަންގަވާފައިވާ ވީޑިއޯތަކުން އެނގެ އެވެ. ޝިޔާމް ގަދަކަމުން މަޖިލީހުން ނެރުމަށް މަސައްކަތް ކުރެއްވި މެމްބަރުން ހުއްޓުވަން އުޅުއްވި ތަނެއް ނުފެނެ އެވެ.\n"ރިޔާސަތުން ހެއްދެވީ ގޯހެއް"\nވިލިމާލޭ ދާއިރާގެ އަމިއްލަ މެމްބަރު އަހުމަދު އުޝާމް، "މިހާރު" އަށް ވިދާޅުވީ ނިޒާމާ ހިލާފުވެގެން މެމްބަރެއްގެ ނަން އިއްވައިފި ނަމަ އެ މެމްބަރަކު މަޖިލިސްގެ ޖަލްސާ ދޫކުރައްވައި ނުކުމެވަޑައިގެންނަވަން ޖެހޭނެ ކަމަށެވެ. އެ މެމްބަރަކު ނުކުމެވަޑައިގަންނަވަން ދެކޮޅު ހައްދަވާ ނަމަ ރަނގަޅު ގޮތަކީ ކުރީގައި އަމަލު ކުރާގޮތަށް ސެކިއުރިޓީ މެދުވެރިކޮށް ނެރުން ކަމަށް ވެސް އުޝާމް ވިދާޅުވި އެވެ.\nނަމަވެސް އޭނާ ވިދާޅުވި ގޮތުގައި، ރޭ ފެނިވަޑައިގަތީ އިދިކޮޅު މެމްބަރު ޝިޔާމް މަޖިލީހުން ނެރުމަށް ރިޔާސަތުން މަޖިލީހުގެ ރައީސް ނަޝީދު، އެ މަނިކުފާނުގެ ޕާޓީގެ މެމްބަރުންނަށް އެންގެވި ތަނެވެ. އެއީ ސީދާ ހަމަނުޖެހުމަށް ފުރުސަތު ދެއްވުން ކަމަށް އުޝާމް ވިދާޅުވި އެވެ.\n"ރިޔާސަތުން އަމަލު ކުރެއްވި ގޮތުން މަޖިލިސް އެއް މެމްބަރަކު އަނެއް މެމްބަރަކު މާރާމާރީއަށް ފުރުސަތު ލިބިގެން ދިޔައީ. އަޅުގަނޑެއް ގަބޫލެއް ނުކުރަން އެއީ މަޖިލީހުގެ ގަވައިދުގެ ތެރެއިން ހިނގި ކަމެއް ކަމަކަށް. އަދި އެކަން ހިނގަން ޖެހޭނެ ގޮތް ކަމަކަށް ވެސް،" ކުރީގެ ޑެޕިއުޓީ އެޓާނީ ޖެނެރަލް، އުޝާމް ވިދާޅުވި އެވެ.\nއުޝާމް ވިދާޅުވި ގޮތުގައި މެމްބަރުންނަށް އިމްތިޔާޒުތަކެއް ލިބިފައިވީ ނަމަވެސް އެގޮތަށް މާރާމާރީ ހިންގުމުގެ ޖާގައެއް ނެތެވެ. އެހެން ކަމުން އެކަން ބަލައި ޖިނާއީ ތަހުގީގެއް ހިންގަން ޖެހޭ ކަމަށް އޭނާ ވިދާޅުވި އެވެ.\nއިދިކޮޅު މެމްބަރުން ރޭ ވަނީ އެ މައްސަލަ ފުލުސް އޮފީހަށް ވެސް ހުށަހަޅައިފަ އެވެ. މައްސަލަ ބަލާކަމެއް ނުވަތަ ނޫން ކަމެއް އަދިއެއް ނޭނގެ އެވެ. މީގެ ކުރިން ވެސް މަޖިލީހުގެ ތަޅުމުގަ އާއި ކޮމިޓީތަކުގައި މެމްބަރުން މާރާމާރީ ހިންގައި، މަޖިލީހުގެ އިދާރާގެ ތަކެއްޗަށް ގެއްލުން ދީފައި ވެ އެވެ. ފުލުހުން މައްސަލަ ބަލާފައި ވެ އެވެ. އެކަމަކު، އެއިން އެއްވެސް މައްސަލައެއްގައި ފިޔަވަޅު އެޅި ކަމެއް އެނގޭކަށް ނެތެވެ.\n"ރިޔާސަތުން އަމަލު ކުރެއްވި ގޮތުން މަޖިލިސް އެއް މެމްބަރަކު އަނެއް މެމްބަރަކު މާރާމާރީއަށް ފުރުސަތު ލިބިގެން ދިޔައީ. އަޅުގަނޑެއް ގަބޫލެއް ނުކުރަން އެއީ މަޖިލީހުގެ ގަވައިދުގެ ތެރެއިން ހިނގި ކަމެއް ކަމަކަށް. އަދި އެކަން ހިނގަން ޖެހޭނެ ގޮތް ކަމަކަށް ވެސް،" ---އުޝާމް\nމީގެ ކުރިން މަޖިލީހުގެ ޖަލްސާތަކުގައި ނަން އިއްވުމުން ނުކުމެވަޑައިގަތުމަށް ދެކޮޅު ހައްދަވާ މެމްބަރުން ނެރެމުން އައީ މަޖިލީހުގެ ސެކިއުރިޓީ ބަލަހައްޓާ ސިފައިންނެވެ. ނަމަވެސް ނަޝީދުގެ ރިޔާސަތުގައި އެކަން ކުރައްވަނީ ސާޖަންޓް އެޓް އާމްސް އެވެ. ނަމަވެސް މަޖިލިސް ހޫނުވާ ދުވަސްތަކުގައި މަޖިލީހުން މެމްބަރުން ނެރުމަކީ މިދިޔަ ދުވަސްތަކުގެ ތަޖުރިބާ އަށް ބަލާއިރު ފަސޭހަ ކަމެއް ނޫނެވެ. ސާޖަންޓް އެޓް އާމްސް އަށް އެކަން ނުވެގެން މަޖިލީހުގެ މެމްބަރުންނަށް ރިޔާސަތުން އަންގަވައިގެން މެމްބަރުން ނެރޭ ނަމަ މާރާމާރީ އާއި ބޮޑެތި ހަމަނުޖެހުން ހިނގާނެކަން ރޭގެ ޖަލްސާއިން ވަރަށް ސާފުކޮށް ފެނިއްޖެ އެވެ.\n"ރިޔާސަތުން އެހެން މެމްބަރުންނަށް އަންގައިގެން މެމްބަރުން ލައްވައި އެއްވެސް މެމްބަރަކު ތަޅުމުން ބޭރުކުރުމަކީ ހުއްދަކަމެއް ނޫން އެފަދަ އަމަލެއްކުރުމަކީ ކުށެއް،" ---ރީކޯ މޫސަ\nރައްޔިތުންގެ މަޖިލީހުގެ ކުރީގެ ނައިބު ރައީސް، މޫސާ މަނިކު، (ރީކޯ) ވިދާޅުވީ، މެމްބަރެއްގެ ނަން އިއްވުމުން ޖަލްސާ ދޫކުރައްވައި ނުކުމެވަޑައިގަތުމަށް ދެކޮޅު ހައްދަވާ ނަމަ އެ މެމްބަރަކު ނެރެން ޖެހޭނީ ޖަލްސާ މެދުކަނޑައިލުމަށް ފަހު ސެކިއުރިޓީން މެދުވެރިކޮށެވެ.\n"ރިޔާސަތުން އެހެން މެމްބަރުންނަށް އަންގައިގެން މެމްބަރުން ލައްވައި އެއްވެސް މެމްބަރަކު ތަޅުމުން ބޭރުކުރުމަކީ ހުއްދަކަމެއް ނޫން އެފަދަ އަމަލެއްކުރުމަކީ ކުށެއް،" މޫސަގެ ޓްވީޓެއްގައި ވިދާޅުވި އެވެ.\nމަޖިލީހުގެ ތަޅުމުގައި ރޭ ހިނގި ހަމަނުޖެހުންތަކުގެ މައްސަލަ އިންޓަޕާލަމެންޓްރީ ޔޫނިއަން (އައިޕީޔޫ) އަށާއި އދ. އަށް ވެސް ހުށަހަޅަން އިދިކޮޅުން ވަނީ ނިންމައިފަ އެވެ.\nއެމްޑީޕީ އަކީ މަޖިލިސް ތަޅުމަށް ސިފައިން ވައްދައިގެން މެމްބަރުން ތަޅުމުން ނެރުމާ ދެކޮޅަށް ކުރިން ވަކާލާތުކުރި ޕާޓީއެކެވެ. އެހެން މެމްބަރުން މެދުވެރިކޮށް، މިހާ ބޮޑަށް މި ފަހަރު ރިޔާސަތުން އަމަލުކުރެއްވީ އެހެންވެ ކަމަށް ވެސް ވެދާނެ އެވެ. އެކަމަކު، މި ގޮތަށް ކޮންމެ ފަހަރަކު އެހެން މެމްބަރުން މެދުވެރިކޮށް، ރިޔާސަތުން ނަން އިއްވާ މެމްބަރު މަޖިލީހުން ގަދަކަމުން ނެރެން އުޅުއްވާ ނަމަ މި އަށް ވުރެ ބޮޑެތި ހަމަނުޖެހުން ހިންގައި ބޮޑެތި އަނިޔާތަކެއް ވެސް ވުމަކީ ދުރު ކަމެއް ނޫނެވެ.\nމަޖިލީހުގެ ގަވައިދުގައި އޮންނަނީ ރިޔާސަތުން ނަން އިއްވާ މެމްބަރުން ޖަލްސާ ދޫކުރައްވައި ވަޑައިގަތުން ކަމަށް ވިޔަސް އެގޮތަށް އަމަލު ނުކުރައްވާ ފަހަރު މަދެއް ނޫނެވެ. އެހެންވެ، އެ ހާލަތާ ވެސް ވިސްނުންތެރިކަމާ އެކު ކުރިމަތިލާންޖެހެ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ހަމަނުޖެހުން ރައްޔިތުންގެ މަޖިލިސް އިދިކޮޅު ފަރާތްތައް ޕީޕީއެމް މެމްބަރު އަހުމަދު ޝިޔާމް (ނައިފަރު)


Kuru vaahaka: Aharenge hiy Pakistan in - AO News\nކުރުވާހަކަ: އަހަރެންގެ ހިތް ޕާކިސްތާނުން!\nލިޔުނީ: އަޝްހުރު( ޢަލީ ޝަހީމް / ރަބީޢު/ރ އަލިފުށި )\nއެއީ ޖެނުއަރީމަހުގެ 14 ވަނަ ދުވަހެވެ. ގަޑިން 6:30 ވަނީއެވެ. އަހަރެން ތައްޔާރުވީ ސްކޫލަށް ދާށެވެ. އަހަރުގެ ފުރަތަމަ ދުވަސްކަމުން ޓައިމްޓޭބަލެއް ނޭނގެއެވެ. އެހެންކަމުން ދަބަހަށްލީ ވަރަށް މަދުފޮތްކޮޅެކެވެ. އަހަންނަކީ ގްރޭޑް9ން 10 ކަށް ބަދަލުވި ދަރިވަރަކީމެވެ.\nއެސެމްބްލީ ގަޑި ފެށުމާއެކު އަހަރެންގެ ކުލާސްކުދިންނާއެކު ސަފުގައި އެސެމްބްލީ ސަރަޙައްދަށް ދިޔައީމެވެ. އެސެމްބްލީ ނިމުމުން ކުލާހަށް ވަނީމެވެ. ފުރަތަމަ ދުވަސްވުމުން ބައެއްކުދިން ތިބީ ވަރަށް މަޑުންނެވެ. އިރުކޮޅަކުން އަހަރެންގެ ދެލޯ ބޮޑުވެގެން ދިޔައެވެ. އަހަރެންގެ ކުލާހަށް އައި މިސްގެ ރީތިކަމުންނެވެ. އަހަންނަށް ބޭއިޚްތިޔާރުގައި ” ހެލޯ މިސް ” އޭ ބުނެލެވުނެވެ. މިސް ހިނިތުންވެލުމަށްފަހު ” ގުޑް މޯނިންގ ” ބުނެލިއެވެ. މިސް ހާދަރީއްޗެވެ. ދޮނެވެ. އޮމާނެވެ. ރަތްދެތުންފަތެވެ. ހެޔޮވަރުގެ އިސްކޮޅެކެވެ. ބަނިޔާދަން ހަށިގަނޑެކެވެ. ހުދުރާޅުފޮނު ދަތްޕިލައެވެ. ދޮންބަށި ކުލައިގެ ކޯތާފަތާ ކަޅުފޮައިރޭގެ އިސްތަށިގަނޑެވެ. ޝާއިރަކުފަދައިން މަޑަމަޑުން އަހަންނަށް ކިޔެމުން ދިޔައެވެ. އިރުކޮޅަކުން މިސްތަޢާރަފުވާން ފެއްޓިއެވެ. ” މައިނޭމް އިޒް ޝާލީ ” އައި އެމް ފުރޮމް ޕާކިސްތާނު ” އައިވިލް ޓީޗް ޔޫ އިނގްލިޝް” އަހަންނަށް ތަންކޮޅެއް ބާރަށް ހީގަނގެނެވުނެވެ. އަހަރެން ހީކުރީ މިސްއަކީ ދިވެއްސެއް ކަމަށެވެ. ” ވީ ކީއްތޯ މިސް ސުވާލުކުރިއެވެ. އަހަރެން ވަކިކަމެއްް ނުވޭ ބުނީމެވެ.\nއެދުވަހު ސްކޫލުން ގެއަށް އައީ އަންނަހިތަކުންނޫނެވެ. ވާގޮތެއް ޚުދު އަހަންނަކަށްވެސް ނޭނގެއެވެ. ނިދަން ސަރުމަތީގައި( އެނދު/ތަންމަތި ) އޮތްއިރުވެސް އަހަންނަށް ޚިޔާލުކުރެވެނީ ޝާލީމިސްއާ ދޭތެރޭގައެވެ. އަނެއްދުވަހު ހެނދުނު އަހަރެން ސުކޫލަށް ދިޔައީ ފިނިފެންމަލެއް ހިފައިގެނެވެ. އަހަރެން މިސްއަތަށް އެމާދިންއިރު މިސްހުރީ ވަރަށް ހެވިފައެވެ. ” ތޭންކްސް ނާމީ ” އަހަރެންގެ ނަން ފުރަތަމަ ފަހަރަށް މިސްކިޔާލިއެވެ. އަހަރެން އުފަލުން ވަރެއް ނެތެވެ. އާހުގައި އުދުހެވޭހެންވެސް ހީވިއެވެ. އަހަރެން ހިތައް އެރިއެވެ. އަހަންނަށް މިވަނީ ކީއްބާއެވެ. މިސްއާ ދޭތެރޭ އަހަންނަށް ވިސްނެނީ ކީއްވެބާއެވެ.\nއެގޮތުގައި ދުވަސަތައް ވޭތުވަމުން ދިޔައެވެ. ޝާލީ މިސްއާއި ގާތްގުޅުމެއް އުފެއްދޭތޯ އަހަރެން ދިޔައީ ބަލަމުންނެވެ. މަކަރުހެދުމާއި ސްކޫލަށް ދާހިތްނުވާތީ ތަފާތު ޢުޒުރުތަކުން ބަރާވެ ބާރިޖެހިފައިވާ އަހަރެންގެ ހިތް މިހާރު އަބަދުވެސް އެދެނީ ސްކޫލަށް ދިއުމަށެވެ. ރެޔާ ދުވާލުއެވެ. ހެދުނާ ހަވީރެވެ.އަދިި ކޮންމެ ދުވަހަކުވެސް މިސްއަށް ޚާއްޞަ ފިނިފެންމަލެއް ގެންދަމެވެ.\nއެއްދުވަހު ޝާލީމިސް ވާރކްޝީޓްތަކެއް ބަހަމުން އައިސް އަހަންނާ އަރާ ހަމަވާން އުޅެނިިކޮށް ނޭނގޭކަމަށް ހަދާލާފައި އަނެއްފަރާތަށް މޫނު އަނބުރާލީމެވެ. މިސްއައިސް އަހަންނަށް ގޮވާލިއެވެ. އަހަރެން ސިއްސައިގެން ދާކަމަށް ހަދާފައި އެނބުރި ބަލައިލީމެވެ. އަދި މިސްގެ އަތުގައި އޮތް ސްޓެޕްލާގައި އަހަރެންގެ ބޯޖެއްސީމެވެ. ” އޯ ސޮރީ ” ޝާލީމިސް ހުރީ ކަންބޮޑުވެފައެވެ. އަދި ބޭއިޚްތިޔާރުގައި އަހަރެންގެ ނިތުގައި ފިރުމާލިއެވެ. އަހަންނަށް ވީގޮތް ބުނެދޭނެ ގޮތެއް ނުވިސްނުނެވެ. ހަނދާން ހުންނަންފެށީއްސުރެން ދުވަހަކުވެސް އެހާ އުފަލެއް ނުވެއެވެ. ފިލްމުތައް ނިމޭއިރު ބަތަލާ އާއި ބަތަލުގެ ޢަމަލުތައް ހުންނަގޮތް އަހަރެން ބަލަމެވެ. އަހަންނަށް އިޙުސާސްކުރެވުނީ އެފަދަ ގޮތެކެވެ. އެދުވަހު ވާކްޝީޓް ނިންމާފައި ތިރީގައި އަހަރެން ލިޔުނީމެވެ. ” އައި އެމް ފުރޮމް މޯލްޑިވްސް ، ބަޓް މައި ހާރޓް އިޒް އިން ޕާކިސްތާން ” އަނެއް ދުވަހު ޝާލީމިސް އެކަމާބެހޭގޮތުން އަހަންނާ ސުވާލުކުރިއެވެ. ” އަޅުގަނޑު ވަރަށް ދާހިއްވޭ ޕާކިސްތާނަށް ” ޖަވާބުގައި އަހަރެން ބުނީމެވެ. އެދުވަހު ޝާލީމިސް އަބަދުހެން ބެލީ އަހަންނަށެވެ. އަހަންނަކީ ކުލާހުގެ އެހެންކުދިންނާ އަޅާބަލާއިރު އިސްކޮޅުން ވަރަށްދިގު އަދި ފޯދެމުން އަންނަ ޖާފާނު ރުކެންހެން ވަރުގަދަކޮށް ހުރި ފިރިހެންވަންތަ ހަށިގަނޑެއްގެ ކުއްޖަކީމެވެ. އަންހެން ކުދިން އަޅައިގަންނަ ކަހަލަ ވަރަށްގިނަ ސިފަތަކެއް އަހަންނަށް ލިބިފައި ވެއެވެ. މަތީގްރޭޑް ތަކުގެ އަންހެންކުދިން ފޮނުވާ ސިޓީތަކުން އަހަންނަށް ވަރަށް ރަނގަޅަށް އެކަން އެނގެއެވެ.\n2 މަސްފަހެވެ. މާރޗްމަހެއްގެ 21 ވަނަ ދުވަހެވެ. އަހަރެން އެދުވަހު މިސްއަށް ގެންގޮސްދިނީ 43 ވަނަ ފިނިފެންމަލެވެ. އެދުވަހު މިސްގާތު އަހަރެން އެވާހަކަ ބުނީމެވެ. އެދުވަހު ކުލާސްނިމިގެން މަޑުކުރަން މިސްބުންޏެވެ. އަދި ކުލާސްނިމިގެން އަހަރެން ސުޕަވައިޒަރުގާތަށް ގެންދިޔައެވެ. އަދި އަހަރެން މިސްއާ އަޅައިގަނެގެން އުޅޭވާހަކަަޔާ ފިނިފެންމާ ގެނެސްދޭ ވާހަކަވެސް ބުންޏެވެ. އަދި އަހަރެން ދީފައިހުރި ހުރިހާ މަލެއް ކޮތަޅަކުންނަގާ ސުޕަވައިޒަރުގެ މޭޒުމަތީގައި ބެހެއްޓިއެވެ. އަހަރެންގެ މަންމަ ގެނެސް ކަންތައްވީގޮތް ސުޕަވައިޒަރު ކިޔައި ދިނެވެ. އަހަރެންގެ މަންމަ ފެށީ ރޯށެވެ. އަހަރެންވީ އުފަލެވެ. މިސްގެ ދުލުން އަހަރެން މިސްއާ އަޅައިގަނެގެން އުޅޭވާހަކަ ބުނީމައެވެ. އުފާވީ ހަޤިގީ ސަބަބެއް ޚުދު އަހަންނަކަށްވެސް ނޭނގެއެވެ.\nފުރަތަމަޓާރމްގެ ޓެސްޓް ދުވަސްވަރެވެ. މެއިމަހެއްގެ9ވަނަ ދުވަހެވެ. އިނގިރޭސި ޓެސްޓް އޮތްދުވަހެވެ. ސުވާލު ކަރުދާހުގައި އެކުވެރިއަކަށް ލިޔާނެ ސިޓީއެއް ލިޔަން އޮތެވެ. އަހަރެން ޓެސްޓް ޕޭޕަރުގައި ލިޔުނީ ހަމައެކަނި އެސިޓީއެވެ. މިލިޔެލަނީ ޓެސްޓް ޕޭޕަރުގައި އަހަރެން ލިޔުނު ސިޓީގެ ދިވެހި ތަރުޖަމާއެވެ.\n” އެންމެ އެކުވެރިއަށްވުރެވެސް ގާތް ޝާލީމިސްއަށް\nއަހަރެންގެ ހިތުގެ ޖަހާވިންދުން ހެޔޮދުޢާ ސަލާމް\nއިންސާނުންގެ މޭގައި ހިތެއްވާކަމަށް މީހުން ބުނޭ، އަދި އެހިތް ވަކި ކަންތައްތަކެއް ކުރުމަށް ބޭނުންވާކަމަށްވެސް މީހުން ބުނޭ، އެހިތަކީ މަޑުފުށްކޮޅަކަށް ވީފަދައިން ހަރުހިލައަށްވެސްވޭ މީހުން ބުނާތީ އަހަން، އިންސާނާގެ ހިތުގެ މައްޗަށް ބާރުނުފޯރުވޭ ހަމައެކަނި އެއްޗަކީ މިހާތަނަށް ދުނިޔޭގެ އެއްވެސް މީހަކު ހަނގުރާމަކޮށް އޭގެ ޙައްލު ހޯދިފައިނުވާ ދެ އަކުރުގެ ” ލޯބި ” ކަމުގައި މީހުން ބުނާތީ އަހަން، ލޯބި އެއީ ކޯއްޗެއްކަމަށް ޚުދު އަހަންނަކަށްވެސް ނޭނގެ،\nމިސްއަށް އެނގޭތަ، އަހަރެން އެންމެ ކިޔަވާހިތްވަނީ އިނގިރޭސި، ކީއްވެގެންކަން އެނގޭތަ، މިސްއަންނާތީވެ، އެނގޭތަ އެއީ ކީއްވެގެންކަން ، މިސްރީތިކަމުން، އެނގޭތަ މިސްރީތިވީ ކީއްވެގެންކަން، އެއީ އަހަރެން ބޭނުންވާ ހުރިހާ ސިފަތަކެއް ހުރީމަ، މިސްއަށް އެނގޭތަ ފެބުރުއަރީ 22 ވަނަ ދުވަހު މިސްއަޅުގަނޑަށް ވާރކްޝީޓް ދިންއިރު މިސްގެ އަތް ޖެހުނުތަން އަދިވެސް މިއޮތީ މަލަން އަޅާފަ، އެތަނުގައި ތިނޯސްތުނޑެއް ޖައްސާލާކަށްވެސް އަހަރެން ބޭނުމެއް ނޫން، މިސް މިސްހާދަ ރީއްޗޭ، ﷲ ގެ ޤުދުރަތްތެރިކަމަކީ ހާދަފުރިހަމަ ކަމެކޭ، މިސްއަށް އެނގޭތަ، މިސް އަބަދުވެސް ތުންފަތުގައި ޖައްސަނީ އަޅުގަނޑަށް އެންމެރީތި ކުލަ، ރަތްކުލަ، އެނގޭތަ، އަޅުގަނޑަށް ރަތްކުލަ ރީތީ ކީއްވެގެންކަން، އެއީ މިސްގެވެސް ފޭވަރިޓް ކުލައަށްވީމަ،\nމިސް އަޅުގަނޑު ދެން ކިހިނެއް ހަދާނީ،،، އަޅުގަނޑަށް މިވަނީ ކީއްތަ، އަޅުގަނޑު ވަރަށް ވިސްނައިފިން، އަޅުގަނޑަށް މިސްދެކެ ލޯބިވެވުނީ ކަންނޭނގެ،،،،، ހަމަގައިމުވެސް މިސްއާނުލާ އަޅުގަނޑަށް އުޅެން ވަރަށް އުނދަނގޫވާނެ، އަޅުގަނޑަށް އެނގޭ މިސްއާ އަޅުގަނޑާ ދެމެދު9އަހަރުގެ ތަފާތެއް ހުރިކަން، މިސް އަޅުގަނޑު ކިޔަވާ ނިމެންދެން އިންތިޒާރުކުރޭ، ޕްލީޒް، ޕްލީޒް،،، ” މިސްދެކެ ލޯބިވާ ނާމީ ”\nޖެހިގެން އައި ދުވަހު އަހަރެންގެ މަންމައާއެކު ސްކޫލަށް ހާޟިރުކުރެވުނެވެ. އަހަރެން އިނީ ވަރަށް ހަމަޖެހިފައެވެ. މައްސަލަ ބަލަމުން ދާއިރުވެސް މިސް އަހަރެންގެ ގާތުގައި ހުންނާނެކަމީ އެއްވެސް ޝައްކެއް އޮތްކަމެއް ނޫނެވެ. އަހަރެންގެ ޔަޤީންކަން ހަމަ ޔަގީންވިއެވެ. މައްސަލައަކީ ދަރިވަރަކު އެފަދަ ސިޓީއެއް ލިޔުނީމައެވެ. އަހަންނާ ސުވާލުކުރެވުނެވެ. ޖަވާބުދޭންވެގެން އިސްއުފުލާލީމެވެ. ކުރިމަތީގައި ސްކޫލްގެ ޕްރިންސިޕަލާއި، މެނޭޖްމަންޓްގެ ބޭފުޅުންނާއި ސްކޫލް ބޯޑްގެ މެމްބަރުންނާއި ޕީ.ޓީއޭގެ މެމްބަރުން ތިއްބެވެ. ޝާލީމިސް އިނީ އަހަންނާ ޖެހިގެން ހުރި ގޮނޑީގައެވެ. އަހަރެން ސުވާލުގެ ޖަވާބު ދިނީމެވެ. ޓެސްޓް ޕޭޕަރުގައި އަޅުގަނޑު ލިޔުނު އެއްޗެއް ނުލިޔާ އެއްޗަކަށް ނުވާނެ، އަޅުގަނޑު ލިޔުނީ އަޅުގަނޑުގެ ހިތުގެ ޙާލަތު، ކުށަކަށް ވިޔަސް ފާފައަކަށް ވިޔަސް އެކަން އެގޮތަށް ވެނިމިއްޖެ، އަޅުގަނޑު ހަމަގައިމުވެސް ޣައިރު ޤާނޫނީ ޢަމަލެއް ނުކުރަން، އަދި މިސްއަކަށް އުނދަގުލެއްވެސް ނުކުރަން، އަޅުގަނޑަށް މިސްދެކެ ލޯބިވެވުނީ، އިންތިހާއަށް ލޯބިވެވުނީ، ފުރަތަމަދުވަހުން ފެށިގެން ލޯބިވެވުނީ، އަޅުގަނޑު ސްކޫލް ދަރިވަރުންގެ އާންމު ޤަވާޢިދުވެސް ވަރަށް ރަނގަޅަށްކީން، އެޤަވާޢިދަކު ދަރިވަރަކަށް ޓީޗަރެއްދެކެ ލޯބިނުވެވޭނެކަމަކަށް ލިޔެފައެއް ނެތް، އަދި ދަރިވަރުންނަށް ލޯބީވެވޭނެ މީހުންނެއްވެސް ލިޔެފައެއްނެތް،އަދި ދަރިވަރުންނަށް ލޯބިނުވެވޭނެޔޭވެސް ލިޔެފައެއް ނެތް، މިސްއަކީ އަންހެނެއް، އަހަންނަކީ ބާލިޣުވެފައިވާ ފިރިހެނެއް، އެއީ މުސްލިމެއް، އަޅުގަނޑަކީވެސް މުސްލިމެއް، އަޅުގަނޑަށް މިސްދެކެ ލޯބިނުވެވޭނެ އެއްވެސް ގޮތެއްނެއް، އަހަރެންގެ މިއަޖައިބު އަންތަރީސްކުރުވަނިވި ފޮތިފޮތި ލަފުޒުތައް އަޑުއިވުމުން އެންމެންވެސްތިބީ ހައިރާންވެފައެވެ. ބުނާނެ އެއްޗެއް ނޭނގި ތަލިން ކުޅުހިކިފައެވެ.\n” ޔޭސް މިސް ޝާލީ ވަޓްޔޫ ތިންކް އޮފް ދިސް ބޯއީ؟ ޕްރިންސިޕަލް ސުވާލުކުރެއްވިއެވެ. ޝާލީމިސްގެ ޖަވާބުތައް ވަރަށް ފުރިހަމައެވެ. އޭ އިން ޒެޑަށް ކަންތައްތައްވީގޮތް ކިޔައިދިނެވެ. އަހަރެން ކަޅިޖަހާނުލައި މިސްއާ ދިމާއަށް ބަލަހައްޓައިގެން އިނީމެވެ. މިސްގެ ވާހަކަދެއްކުމުގައި އެހެންޏާ ނުހުންނަ ގޮތްތަކެއް ހުރިކަން އަހަންނަށް ފާހަގަކުރެވުނެވެ. އާގަތުމެވެ. ހިތްބިރުގަތުމެވެ. ނުތަނަވަސްވުމެވެ. މިސްގެ ވާހަކަ ނިމުމުން އަހަންނަށް ތަރުޙީބުގެ ނަޒަރަކުން އަތްޖަހާލީމެވެ. މިސްގެ ވާހަކާގައި އަހަރެންގެ ނަން 17 ފަހަރު ބޭނުންކުރިއެވެ. ގިނަބަޔަކު ނިންމީ އަހަންނަކީ އަދަބުކުޑަކުއްޖެއްގެ ގޮތުގައެވެ. އަޅެ އަހަރެން އަދަބު ކުޑަހެއްޔެވެ. އަހަރެންގެ ލޯބި ކިހާ ތެދުވެރި ހެއްޔެވެ؟ އަހަރެމެން ދެމީހުންގެ ކިބާގައި އެކަކު އަނެކަކުދެކެ ލޯބިވުން ހައްޤު ސިފަތަކެއް އެބަހުއްޓެވެ. ދެމީހުންވެސް ކިޔައިދިނީ ހަގީގަތެވެ. އެކަކުވެސް ދޮގެއް ނުހަދައެވެ. ބައްދަލުވުން ނިންމާލީ އަހަރެންލައްވާ ވަރުގަދަ މުޢާހަދާއެއްގައި ސޮއިކުރުމަށް ފަހުގައެވެ. ސޮއިކުރުމުގެ ކުރިން އަހަރެން ބުނީމެވެ. ސޮއިކުރެވިދާނެއެވެ. އެކަމަކު މިހިތުގައި މިސް އަށް ލޯތްބެއް ބަދަލެއް ނުވާނެއެވެ.\nއަހަރުގެ ފަހުދުވަސްކޮޅެވެ. އޮކްޓޫބަރުމަހުގެ5ވަނަ ދުވަހެވެ. ގިނަދަރިވަރުން އިންތިޒާރުކުރާ ދުވަހެކެވެ. މުދައްރިސުންގެ ދުވަހެވެ. އެދުވަސް އަހަންނަށް ވަރަށްޚާއްޞަވިއެވެ. އެދުވަހު އަހަރެން މިސްއަށް ވަރަށްގިނަ އެއްޗެހި ދިނީމެވެ. އަހަރެންގެ އަތުގައިވާ އެންމެ އަގުބޮޑު އަމާނާތް މިސްއާ ޙަވާލުކުރީމެވެ. ހުދުގަނޑެއްގައި ހިތެއްކުރަހާ ރަތްކުލަޖައްސާ އަހަރެމެން ދެމީހުންގެ ނަން ލިޔެފައި މިސްއަށް ދިނީމެވެ. އަދި އިތުރު ހަދިޔާއެއްވެސް ދިނީމެވެ. އަހަންނަށް ލިބިފައިވާ ކުރެހުމުގެ ހުނަރު ބޭނުންކޮށްގެން އަހަރެން އަމިއްލައަށް ފަރުމާކޮށްފައިވާ އަހަންނާ މިސްގެ ކައިވެނީގެ ދަޢުވަތު ކާޑެވެ. ކާޑު ބަލާލުމަށްފަހު މިސްގެ ދެލޯ ބޮޑުވެގެން ދިޔައެވެ. އެހާހިސާބުން ކަންތައް ވަރަށް ގޯސްވެގެން ދިޔައެވެ. ވަގުތުން އަހަރެން ސްކޫލު އޮފީހަށް ދާންޖެހުނެވެ. އެދުވަހުން ފެށިގެން އަހަންނަށް ސްކޫލަށް އައުމުގެ ފުރުޞަތު ގެއްލުނުވެ. ތަޢުލީމީ ޙަޔާތަށް އަލްވަދާޢުކިޔައި އުނގެނުމުގައި ސިއްކަޖަހަން ޖެހުނެވެ.\nނަމަވެސް އެދުވަހު އަހަރެން ވަރަށް އުފާވިއެވެ. އެއީ ދެން އަހަންނަށް މިސްދެކެ ލޯބިވުމަށް ހުރަސްއެޅޭނެ އެއްވެސް ޤާނޫނެއް ޤަވާޢިދެއް ނޯންނާނެތީއެވެ. މިހާރު އަހަންނަކީ ފުރާވަރުގެ ކުއްޖެކެވެ. ހޯމްވޯކް ހަދާކަށް ފަތިހުތެދުވެ ސްކޫލަށް ދާކަށް ނުޖެހެއެވެ. އަހަރެން ނިންމީ ލާރިލިބޭނެ މަސައްކަތެއް ކުރުމަށެވެ. ރައްޓެހިންނާއި އާއިލާ މީހުންގެ ނުރުހުމުގައި އަހަރެން ރިސޯޓަކަށް ދިޔައީމެވެ. އަހަންނަކީ ޢުމުރުން ހަގު ކުއްޖެއް ނަމަވެސް އިސްކޮޅާ ރޫފަ އަދި ތަޢުލީމު އެކަމާ އަރާރުންވާ ކުއްޖެކެވެ. އަހަންނަކީ މުރާލި ހީވާގި މަސައްކަތްތެރިއެއްކަން ރިސޯޓްގެ މެނޭޖަ ފާހަގަކުރައްވާ އަހަންނަށް ރަނގަޅު ވަޒީފާއެއް ދިނެވެ. މުސާރަވެސް ވަރަށް ރަނގަޅެވެ. ދުވާލަކަށް އިރުއަރާ އޮށްސޭނީ އަހަރެން މަސައްކަތުގައި އަވަދިނެތި އުޅެނިކޮށެވެ. ނަމަވެސް މަސައްކަތުގެ ކޮންމެ ވިންދެއްގައި ޖަހަނީ ޝާލީމިސްގެ ހަނދާންތަކެވެ. ނަމަވެސް އެކަމަށް އަހަރެން ކެތްކުރީމެވެ.\nކޮންމެ ރެއަކު ނިދަން އޮށޯތުމަށްފަހު އަހަރެންގެ މަންމައަށް ގުޅާލަމެވެ. މަންމަ ވަރަށް ނުރުހިހުރެ އަހަންނާ ވާހަކަދައްކައެވެ. ނަމަވެސް އަހަރެން އެކަމާ ދެރައެއް ނުވެއެވެ. ކޮންމެ މަހަކު މަންމައަށް ހަތަރުހާސް ރުފިޔާ ފޮނުވަމަވެ. މަންމަގެ ފޯނަށްފަހު މިސްއަށް ގުޅަމެވެ. އެއްފަހަރަކު ދެފަހަރަކު ނޫނެވެ. ބައެއްރޭރޭ ސަތޭކަ ފަހަރުވެސް ގުޅެއެވެ. ނަމަވެސް އެއްވެސް ޖަވާބެއް ނުދެއެވެ. ނިދަން އޮށޯންނަނީ ލޯބީގެ ރީތި ޢިބާރާތްތަކަކުން ގުޑް ނައިޓް ކިޔާފައެވެ. ރަށަށް ދިއުމުގެ ކުރިން މާލެގޮސް އެކައުންޓް ޗެކްކޮށްލީމެވެ. ފަސްލައްކަ ހަހާސް ރުފިޔާ ހުއްޓެވެ. އަހަރެން އުފާކުރީމެވެ. އަހަރެން ކެތްތެރިކަމުންނެވެ. އަހަންނަކީ ދުވަހަކުވެސް ދުންފަތުގެ އިސްތިޢުމާލުކުރި ކުއްޖެއްނޫނެވެ.\nރަށަށް އައިސް އަހަރެން އަހަރެންގެ ގެ ހަދަން ފެށީމެވެ.2ބުރިއަށެވެ. ގޭގެ މަސައްކަތް ބަޔަކާ ޙަވާލުކޮށް ފަނަވަރަކަށް ދުވަހު ރަށުގައި މަޑުކޮށްލުމަށްފަހު އެނބުރި ރިސޯޓަށް ދިޔައީމެވެ. އެއްއަހަރު ދުވަހު ރިސޯޓްގައި އުޅެފައި އައިއިރު އަހަރެންގެ ގެވަނީ ގަނޑުވަރެއް ފަދައިން ޖަރީކުރެވިފައެވެ. މިހާރު މަންމަހުންނަނީ ވަރަށް ހިތްހަމަޖެހިފައެވެ. މިހާރު މަންމަ އަބަދުވެސް ދައްކަނީ އަހަރެން މީހަކާ އިންނަ ވާހަކައެވެ. އަހަރެންގެ ޖަވާބު ދެމެވެ. ޝާލީމިސްދެކެ ލޯބިވީމެވެ. އެލޯބި ހޯދަން އަހަރެން މަސައްކަތް ކުރާނަމެވެ. އެކައުންޓުގައި ފުދޭވަރެއްގެ ގިނަ ފައިސާ ހުރުމާއެކު ދެން އަހަރެން ޤަޞްދުކުރީ އަހަރެންގެ މަންޒިލަށް ވާޞިލްވެވޭތޯއެވެ. ޝާލީމިސްގެ އެޑްރެސް ކުރިންވެސް ލިބިފައިވާތީ އަހަރެން ޕާކިސްތާނަށް ދާން ފުރީމެވެ. އަހަރެންގެ ދަތުރު ވަރަށް ފައްކަލެވެ. ނިޔާމައެވެ. ހިތްގައިމެވެ.މާމުއިހާ ފޮންޏެވެ. އެއްވެސް އުނދަގުލެއްނެތި ޝާލީމިސްގެ ގެއާ ހިސާބަށް އަހަންނަށް ދެވުނެވެ.\nދޮރުގައި ޓަކި ޖަހާލީމެވެ. އަހަރެންހުރީ ދުރޮހުޅުވޭނެ އިރަކަށް އިންތިޒާރުގައެވެ. ދޮރުހުޅުވިއްޖެއެވެ. ކުރިމަތީގައި އެހުރީއެވެ. ދެވަނަމީހެއްނޫނެވެ. އަހަރެންގެ ޝާލީމިސްއެވެ. މިހާރުނަމަ އަހަރެންގެ ޝާލީއެވެ. ޝާލީ ޙައިރާންކަމާއެކު އަހަންނަށް ބަލަންހުއްޓެވެ. އެކަމަކު އަހަރެން ޙައިރާނެއް ނުވެއެވެ. މިވޭތުވެ ދިޔަ ހަތަރުފަސް އަހަރުގެ ތެރޭގައި އަހަންނަށް އައިސްފައިވާ ބަދަލުތައް ޚުދު އަހަންނަށްވެސް ޤަބޫލުކުރަން ދައްޗެވެ. ހެދިހުރި އިސްކޮޅާ ރޫފައެވެ. ބާމަތިފުޅާވެފައި ކަޅިރަވަ ތޫނެވެ. ފަންއިސްތަށިގަނޑާ މުލައްދަނޑީގެ ބާރެވެ. އަންހެންކުދިން ހިތަދަމައިގަންނަ ހިތްފަސޭހަ މޭމައްޗެވެ. އެތައް ލޭތަކެއް އޮހަރާފަދަ ދެތުންފަތެވެ. އަނބިފުރާވަރުގެ އަންހެންކުދިން މަށަށް މަށަށް ކިޔާ ފަދަ ފިރިހެނަކަށް އަހަރެންގެ ސޫރަ ހެއްދެވި ރަސްކަލާނގެއަށް ހާސްފަށުން ޝުކުރު ހުއްޓެވެ. ކަރުގައި އެއްޗެއް ތާށިވެގެން ހިންދިރުވާލަން ނުކެރިފައިހުރި މީހެއްހެން ޝާލީ އަހަންނާ ދިމާއަށް ބަލަން ހުއްޓެވެ. ” ހައި މިސް ޝާލީ ” ހައު ،އައި އޭމް ފައިން، ވަޓް އެބައުޓް ޔޫ މައި ހަނީ،،،،،! ޝާލީގެ އަނގަ ހުޅުވިއްޖެއެވެ. އެރީތި ތުންފަތް ޙަރަކާތް ކުރަން ފެށިއެވެ. ނާ…. ނާ،،،، ނާމީ ” ޔޭސް އައި އެމް ނާމީ ޔޫ އާސް ނާމީ،،، ޝާލީމިސް ހުރީ ހަދާނެ ގޮތް ބޮޑުވެފައެވެ. އިރުގަނޑެއް ފާއިތުވެއްޖެއެވެ. ދެމީހުންކުރެ އެކަކުވެސް ވާހަކައެއް ނުދައްކައެވެ. އިރުކޮޅަކުން ޝާލީމިސް ރޯންފެށިއެވެ. އަހަރެން ވަރަށް ދެރަވިއެވެ. އަދި އަހަރެންގެ ޖީބުން ރަތްކުލައިގެ ރުމާލެއް ނަގާ ޝާލީގެ ލޮލުން ނިރާލަމުން ދިޔަ މުތީތައް ފޮހެދޭން ފެށީމެވެ.\nޝާލީ އަހަރެން ގޭތެރެއަށް ވަނުމަށް ބުންޏެވެ. އެދަޢުވަތު އަހަރެން ބަލައިގަތީ އުފަލުންނެވެ. ވާންއުޅޭ އަނބިމީހާގެ ގެއަށް ވަދެވޭތީއެވެ. މައިދާތައާއި ބަފާކަލޭ ފެންނާނެތީއެވެ. ކަންތައްވެގެންދިޔައީ އަހަރެން ހީކުރިގޮތާ މުޅިން ޚިލާފަށެވެ. ޝާލީއުޅެނީ އެކަންޏެވެ. މަންމައާއި ބައްޕަ ދުނިޔެއަކު ނެތެވެ. އެއްބަނޑު ތިމާގެ މީހެއްނެތްތާނގައި ފިރިއަކުވެސް ނެތެވެ. ޝަލީގެ ދިރިއުޅުމުގެ ފަލްސަފާއާއި ފަސާނާތައް އަހަރެން އަޑުއެހީމެވެ. އަދި ވޭތުވެދިޔަ އަހަރުތަކުގައި އަހަރެން ކަންތައްތައްކުރިގޮތްވެސް ކިޔައިދިނީމެވެ. އެހިސާބުން ނަފުރަތުގެ އަލިފާން ނިވި ރުހުމުގެ ވައިރޯޅިތައް ޖެހެންފެށިއެވެ. ޚަރީފުމޫސުމުގެ ހޫނުކަން އުފާވެރި ރަބީޢުމޫސުމުގެ ފިނިކަމަށް ބަދަލުވެއްޖެއެވެ. އަހަންނާ ޝާލީ ގުޅިއްޖެއެވެ. މަހާ އޮޑިޔާ ވެއްޖެއެވެ. އަހަރެން ކީހާޅެން ފަރިއްސަކަށް ނުވިއެވެ.\nއަހަރެމެން ދެމީހުން ޒަވާޖީ ޙަޔާތުގެ ގޮށް ޖަހާލީމެވެ. ކުރެވުނު ބުރަމަސައްކަތުގެ ފޮނިކާމީޔާބީގެ އުފާ ފާޅުކުރަމުންނެވެ. ޕާކިސްތާނުގައި އަހަރެން ކިޔެވީމެވެ. ޝާލީގެ އެހީތެރިކަމާއެކުގައެވެ. ފަސްއަހަރު ދުވަހު މެނޭޖްމަންޓުގެ ދާއިރާއިން ކިޔަވައި މާސްޓަރ ޑިގްރީ ނެގުމަށްފަހު އެނބުރި އަހަރެން ޝާލީ ގޮވައިގެން އަހަރެންގެ އުފަން ފަސްގަނޑަށް އައީ ލޯބި ލޯބި ޝާލީއެއްވެސް ގޮވައިގެނެވެ. ރަށުގެ ގިނަ ބަޔަކު އަހަންނާ އިސްތިޤުބާލުކުރަން އަތިރިމަތީގައި ތިއްބެވެ. ގިނަބަޔަކު އުފާކުރިއެވެ. ފެންވަރު ރަނގަޅު އިނގިރޭސި ޓީޗަރަކު ރަށަށް ދާއިމީ ގޮތެއްގައި ލިބުނީތީއެވެ. އަނެއްބަޔަކު ފަޚުރުވެރިވިއެވެ. އަހަރެންގެ ހިތްވަރުގަދަކަމުންނެވެ. ކެތްތެރިކަމުންނެވެ. ވަފާތެރިކަމުންނެވެ. ބައެއް ރައްޓެހިން އަހަރެންގެ ކޮނޑުގައި ޖަހާލާފައި ލައިލާ އާއި މަޖުނޫނު އަދި ޝީރީން ފަރުހާދުވެސް އެއްޗަކަށް ނުވިޔޭ ބުނެލިއެވެ. އަހަރެން ގެއަށް އައީ އަހަރެންގެ މަންމަގެ އަތުގައި ހިފައިގެން ރޮމުންނެވެ. ނަމަވެސް އުފަލުންނެވެ.\nރަށުސްކޫލްގެ ޕްރިންސިޕަލްގެ މަޤާމް ސަރުކާރުން އަހަންނަށް ދެއްވިއެވެ. އަދި އަހަރެންގެ އަންހެނުންނަށް އިނގިރޭސި ޓީޗަރެއްގެ ވަޒީފާ ދެއްވިއެވެ. އަހަރެންގެ ދައުރުގައި އެންމެ ފުރަތަމަ މައްސަލައަކަށް ފެންމަތިވީ ގިނަބަޔަކަށް އެތައް ތަޖުރިބާތަކެއް ލިބިފައިވާ މައްސަލައަކާއެވެ. ގްރޭޑް 10 ގައި އުޅޭ ދަރިވަރަކު ސްކޫލްގައި މަސައްކަތްކުރާ ފިޒިކްސް މިސްދެކެ ލޯބިވުމުގެ މައްސަލައެވެ. އެމައްސަލަ އަހަރެންބެލީ ތަޖުރިބާގެ އަލީގައި ދަރިވަރަށްވެސް ދެރަނުވާގޮތަށެވެ. އަދި އެއީ އަހަންނަށް ލިބުނު ކާމިޔާބީއެއްގެ ގޮތުގައި ދެކިގެންނެވެ. ( ނިމުނީ )